
Am fost şi rămân un om ce nu m-am manifestat niciodată ca o fire înfocată, 
care se mistuie într-o văpaie. Sunt o fire măsurată, cumpănită, meditând mult 
la fiecare pas făcut în viaţă. Poate de aceea unii m-au apreciat ca persoană 
nehotărâtă, care nu ştie, chipurile, ce trebuie să întreprindă în cutare sau cutare 
moment. De fapt, această nesiguranţă aparentă se explica prin necesitatea 
unui răgaz în aprecierea situaţiilor prin care mi-a fost dat să trec. [...] Nu m-am 
văzut un apostol sau diriguitor de conştiinţe în anii marilor răscruci. De cele 
mai multe ori asemenea diriguitori nu rezistă criticii şi, o dată cu schimbarea 
vremurilor, rămân slabe repere onomastice, privite cu indiferenţă, deseori cu 
dispreţ şi chiar cu duşmănie. Am căutat să înţeleg perioada istorică în desfă- 
şurare, cu toate contradicţiile, sfâşierile şi frivolităţile ei. Ca o fiinţă tentaculară, 
m-am străduit să percep diverse domenii ştiinţifice: de la matematică şi tehnică 
la medicină şi biologie, de la arta plastică, muzică şi sport la istorie, literatură 
şi filologie, în special, lingvistică. 


Acad. Nicolae Corlăteanu, 
din volumul Răspântii, Chişinău, 1995 

Nicolae CORLĂTEANU 


LAS VOUĂ MOŞTENIRE... 


După vremea faptelor, a căutărilor şi a efortului creator, vine în 
viaţa omului o vreme a liniştii, a retrospecţiei şi a spovedaniei: port 
în sufletul meu experienţa amăruie a peste şaptezeci de ani de 
muncă ştiinţifică şi pedagogică şi voi să mă adresez — foştilor elevi 
şi studenţi, celor care cunosc lucrările şi activitatea mea, tineretului 
studios, tuturor oamenilor de bună credinţă — cu vorbele înţeleptului 
strămoş Marcus Tullius Cicero: Ego plus quam feci, facere non 
possum, adică „Mai mult decât am făcut, n-am putut să fac”. 
Am recunoscut, în anii din urmă, că eu, fiind constrâns de regimul 
sovietic, am vorbit şi am scris despre „limba moldovenească”, deşi 
aveam în inimă (o ştiau mulţi dintre voi!) şi Ţara, şi limba, şi istoria 
întregului neam românesc. Eram, dragii mei, „supt vremi”, sub crunte 
vremi, eram — mai ales filologii — copiii nedoriți ai unei realităţi istorice 
vitrege şi nu aveam voie să rostim răspicat întregul adevăr. 
Astăzi timpurile s-au mai schimbat, trec anii... şi eu îmi amintesc tot 
mai des de versurile mântuitoare ale lui lenăchiţă Văcărescu: 
Las vouă moştenire 
Creşterea limbii româneşti 
Şi-a patriei cinstire. 

Le doresc învăţăceilor mei, cărora m-am străduit să le menţin trează 
conştiinţa de neam şi care muncesc acum în aşezămintele ştiinţifice, 
de învăţământ, de cultură, în justiţie şi în instituţiile statului, să 
contribuie permanent la extinderea şi consolidarea adevărului că 
limba noastră literară, limba exemplară pe care o folosim şi o vor 
folosi şi generaţiile viitoare, limba lucrărilor literare şi ştiinţifice, limba 
din documentele administrative etc. este, precum susţine şi Academia 
de Ştiinţe a Moldovei, una singură şi se numeşte Limba Română, 
aceeaşi pentru toţi românii (moldoveni, munteni, ardeleni, bucovineni, 
transnistrieni, cei din Banatul sârbesc, din Ungaria, Bulgaria, Ucraina, 
Rusia, SUA etc.). 

Sunt la o vârstă înaintată şi mulţumesc Celui de Sus că mă are în 
pază şi că mă pot bucura de lumina Lui. Sunt recunoscător destinului 
că am ajuns a fi contemporanul ideii de integrare europeană a 
Republicii Moldova, ţară ai cărei reprezentanţi oficiali beneficiază, 
în cadrul lucrărilor Consiliului Europei, ale altor foruri internaţionale, 
de traduceri nu în pretinsa (de art. 13 al Constituţiei) limbă 
„moldovenească”, ci în limba literară română, limbă aptă să exprime 
în chip civilizat această opţiune strategică, creând premise optime de 
comunicare dintre diferite naţiuni şi culturi. 

Cred că în condiţiile actuale se impune, mai mult decât oricând 
în istoria Basarabiei, concilierea (inclusiv a partidelor politice) în 
problema denumirii limbii. Istoria însăşi reclamă acest obiectiv. 
Cei din fruntea ţării sunt chemaţi să repare greşelile trecutului, de 
aceea mă adresez lor: fiţi mai înţelepţi, renuntati la vechile precepte, 
oficializaţi adevărul, faceţi să dispară dintre noi, pentru totdeauna, 
„mărul discordiei”! Numai astfel vom redobândi demnitatea de 
cetăţeni ai unui stat realmente liber, independent şi suveran. Ţineţi 
minte! — v-o spun în calitate de încercat drumeţ pe întortocheatele 
căi ale basarabenilor — Limba română este numele corect şi adevărat 
al limbii noastre şi ea trebuie să ne unească, să devină un izvor de 
bucurii pentru contemporani şi pentru cei ce vor veni după noi. 

Eu cred, cred sincer în izbânda limbii române şi a neamului 
românesc! 
Dixi et salvavi animam meam! 


DARIA 
Dum 

Chişinău, 1998. Profesorul Eugen Cogşeriu, scriitorul lacob Burghiu, pro- 
fesorul Vasile Botnarciuc şi acad. Nicolae Corlăteanu la Preşedinţia Republicii 
Moldova 


1996. La 5 ani ai revistei Limba Română 

Nicolae CORLĂTEANU 


1989 


La sfârşit de deceniu, secol şi mileniu e pe deplin firesc să încercăm a 
stabili ce a însemnat şi ce semnifică în raport cu fiinţarea noastră, a fiecărui 
român basarabean, trecerea de la un regim politic, social, economic, cultural 
la altul. Una dintre caracteristicile fundamentale ale acestei primeniri cred 
că trebuie să vizeze presa, rolul ei distinct în răspândirea ideii de libertate 
în sensul adevărat al acestui cuvânt care înseamnă: a nu constrânge pe 
cineva să acţioneze contrar dorinţei şi convingerilor sale. Presa nu mai 
este, nu are dreptul să mai fie, acum un tribunal ce condamnă pe cei ce 
se abat de la normele prestabilite. Am scăpat, se pare, de indicaţiile şi ho- 
tărârile cc-ului (moscovit sau chişinăuian). Altfel vorbind, suntem pe calea 
redobândirii demnităţii de cetăţean, a drepturilor civice şi morale, deşi acest 
deceniu nu a făcut să dispară încă teama revenirii (poate sub altă formă) 
la trecutul nu tocmai îndepărtat. 

În al doilea rând, în aceşti ani ne-am dat seama că limba pe care o 
vorbim noi, basarabenii, ca printr-un miracol a reînviat, asemeni păsării 
Phoenix, care a renăscut din propria cenuşă, datorită instinctului firesc de 
supravieţuire. 

La sfârşitul secolului al XVII-lea marele om de ştiinţă Dimitrie Cante- 
mir a subliniat, inclusiv în limbaj grafic, printr-o compoziţie alegorică, rolul 
cunoaşterii în aprecierea realităţii, constatând că omul se deosebeşte de 
animale prin minte şi înţelepciune. Rolul minţii, al înţelepciunii şi al cuge- 
tării este specific fiinţei umane ce se remarcă printr-o atitudine raţională a 
comportamentului său. Neagoe Basarab (domnul Ţării Româneşti în anii 
1512-1521), în învăţăturile sale către fiul Theodosie, considera că: „Mintea 
este cap şi învăţătură dulce. Sfârşitul ei este preamărit. Mintea este un dar 
şi o comoară netrecătoare, care nu are sfârşit niciodată”. Intuiţia critică şi 
discernământul sunt indispensabile accesului spre un mod de viaţă plin de 
demnitate. Acestea şi alte precepte i-au determinat pe cei de la 1989 să 
ajungă să perceapă şi să realizeze ceea ce au înfăptuit în ziua de 31 august. 

Fapta lor va rămâne înveşnicită în memoria urmaşilor. 


Revista Limba Română, nr. 6-8, 1999, p. 22. 

a. x T * 


Casa Limbii Române, 2000. Nicolae Corlăteanu vorbeşte la festivitatea 
dedicată aniversării a 85 de ani de la naştere 


1996. lon Ungureanu, Nicolae Mătcaş şi Nicolae Corlăteanu la revista 
Limba Română 

Silviu BEREJAN 


UN PROMOTOR 
CONSTANT 

AL LIMBII LITERARE 
ROMANE 


În nr. 4 din 1988 al revistei Nis- 
tru a apărut binecunoscutul articol 
Veşmântul ființei noastre semnat de 
Valentin Mândâcanu, în care acad. 
N. Corlăteanu era blamat ca unul 
ce a promovat „teoria” celor două 
limbi romanice orientale — româna 
şi „moldoveneasca”. Mai târziu, 
spre onoarea autorului, el „a găsit 
curaj — după cum menţionează N. 
Mătcaş — să-şi ceară scuze public 
în faţa dlui Corlăteanu pentru tonul 
cam ofensator al articolului” (vezi 
L.R., nr. 3, 1995). 

În luna mai 1990, la cea dea 
75-a aniversare a academicianului, 
Revista de Lingvistică şi Ştiinţă 
Literară (nr. 4) a inserat la rubrica 
„Aniversări” un material omagial 
sub semnătura Colegiului de redac- 
ţie, unde dă explicaţiile de rigoare, 
absolvindu-l pe colegul nostru mai 
în vârstă de acuzele ce i s-au adus 
în presă, care se refereau, de fapt, 
la toţi lingviştii din republică. 

lată ce se spunea în acel 
material: 

„Deşi ştia mai bine decât toţi 
că e vorba de aceeaşi limbă litera- 
ră pe care o folosesc şi dincolo de 


Prut, sub acţiunea împrejurărilor 
vitrege N. Corlăteanu, ca şi mulţi 
alţii, cu toată împotrivirea interioa- 
ră, a acordat — în teorie — sprijin 
politicii oficiale de preconizare a 
două limbi, în practică însă con- 
tribuind la promovarea (sau cel 
puţin neîmpotrivindu-se promovă- 
rii) faptelor de limbă ce veneau în 
contradicţie flagrantă cu aşa-zisa 
„teorie”. El n-a încercat să exer- 
cite presiuni asupra colegilor şi 
subalternilor în vederea orientării 
cercetărilor în făgaşul denaturării 
realităţii sau al măsluirii materi- 
alului de limbă întru susţinerea 
ideilor teoretic-eronate. Tocmai 
prin aceasta se şi explică în bună 
măsură faptul că astăzi, când 
gândirea lingvistică s-a eliberat, în 
sfârşit, din încorsetarea ideologică 
şi politică de până nu demult, se 
poate constata cu satisfacţie că, 
în afară de un număr restrâns de 
articole şi broşuri de circumstan- 
tă, aproape toate celelalte lucrări 
lingvistice de sinteză, precum şi 
studiile concrete de aprofundare 
realizate în ultimele două-trei de- 
cenii în republică, demonstrează 
cu prisosinţă identitatea glotică 
moldo-română, căci materialul 
cercetat în ele, deşi numit moldo- 
venesc, este — la scară generală 
— singurul care putea fi: cel unic 
românesc. Drept incontestabilă 
dovadă în acest sens pot servi 
numeroasele recenzii şi ecouri, 
apărute mai ales în străinătate, 
în care aceste lucrări sunt tratate 

ca investigații în domeniul limbii 
române, ceea ce corespunde, 
evident, realității...” (p. 66). 

Aceste explicaţii şi această 
susţinere, venite din partea unui 
grup foarte autoritar de filologi, 
membri pe atunci ai Colegiului de 
redacţie al revistei (S. Berejan, 
N. Bileţchi, A. Borş, E. Botezatu, 
l. Ciornâi, H. Corbu, M. Cosniceanu, 
M. Dolgan, A. Eremia, |. Eţcu, M. 
Gabinschi, V. Gaţac, E. Junghietu, 
N. Onea, V. Pâslaru, V. Pohilă, 
C. Popovici, S. Semcinschi, 
R. Udler), şi-au făcut efectul! 

În anii următori, până prin 
1995, în publicaţiile din republică 
apar mai multe articole, interviuri, 
recenzii şi aprecieri, în care se reva- 
lorifică opera ştiinţifică a savantului, 
demonstrând cu argumente de 
necontestat că lingvistul N. Cor- 
lăteanu s-a ocupat toată viaţa de 
limba română şi a adus contribuţii 
de valoare la studierea aprofundată 
şi competentă a acesteia. 

De acum la cea de a 80-a 
aniversare a profesorului nostru, 
al tuturor, Revista de Lingvistică şi 
Ştiinţă Literară dedică în întregime 
un număr (nr. 3, 1995) acestui eve- 
niment cultural-ştiinţific, iar revista 
Limba Română (nr. 3 din 1995) 
propune la rubrica Aniversări un 
grupaj de materiale, în care, prin ar- 
ticolele colegilor şi foştilor discipoli 
N. Mătcaş, |. Melniciuc, V. Melnic şi 
A. Ciobanu, academicianul Nicolae 
Corlăteanu este repus la loc de 
cinste în lingvistica din Republica 


Moldova. 

Astfel N. Mătcaş scrie că 
„profesorul Corlăteanu s-a aflat 
dintotdeauna la catedra creşterii 
spirituale a neamului românesc 
oropsit, pe care l-a vrut dezrobit în- 
tâi de toate prin lumina cărţii” (p. 76). 
Şi mai departe: „Nicolae Corlăteanu 
este patriarh al lingvisticii româneşti 
din această margine de Ţară nu nu- 
mai în sensul venerabilei vârste pe 
care o rotunjeşte zilele acestea, ci 
şi în acela de domn, unanim şi me- 
ritoriu recunoscut, al limbii române 
din Basarabia”. 

Prof. A. Ciobanu, tot în 
această rubrică, subliniază că, 
„trăind sub un regim totalitarist... 
un savant de talia profesorului 
N. Corlăteanu... trebuia să se 
acomodeze la absurda situaţie 
politico-socială. Dar ce însemna 
atunci „a te acomoda”? Aceasta 
însemna a fi duplicitar, ipocrit, 
făţarnic, a vorbi oficial una, dar 
a crede, a fi convins personal 
de alta, a te arăta în lume altfel 
de cum eşti în viaţă etc. Foarte 
mulţi oameni de bună-credinţă... 
au procedat anume aşa doar 
din dorinţa de a supravieţui” (p. 
88-89). 

În acelaşi număr 3 din 1995, 
regretatul acum prof. V. Melnic 
subliniază un moment esenţial ce-l 
caracterizează pe acad. N. Cor- 
lăteanu, anume faptul că el „ne-a 
învăţat şi pe noi, miile de discipoli, 
să păstrăm acea sfântă legătură 
intimă ce există între limbă şi Ţară, 

pentru că, cine nu are ţara în inimă, 
zadarnic o caută pe hartă. 
Academicianul Corlăteanu 
a avut şi are în inima sa şi Țara, 
şi limba, şi istoria neamului româ- 
nesc”, încheie Vasile Melnic (p. 97). 
lon Melniciuc atrage atenţia 
asupra faptului că acad. N. Corlă- 
teanu manifestă un deosebit interes 
şi fată de manuale, participând în 
decursul anilor la editarea multora 
dintre ele, dar păstrând „o pasiune 
permanentă faţă de cele de lexico- 
logie”. El a editat în trei rânduri (în 
1969, în 1982 şi în 1992 în cola- 
borare) un manual de lexicologie 
ce „a servit drept carte de căpătâi 
pentru multe generaţii de studenţi 
filologi de la noi şi chiar din afara 
republicii...” (p. 93). „Anume acest 
manual, continuă |. Melniciuc, îi ca- 
racterizează plenar opţiunile sale 
ştiinţifice. Lexicologia este opera 
de vârf a savantului N. Corlăteanu, 
care, întors totalmente cu faţa spre 
adevărul ştiinţific, e gata să înfrunte 
cele mai năprasnice furtuni...” (tot 
acolo). 
Cu aceeaşi ocazie, adică tot 
la aniversarea de 80 de ani, U.S.M. 
publică o culegere de studii, intitu- 
lată Omagiu academicianului Ni- 
colae Corlăteanu, la care participă 
majoritatea filologilor din republică. 
Pe data de 20-21 iulie a ace- 
luiaşi an „în incinta Parlamentului 
şi-a desfăşurat lucrările Conferinţa 
ştiinţifică «Limba română este 
numele corect al limbii noastre» 
cu participarea unor romanişti de 


renume din Sankt Petersburg, Kiev, 
Chişinău, în sală fiind prezentă 
aproape toată intelectualitatea de 
creaţie din republică (oameni de 
ştiinţă, cadre didactice, scriitori, 
parlamentari, ziarişti). Referatul de 
bază, prezentat de acad. Nicolae 
Corlăteanu, Româna literară în 
Republica Moldova (istorie şi actu- 
alitate), ca şi celelalte comunicări 
şi dezbaterile care au urmat, a fost 
transmis în direct la radio şi expus 
în editorialul cotidianului guverna- 
mental Moldova suverană din 22 
iulie. 

Semnatarul materialului inti- 
tulat Muntele a venit la Mahomed, 
dar Mahomed nu era acasă, |. Stici, 
menţionează printre altele: „Am fost 
impresionat, înțelegând că magul 
de la Caracui s-a scuturat de zgură, 
a trecut prin purgatoriul conştiinţei şi 
ni s-a arătat mare şi tare, a devenit 
iar un stejar. Raportul profesorului 
Corlăteanu rămâne fragment de 
istorie...” (p. 1). 

În 2000, la 85 de ani ai acade- 
micianului, iese de sub tipar cartea 
Aşa am trecut până acum prin 
viaţă. Schiţă bibliografică, elabo- 
rată tot la U.S.M., în care, ca într-un 
veritabil letopiseţ, sunt fixate toate 
evenimentele filologice semnifica- 
tive, toate publicaţiile profesorului, 
toate numele celor ce au trecut prin 
şcoala corlăteniană în decursul a 
peste şapte decenii de activitate 
neîntreruptă. 

Probabil, datele din această 
carte nu mai pot fi găsite toate nici în 

arhivele Universității, nici în cele ale 
Academiei, nici în bibliotecile per- 
sonale. Fiind adunate în volum, ele 
devin acum patrimoniu inalienabil al 
filologiei româneşti din Basarabia. 
Tot în anul 2000 hebdomade- 
rul Săptămâna inserează la rubrica 
„Limba moldovenească monument 
de limbă literară românească”, sub 
semnificativul titlu Limba moldo- 
venească a fost limba lui Arghezi 
vorbită în R.S.S. Moldovenească, 
un articol semnat de redactorul 
săptămânalului Viorel Mihail în care 
acad. N. Corlăteanu este reabilitat 
pe deplin, de această dată nu numai 
de discipolii şi colegii săi, opera 
Domniei sale fiind apreciată la justa 
ei valoare. „Citiţi, scrie autorul, Le- 
xicologia lui N. Corlăteanu..., găsiţi 
în ea ceva care nu e în spiritul limbii 
române? Nu veţi găsi, domnii mei”. 
Şi la p. 9 a Săptămânii îi publică 
fotografia împreună cu doi din primii 
săi discipoli, ce nu l-au părăsit şi nu 
l-au lăsat singur niciodată. (Vezi mai 
sus cele spuse de ucenicii săi în 
revista L.R. nr. 3 din 1995.) 
Aşadar, N. Corlăteanu a orga- 
nizat procesul de studiere a limbii, 
literaturii şi folclorului românesc 


atunci, când, în condiţiile spaţiului 
dintre Prut şi Nistru, acest lucru 
era extrem de dificil, orice acţiune 
întreprinsă în direcţia dată fiind pe 
muchie de cuţit, căci riscai să intri în 
conflict fie cu forurile diriguitoare, fie 
cu adevărul istoric. Academicianul 
şi-a asumat acest risc, dar nu fără 
a plăti tribut regimului. 

Se poate spune de aceea, cu 
toată convingerea, că, chiar şi sub 
denumirea de „moldovenească”, 
patriarhul filologiei basarabene a 
promovat întotdeauna limba literară 
română, ducând după sine şi în- 
treaga cohortă de continuatori, mult 
mai descătuşaţi azi în noile condiţii 
(ceea ce e vădit mai uşor, desigur!). 

Aşa l-am cunoscut noi, disci- 
polii, şi aşa va rămâne el în istoria 
ştiinţei noastre despre limbă, pe 
care o vor scrie tot ucenicii săi. 

Anatol CIOBANU 


VIR DOCTISSIMUS 
ET MAGISTER 
ILLUSTRISSIMUS 


Decanul de vârstă al filologi- 
lor din Republica Moldova, doctor 
habilitat, profesor universitar, aca- 
demician al A.Ş.M. Nicolae Corlă- 
teanu s-a născut la 14 mai 1915 
într-o familie de ţărani din satul 
Caracui. În anul 1934 a absolvit 
liceul „Al. Donici” din Chişinău, 
iar în 1939, 1940 facultăţile de 
litere şi filozofie şi cea de drept 
ale Universităţii din Cernăuţi. Între 
1940-1941 a fost învăţător într-o 
şcoală medie din orăşelul Ocniţa. 
Pe timpul războiului munceşte la o 
uzină militară din Rusia, iar din 1943 
e angajat la Institutul Moldovenesc 
de Cercetări Ştiinţifice, evacuat la 
Buguruslan, regiunea Orenburg. 

După război revine la Chişi- 
nău, susţine în 1949, la Kiev, teza 
de candidat în ştiinţe filologice, 
devine şef de secţie, apoi director 
(1961-1969) la Institutul de Limbă 
şi Literatură al Filialei Moldoveneşti 
a A.Ş. din U.R.S.S. (din 1961 — al 
A.Ş.M.). În 1965 susţine la Moscova 
teza de doctor habilitat în ştiinţe 
filologice. Din 1961 este membru 
corespondent, iar din 1965 acade- 
mician al A.Ş.M. Din 1946 şi până în 
1988 a muncit fără întrerupere, prin 
cumul, şi la Universitatea de Stat 
din Chişinău în calitate de lector, 


lector superior, docent, profesor 
universitar. 

Acad. N. Corlăteanu a fost 
primul şef al catedrei de limbă şi 
literatură la U.S.M., fondată în anul 
1946. A condus catedra 3 ani (până 
în 1949). 

Pe parcursul lungii sale 
cariere ştiinţifice şi pedagogi- 
ce (de mai mult de 60 de ani), 
acad. N. Corlăteanu a publicat 
circa 800 de denumiri de lucrări 
(monografii, studii, manuale, 
programe, crestomaţii, articole, 
recenzii, tablete, rezumate, note 
etc.). A fost decorat cu câteva 
ordine şi medalii. Este „Eminent 
al Învăţământului din U.R.S.S.” 
şi „Eminent al Învăţământului 
din Republica Moldova”, Laureat 
al premiului de Stat al Moldovei 
în domeniul Ştiinţei şi Tehnicii, 
Om Emerit în Ştiinţă şi Tehnică 
din Republica Moldova, membru 
al Uniunii Scriitorilor, Cavaler al 
Ordinului Republicii. 

Direcţiile de investigare şi 
tematica abordată de acad. N. 
Corlăteanu sunt extrem de largi, 
ele fiind acoperite de lucrări valo- 
roase şi înalt apreciate. Vom numi 
doar unele din aceste direcţii şi 
cele mai cunoscute lucrări ale au- 
torului. Conform analizei noastre, 
am putea delimita, în mod conven- 
tional, 10 direcţii în activitatea de 
cercetare: 

1. Latina vulgară ca bază a 
limbilor neoromanice şi roma- 
nistica. E cazul să amintim aici 
monografia „Issledovanie narodnoi 
latâni i eio otnoşenii s romanskimi 
iazâkami” (editată la Moscova în 

1974 şi recunoscută în fosta Uniune 
Sovietică şi în străinătate ca una din 
cele mai reuşite sinteze în domeniul 
romanisticii). Acad. N. Corlăteanu 
chiar în anul jubiliar (2005) a revizuit 
această operă, a tradus-o în limba 
română acompaniat de fosta sa stu- 
dentă Lidia Colesnic, actualmente 
doctor conferenţiar la Catedra de 
Filologie Clasică a U.S.M. Manus- 
crisul a fost predat la editură. Un 
studiu important este şi Romaniza- 
rea şi reromanizarea (1999). 

2. Istoria limbii române. 
De fapt, ar trebui să precizăm că 
aproape în toate scrierile acad. N. 
Corlăteanu e prezent elementul 
diacronic. Din lucrările cu tematică 
istorică menţionăm: Începuturile 
scrisului în limba moldovenească 
(1947), Originea fondului lexical de 
bază (1955); În jurul unei contro- 
verse filologice (Raporturile dintre 
„Codicele Voroneţean” şi „Lucrul 
sfinţilor apostoli” al lui Coresi (1960, 
1963); Scrisul românesc: începutu- 
rile lui (2000) etc. 

3. Istoria limbii literare — o 
direcţie preferenţiată a cercetăto- 
rului. La această temă menţionăm 
cercetările: Capitole din istoria limbii 
literare (1971) şi Schițe de istorie a 
limbii moldoveneşti literare (1980) — 
ambele scrise în colaborare; Româ- 
na literară în Republica Moldova: 
istorie şi actualitate (1995) etc. 

4. Probleme de fonetică şi 
fonologie au fost abordate în două 
volume de sinteză: Fonetica limbii 
moldoveneşti literare contempora- 
ne (1978) şi Fonetica (1993) în co- 
laborare cu V. Zagaevschi; o serie 
de articole ştiinţifice. 


5. Lexicologia şi lexicografia 
au constituit pasiunea (şi „slăbiciu- 
nea”) dintotdeauna a maestrului. Nu 
vom exagera afirmând că mai mult 
de jumătate din opera sărbătoritului 
se referă la cercetarea lexicului şi 
frazeologiei sub diverse aspecte. 
În intervalul de timp dintre apariţia 
manualului pentru universităţi Curs 
de limbă moldovenească literară 
contemporană, vol. | (1956), unde 
lexicul cuprinde vreo 150 de pagini, 
şi volumele Lexicologia (1969), 
(1982) şi Lexicologia (1992) în 
colaborare cu prof. lon Melniciuc, 
domnul profesor a inserat în diferite 
reviste şi culegeri zeci de artico- 
le privind sinonimia, omonimia, 
frazeologia, neologismele, lexicul 
sub aspect etimologic, lexicul ter- 
minologic etc. Un larg ecou (10 
recenzii) a avut cartea Cuvântul în 
vâltoarea vieţii (1980). E valoroasă 
şi monografia Încadrarea lingvistică 
în realităţile europene (2001), în pa- 
ginile căreia sunt tratate probleme 
actuale de vocabular „european”, în 
principiu terminologic. Originală sub 
aspect conceptual şi ca mod de in- 
terpretare este recenta monografie 
Neologismul în opera eminesciană: 
Creaţia poetică. Proza literară. Emi- 
nescu — jurnalistul (2004). 

Cât priveşte lexicografia, N. 
Corlăteanu a elaborat nu numai cea 
mai consistentă schiţă de istorie a 
lexicografiei româneşti, inclusiv a ce- 
lei din Basarabia secolului al XIX-lea, 
ci şi, în colaborare cu mult regre- 
tatul său coleg şi prieten Eugeniu 
Russev, un apreciat Dicţionar rus- 
român (circa 60.000 de cuvinte), 
publicat la Moscova (ed. |, 1954, 

ed. II, 1967). 

6. Probleme de gramatică, în 
special cele de morfologie, cum ar 
fi Categoria gramaticală a cazului la 
substantive (1955), Problema studi- 
erii substantivelor din „Poveştile” lui 
I. Creangă (1959), Perfectul simplu 
la lon Creangă (1965), Valoarea 
morfologică a alternanţei fonetice 
(1978), Derivatologia (1997) etc. 

7. Scriitorul şi limba lui; 
contribuţia scriitorilor clasici 
şi contemporani la dezvoltarea 
limbii literare. Familiarizat încă 
din anii de liceu cu creaţia marilor 
clasici, N. Corlăteanu a propagat 
opera acestora întreaga sa viaţă, 
analizând moştenirea literară a 
lui Al. Russo, V. Alecsandri, M. 
Eminescu, |. Creangă ş.a., ultimul 
rămânând o adevărată pasiune a 
cercetătorului. Acad. N. Corlăteanu 
i-a consacrat zeci de articole, in- 
clusiv monografia, devenită şi teză 
de doctor habilitat, Studiu asupra 
sistemului lexical moldovenesc 
din anii 1870-1890 (Contribuţia lui 
lon Creangă şi a altor scriitori la 
valorificarea stilistică a vocabula- 
rului contemporan) (1964). În cele 
500 de pagini ale cercetării autorul 
abordează, cu lux de amănunte, 
probleme generale de metodologie, 
cum ar fi: conceptul de limbă litera- 
ră; formarea limbii literare române 
(controverse); principalele ei etape 
de dezvoltare; căile de îmbogăţire 
a lexicului; problema dezvoltării 
stilurilor limbii literare; coraportul 
dintre limba comună naţională, 
limba literară, limba literaturii artis- 
tice şi limba scriitorului; contribuţia 
scriitorilor clasici la dezvoltarea 


limbii literare; particularităţile lexico- 
frazeologice şi stilistice ale părţilor 
de vorbire (substantivul, adjectivul, 
verbul, articolul, conjuncţia, parti- 
cula, interjecţia şi onomatopeele) 
în opera lui |. Creangă. 

Monografia impresionează 
prin profunzimea tratării proble- 
melor abordate, prin cunoştinţele 
autorului în domeniul istoriei 
literaturii române şi a celei univer- 
sale, prin caracterul ei instructiv, 
înscriindu-se în istoria filologiei 
romanice ca o contribuţie impor- 
tantă la măreaţa şi nobila operă 
de valorificare a moştenirii clasice. 

Despre alţi scriitori: Alecsanari 
(1968), Farmecul cuvântului — Al. 
Russo (1969), Problema limbii în 
concepţia lui Alecu Russo (1975), V. 
Alecsandri şi limba literară (1978), 
D. Cantemir şi limba literară (1981), 
Despre limba operei lui Andrei Lu- 
pan (1982), Scriitorul în faţa limbii 
literare (1985), Creaţia scriitorilor 
moldoveni în şcoală (1985), Poeta 
Magda Isanos (1991). 

8. Cultivarea limbii. Un merit 
incontestabil al acad. N. Corlăteanu 
rezidă în faptul că la începutul anilor 
'60, când poluarea limbii noastre 
era în toi, practic, funcţiile ei so- 
ciale se reduseseră la minimum 
(ele fiind preluate de limba „frate- 
lui mai mare”), apar concomitent 
două articole Cultivarea limbii şi 
problemele ei actuale şi Ce este 
cultivarea limbii? — ambele în 1961. 
N. Corlăteanu, pe de o parte, a dat 
alarma, arătând că am ajuns pe 
malul prăpastiei, iar, pe de altă par- 
te, a îndemnat pe tinerii cercetători 
(savanţi, pedagogi, ziarişti, artişti, 

crainici, editori etc.) să participe la 
salvarea şi salvgardarea graiului 
nostru. Învăţatul publică articole 
de cultivare a limbii, ia cuvântul la 
radio şi televiziune, abordând ace- 
leaşi probleme, fondează seria de 
broşuri Cultivarea limbii, din care au 
apărut vreo 10 fascicole, susţine, în 
mod sistematic, în revista Femeia 
Moldovei, rubrica „Limba noastră” 
(1975-1982) şi „Ca o vatră — limba 
noastră” (1982-1995), organizează 
câteva conferinţe teoretico-practice 
cu tema „Cultura limbii noastre” 
în oraşele Chişinău, Bălţi, Cahul, 
Soroca, Orhei, Călăraşi ş.a. Co- 
rectitudinea limbii sub variatele ei 
aspecte a fost tratată în: Normele 
literare şi chestiunile de cultivare 
a limbii (1962), Cultivarea limbii la 
etapa actuală (1963), Să cultivăm 
limba literară (1963), O problemă 
arzătoare — cultivarea limbii (1963), 
Cultivarea limbii şi şcoală (1966), 
Şi vorbirea orală trebuie cultivată 
(1970), Limba presei periodice 
(1971), Cuvântul şi arta fotografică 
într-un sprijin reciproc (1999), Eco- 
logia limbajului (1992), Vorbirea vie 
şi ortografia (1991) etc. 

Exemplul personal al acad. 
N. Corlăteanu privind grija faţă 
de corectitudinea limbii române 
este urmat de mulţi discipoli, foşti 
studenţi ai Domniei sale, precum 
şi de toţi acei cărora nu le este 
indiferentă soarta graiului matern. 

9. Sociolingvistica şi interfe- 
renţa limbilor. Trăind şi activând în 
fosta Uniune Sovietică, într-un me- 
diu lingvistic extrem de complicat, 
unde majoritatea limbilor naţionale 
(130 la număr) erau înlăturate din 


uzul oficial, unde factorii sociali 
şi extralingvistici erau consideraţi 
ca forţa motrice în „dezvoltarea” 
limbilor naţionale sub influenţa 
limbii ruse, nici un lingvist de bună 
credinţă nu putea rămâne impasibil 
faţă de unele momente principiale 
privind aşa-zisul bilingvism naţi- 
onal-rus, interferența lingvistică 
la diferite nivele ale limbii, soarta 
limbilor mici, limba de comunicare 
interetnică etc. 

Deşi constrâns de regimul 
totalitar să exprime punctul de ve- 
dere oficial asupra acestui cerc de 
probleme, acad. Corlăteanu strecu- 
ra sistematic în lucrările de socio- 
lingvistică şi gânduri sănătoase cu 
referire la importanţa limbii materne 
în dezvoltarea individului şi a culturii 
naţionale, la necesitatea de a culti- 
va simţul limbii, de a însuşi norma 
literară, de a se feri de influenţele 
nefaste ce veneau în urma invaziei 
fizice şi spirituale ruseşti, de a păs- 
tra şi dezvolta tradiţia lingvistică, 
deoarece, sublinia savantul, „nu 
suntem o limbă neografă”. 

Vom numi câteva publicaţii ale 
autorului pe teme sociolingvistice: 
Rolul factorilor sociali în dezvolta- 
rea limbii (1968), Sur l'interaction 
linguistique romano-slave (1968), 
Naţionalul şi internaţionalul în 
literatură, limbă şi folclor (1969), 
Dezvoltarea diferenţială a nivelelor 
limbii şi raportarea lor la condiţio- 
narea socială (1970), Bilingvismul 
şi polilingvismul (1972), Problema 
interacțiunii limbilor (1974), Rolul 
tradiţiilor culturale în procesul co- 
relaţiei şi dezvoltării limbilor (1976), 
Pentru păstrarea şi cultivarea con- 

ştiinţei naţionale (1990) etc. 

10. Istoria filologiei. Cunos- 
când bine savanții lingvişti din trecut 
şi pe cei contemporani, acad. Cor- 
lăteanu a găsit timp şi bunăvoință 
să scrie despre unii dintre ei, să le 
analizeze opera, arătând contribu- 
ţia concretă pe care au adus-o la 
dezvoltarea ştiinţei despre limbă. 
De sub pana maestrului au ieşit 
aprecieri obiective despre Mihail 
Lomonosov (1961), despre lexi- 
cografa C. Marţişevskaia (1987), 
despre slavistul moscovit Filip Filin 
(1982), despre lingvistul ucrainean 
Ivan Belodid (1976) — cu ultimii 
doi (demult decedați) a colaborat 
îndeaproape. 

A întreţinut relaţii de lucru cu 
mulţi romanişti din fosta Uniune, 
dintre care îl menţionăm pe savan- 
tul din Sankt Petersburg, autorul 
studiului Limbile romanice din sud- 
estul Europei şi limba naţională a 
R.S.S. Moldoveneşti (trad. din rus., 
Chişinău, 1960) Vladimir Şişmariov 
(1973), pe moscovitul de origine 
română Dimitrie Mihalcea, devenit 
Mihalci — profesor de romanistică 
şi bun prieten al nostru (1980) ş.a. 

Deosebit de apropiaţi sufletu- 
lui îi sunt înaintaşii neamului româ- 
nesc, filologii care „au cârpăcit la 
haina limbii noastre”, dezvoltând-o, 
normând-o, aliniind-o la celelalte 
limbi-surori ale gintei latine. Prof. 
N. Corlăteanu s-a aplecat cu pie- 
tate asupra moştenirii lăsate de lon 
Heliade-Rădulescu (1992), de pro- 
fesorii săi de la Universitatea din 
Cernăuţi Grigore Nandriş (1992) 
şi Leca Morariu (1993). A mai scris 
despre valorosul istoric Eugeniu 


Russev, colegul său de liceu, de- 
venit apoi şi coleg de Academie, 
coautor şi prieten de familie (1986), 
despre folcloristul Gheorghe V. 
Madan (1993), despre marele pa- 
triot Nicolae Testemiţeanu (1992), 
despre astronomul basarabean 
Nicolae Donici (1994), despre prof. 
D. E. Mihalci (2000), despre unul 
dintre cei mai fideli discipoli ai săi 
Vasile Melnic (1994), despre pro- 
fesorul Eugen Coşeriu ş.a. 

Deşi foarte ocupat cu cerce- 
tările proprii, acad. N. Corlăteanu 
găseşte timp să recenzeze unele 
lucrări de mare valoare. Vom aminti 
câteva din ele: Dicţionarul român- 
rus de B. Adrianova şi D. Mihalci 
(1953), Dicţionarul limbii române 
literare contemporane în 4 volume 
(1958), Recueil d'études romanes 
publié à loccasion du IX congrés 
international de linguistique roma- 
ne, Paris, 1959 (1961); Boriba idei 
i napravlenii v iazâcoznanii naşego 
vremeni de R. Budagov (1979). 

Săritor la nevoie, gata să-i 
ajute pe foştii săi studenţi, dintre 
care mulţi sunt cercetători ştiinţifici, 
acad. N. Corlăteanu a redactat zeci 
de lucrări colective şi individuale. 
Vom indica numai câteva nume de 
autori care au avut fericirea de a 
fi îndrumați de savant: S. Berejan, 
I. Melniciuc, M. Cosniceanu, V. 
Melnic, V. Zagaevschi, A. Eremia, 
T. Cotelnic, |. Ciornâi ş.a. 


* kk 


Omagiatul nostru face parte 
din acea cohortă de oameni de ştiin- 
tă care reuşesc să cumuleze, în mod 
fericit, activitatea de cercetare cu cea 

de instruire a tinerilor setoşi de carte. 
Din 1946 — anul fondării Universităţii 
de Stat din Moldova - şi până în 
anul 1988 N. Corlăteanu a muncit 
la Catedră, urcând încet, dar sigur, 
toate treptele ierarhiei universitare: 
lector — lector superior — docent — 
profesor. A ţinut permanent două din 
cele mai prestigioase cursuri: „Limba 
moldovenească contemporană” (cu 
toate compartimentele ei) şi „Limba 
latină populară”, de asemenea cur- 
suri şi seminare speciale. 

Prelegerile lui captivau pe stu- 
denti prin profunzimea gândurilor 
expuse, prin varietatea materialului 
faptic, prin logica demonstrărilor şi 
spiritul inovator al interpretărilor, 
prin atitudinea personală, deseori 
cu totul originală faţă de multe 
probleme dificile şi, desigur, prin 
expresivitatea formei de expunere. 
Zeci de studenţi care au devenit 
profesori de limba şi literatura ro- 
mână, ziarişti, cercetători ştiinţifici, 
scriitori, redactori, editori etc. au 
audiat cu mult folos cursurile maes- 
trului, familiarizându-se cu multiple 
probleme de lingvistică şi de filolo- 
gie, în general, şi, în primul rând, 
dezvoltându-şi ceea ce se cheamă 
„simţul limbii” materne, atât de ne- 
cesar fiecărui om de cultură. Poate 
tocmai de aceea toţi foştii studenţi 
care au frecventat prelegerile pro- 
fesorului universitar N. Corlăteanu 
îşi amintesc de ele cu mândrie şi 
recunoştinţă. 

Savantul fără şcoală ştiin- 
ţifică e ca pomul fără roadă. N. 
Corlăteanu nu şi-a imaginat viaţa 
făcând cercetări in vitro, izolat de 
semeni. În jurul prof. N. Corlăteanu 


s-au adunat, începând cu anii '50, 
mulţi tineri, pe care maestrul i-a în- 
drumat şi i-a călăuzit în cercetare. 
Sub conducerea prof. N. Corlăteanu 
şi-au scris şi şi-au susţinut tezele 
de doctorat Anatol Ciobanu, Maria 
Cosniceanu, Vasile Melnic, Anatol 
Eremia, Maria Bârcă, Gheorghe 
Colţun, Elena Pânzaru-Belinschi, 
lrina Condrea, Maria Graur ş.a. 

Totdeauna gata a promova 
oamenii harnici, cinstiţi, acad. N. 
Corlăteanu a fost referent oficial la 
susţinerea publică a mai mult de 40 
de teze de doctor şi doctor habilitat 
în filologie, atât la Chişinău, cât 
şi în alte centre ştiinţifice. Aceşti 
discipoli „indirecţi” ai maestrului îi 
sunt recunoscători pentru ajutorul 
acordat. Am vrea să amintim aici 
numai câteva nume: Haralambie 
Corbu (academician), Silviu Be- 
rejan (academician), Alexandru 
Dârul (doctor habilitat), Vasile So- 
loviov (doctor în filologie), Vitalie 
Marin (doctor habilitat, profesor 
universitar), Victor Gaţac (membru 
al A.Ş. din Rusia), Mihail Dolgan 
(membru corespondent al A.Ş.M,, 
profesor universitar), Nicolae Ra- 
evschi (doctor habilitat), Nicolae 
Bileţchi (membru corespondent al 
A.Ş.M., prof. universitar), Teodor 
Cotelnic (doctor hab., prof. univer- 
sitar), lon Eţcu (doctor hab., prof. 
universitar). 

Omagiatul a participat activ 
la diferite congrese, simpozioane, 
conferinţe ştiinţifice de lingvistică, 
organizate pe parcursul ultimilor 
45-50 de ani, în diferite centre uni- 
versitare din Republica Moldova, 
Ucraina, Federaţia Rusă, Uzbekis- 

tan, Cazahstan, Tagikistan, Româ- 
nia, Bulgaria, fosta Cehoslovacie, 
ltalia, Armenia, Lituania, Estonia, 
Letonia, Georgia etc. 

Istoria a făcut în aşa fel ca 
savantul şi profesorul Nicolae Cor- 
lăteanu să-şi desfăşoare activitatea 
în perioada totalitarismului, când 
era „promovată” aşa-zisa teorie 
despre existenţa celor două limbi 
est-romanice diferite: româna şi 
„moldoveneasca”. Fiind o comandă 
socială venită direct de la dictatorul 
Stalin, „teoria” în cauză apare în 
R.A.S.S.M. (1924). Se urmăreau 
scopuri de „eliberare”, mai precis 
— de recucerire a Basarabiei „sub- 
jugate” de români (1918-1940). 

Astăzi sunt cunoscute tristele 
rezultate ale politicii lingvistice (şi 
a celei naţionale) din ex-Uniunea 
Sovietică, în general, şi din fosta 
R.S.S.M,, în particular. La 28 iunie 
1940 basarabenii s-au trezit cu o 
nouă limbă — „moldovenească” — 
împânzită cu rusizme. 

Cine îndrăznea să se împotri- 
vească acestei linghi sau, doamne 
fereşte, să pună la îndoială exis- 
tenţa ei în Moldova Sovietică, era 
declarat „duşman al poporului” şi 
ostracizat pe veci. 

Ei bine, în asemenea ambi- 
anţe concrete, trăind sub un regim 
antinaţional, ce ar fi putut face 
un savant de talia profesorului N. 
Corlăteanu, care a absolvit două 
facultăţi „pe timpul românilor” şi 
cunoştea întreaga moştenire lite- 
rară? Răspunsul stă la suprafaţă: 
trebuia să se acomodeze la absur- 
da situaţie politico-socială. Asupra 
lui se îndreptau însă ochii ageri şi 


necruţători ai partidului (şi nu numai 
ai partidului), iscodind ce scrie, ce 
spune, cum tratează problemele 
alfabetului, ortografiei, limbii, lite- 
raturii, istoriei ş.a. 

În aceste condiţii vitrege sa- 
vantul şi pedagogul Corlăteanu s-a 
văzut constrâns a face uneori târg 
de conştiinţă, a susţine unele idei 
inconsistente, acestea fiindu-i im- 
puse de „cursul politic al partidului”. 
Cele spuse se referă la afirmaţiile 
deplasate cu privire la bilingvismul 
moldo-rus, „înflorirea” aşa-zisei 
limbi moldoveneşti, îmbogățirea 
continuă a vocabularului şi sintaxei 
în urma calchierilor şi împrumuturi- 
lor din limba lui Puşkin etc. 

Şi cu toate acestea, meritul 
omagiatului nostru ca savant şi ca 
cetăţean constă în faptul că Dlui n-a 
elogiat în public pseudoteoria des- 
pre aşa-zisa limbă moldovenească. 
N. Corlăteanu utiliza glotonimul 
„limba moldovenească” (pentru că 
altfel nici nu se putea pe timpurile 
acelea!), dar conţinutul acestui ter- 
men era „umplut” de facto cu toată 
istoria limbii române literare unice, 
arătându-se mereu rolul cărturarilor 
(Gr. Ureche, |. Neculce, M. Costin, 
N. Costin, N. Milescu-Spătaru, D. 
Cantemir ş.a.) şi al scriitorilor 
clasici (Al. Russo, |. Creangă, M. 
Eminescu, V. Alecsandri, M. Kogăl- 
niceanu, Al. Mateevici şi mulţi alţii). 

Apelând deseori la un limbaj 
esopic, ambiguu şi chiar sibilic, N. 
Corlăteanu reuşea să rostească şi 
adevăruri importante. Acest lucru 
îl recunoaşte şi omagiatul: „Numai 
astfel se putea, în acele condiţii, 
menţine trează conştiinţa de neam 

şi de credinţă, de apartenenţă la 
unul şi acelaşi popor, la una şi 
aceeaşi entitate naţională” (Vezi 
interviul din revista Limba română, 
1995, nr. 1, p. 50). 

Că cele spuse reflectă ade- 
vărul, ne convingem citind lucrările 
academicianului N. Corlăteanu pu- 
blicate după 1990, când, în sfârşit, 
în republică s-a instaurat libertatea 
cugetului şi a cuvântului, când oa- 
menii de ştiinţă, inclusiv cei din do- 
meniul ştiinţelor umaniste, pot să 
spună adevărul fără a se teme de 
repercusiuni de ordin administrativ 
şi disciplinar. Din mai multe studii, 
articole şi interviuri ale savantului 
omagiat, apărute în Republica 
Moldova şi în România, reiese cât 
se poate de clar că în estul Europei 
există o singură limbă romanică — 
limba română, că această limbă e 
a românilor de pretutindeni. Pentru 
o mai amplă documentare vezi 
interviul profesorului Corlăteanu 
publicat în nr. 1, 1995 al revistei 
Limba Română, din care se poate 
deduce atitudinea omagiatului faţă 
de sterila dispută ce mai continuă 
în republica noastră referitor la aşa- 
zisa limbă „moldovenească”. 

Cu permisiunea cititorului, voi 
evidenția (din respectivul dialog) 
câteva gânduri actuale şi deosebit 
de relevante pentru modus-ul cogi- 
tandi şi poziţia civică a lingvistului 
N. Corlăteanu: 1) „Cred că atribu- 
irea denumirii de limbă română 
pentru noţiunea de limbă literară 
în Republica Moldova nu ştirbeşte 
cu nimic autoritatea şi nici demni- 
tatea nimănui (subl. n. — A.C.). Ea 
are însă avantajul că prin această 


recunoaştere avem tot dreptul de 
a folosi întreaga moştenire clasică 
literară şi lingvistică de pe întreg 
spaţiul est-romanic, se creează po- 
sibilitatea de a pătrunde mai lesne 
şi mai adânc în contextul general 
european în care limba română 
nu este în nici un chip pusă la în- 
doială (subl. n. — A.C.) (p. 49-50). 
La aceste adevăruri axiomatice nu 
se cer nici un fel de comentarii. 2) 
„Trebuie să înţelegem cu toţii, oda- 
tă şi pentru totdeauna: încercările 
întreprinse în perioada sovietică 
de a crea o nouă limbă romanică, 
diferită de română, n-au dat nici un 
fel de rezultate” (subl. n. — A.C.) 
(Tot acolo). 

Anume pe timpul regimului 
totalitar se făceau tentative de „a 
fonda” teoretic existenţa unei limbi 
moldoveneşti. După cum se ştie, 
ele s-au terminat cu un total eşec. 
La acest joc pueril de-a ştiinţa au 
renunţat, până la urmă, lingviştii de 
prestigiu — academicienii români 
Al. Graur şi lon Coteanu, membrul 
corespondent al A.Ş. din Rusia 
Ruben Budagov, profesorul univer- 
sitar moscovit Samuil Bernştein, 
academicianul şi profesorul univer- 
sitar din Sankt Petersburg Raimund 
Pjotrowski ş.a. Spre marele nostru 
regret, această evoluţie firească, 
această deschidere spre adevărul 
ştiinţific privind istoria neamului 
şi a limbii, evenimentele din anii 
1988-1994 i-au lăsat indiferenți pe 
unii politicieni, care continuă să 
promoveze (şi să impună prin legile 
adoptate) dogmele vechi, respinse 
de argumentul ştiinţific. Politica nu 
ar trebui să se amestece în ştiinţă, 

căci deseori îi face servicii proaste 
şi, în consecinţă, nu are nimeni 
câştig de cauză. În acest sens, 
acad. N. Corlăteanu menţionează: 
3) „Puterea politică a unui singur 
partid — în condiţiile unei democraţii 
veritabile, care se extinde tot mai 
mult pe întreg globul pământesc 
— deşi poate să se impună pentru 
o anumită perioadă şi în domeniul 
literar-lingvistic (în cazul nostru 
la denumirea limbii) — tocmai da- 
torită faptului că nu se sprijină pe 
argumente, pe dovezi ştiinţifice şi 
adevăr, pe cunoaşterea istoriei, a 
faptelor concrete ale limbii noastre 
şi ale multor alte limbi, cred că nu 
are şanse de izbândă definitivă, ci 
doar temporară (subl. n. — A.C.) (p. 
50). Sunt lucruri care nu se hotărăsc 
prin votare, din ambiție sau din spirit 
de grup. 

Menţionăm că cele spuse de 
acad. N. Corlăteanu au găsit sus- 
tinere în mesajul Preşedintelui de 
atunci al Republicii Moldova din 27 
aprilie 1995, adresat Parlamentului 
în vederea revotării Articolului 13 din 
Constituţia Republicii Moldova în 
următoarea reformulare: „Limba 
de Stat (oficială) a Republicii 
Moldova este limba română”. În 
mesajul respectiv se poate citi: 
„Oare această tendinţă firească a 
oricărui neam şi popor de a vorbi 
şi a scrie o limbă cultă poate fi 
străină voinţei neamului şi popo- 
rului nostru, cum încearcă unii să 
prezinte lucrurile? Oare părinte să 
fie acela care-şi doreşte ca fiul lui 
să nu cunoască mai multe ca el? 
Oare făcând atâtea din puţinul pe 
care ni-l putem permite, în condi- 


tiile de astăzi, pentru dezvoltarea 
şi funcţionarea altor limbi vorbite 
pe teritoriul ţării, avem dreptul să 
ferecăm în formule greşite, să să- 
răcim propriul grai, propria limbă?”. 

Patetismul acestor întrebări 
retorice exprimă un adevăr in- 
contestabil: limba română trebuie 
repusă, în sfârşit, în drepturile ei 
inalienabile, căci numai cu şi prin 
ea ne vom plasa pe orbita valorilor 
europene, alături de alte limbi şi 
popoare civilizate. 

În cazul dat este vorba de lim- 
ba maternă — coloana vertebrală a 
naţiunii, sufletul unui popor, zestrea 
cea mai scumpă pe care o moş- 
tenesc copiii de la părinţi, averea 
comună a oamenilor. Savanţii sunt 
acei care studiază în profunzime is- 
toria limbii şi a neamului şi tot ei sunt 
obligaţi a familiariza masele largi cu 
adevărul ştiinţific. Limba şi istoria 
ţin de competenţa savantilor, iar 
„problemele de ştiinţă sunt, după N. 
Corlăteanu, de competenţa forurilor 
ştiinţifice. Şi numai a lor” (p. 49). 


* kxk 


Ajungând la capătul consem- 
nărilor, vrem să menţionăm, în mod 
expres, că activitatea ştiinţifică şi 
pedagogică a lui N. Corlăteanu a 
fost supusă mereu imixtiunilor, in- 
gerinţelor şi presiunilor din partea 
mai marilor regimului totalitarist, 
fapt care îi amăra sufletul, îl deru- 
ta, îl sustrăgea de la problemele 
de ştiinţă, pe care era chemat a 
le rezolva, şi, în ultimă instanţă, îl 
împingea la marginea prăpastiei, 
transformându-l, prin şantaj şi spai- 
mă, în homo duplex. 

Cu toate incovenientele de 
ordin extralingvistic, muncea în 
sudoarea frunţii: de sub pana lui 
ieşeau noi şi noi lucrări, unele dintre 
ele devenind opere de referinţă. 
Cine îşi dă osteneala să citească 
aceste scrieri cu un limbaj echivoc, 
ambiguu, plasându-le în anturajele 
concrete istorico-politico-adminis- 
trative, poate alege uşor grâul de 
neghină şi poate înţelege gândurile 
voalate, presupoziţiile autorului, ele 
fiind conjugate cu cea magistrală 
— unitatea lingvistică, istorică şi de 
neam a moldovenilor, muntenilor, 
ardelenilor, bucovinenilor, bănățeni- 
lor etc., a românilor de pretutindeni 
şi dintotdeauna. 


* kxk 


La această aniversare a aca- 
demicianului Nicolae Corlăteanu, 
discipolii săi vin cu un sincer cuvânt 
de omagiu şi se închină dascălului, 
dorindu-i multă şi durabilă sănătate, 
noi forţe de creaţie, dispoziţie tine- 
rească, primăvară-n suflet, fericire, 
noroc şi voie bună. 

Dumneavoastră, dragă dom- 
nule academician, între 80 şi 90 de 
ani aţi publicat peste 70 de lucrări, 
între care şi 5 cărţi: Răspântii (1995, 
184 pag.), Nandrişii (1998, 97 pag.), 
Aşa am trecut până acum prin via- 
tă (2000, 130 pag.), Neologismul 
în opera eminesciană (2004, 224 


pag.), Latina vulgară (2005 sub 
tipar, 160 pag. în colaborare cu 
Lidia Colesnic). Caracterul extrem 
de prodigios al activităţii dumnea- 
voastră este un exemplu demn de 
urmat... 


Venerandissime et carrissime 
academice Nicolae Corlăteanu! 


VIVAS, CRESCAS, FLOREAS, 
tu, qui iustissimam venerationem 
apud nos omnes habes! 


1995; 2005 

Nicolae MĂTCAŞ, 
absolvent al Facultăţii 

de Istorie şi Litere, 
Universitatea de Stat 

din Chişinău, promoţia 1962 


EPPUR, SI MUOVE! 


Venerabilul om de ştiinţă, 
educatorul a sute şi mii de intelec- 
tuali basarabeni (şi nu numai) din 
perioada postbelică, academicianul 
Nicolae Corlăteanu, contemporanul 
nostru, poate fi numit, pe drept cu- 
vânt, „al veacului copil”. 

Mi-a devenit profesor de pe 
la 6-7 ani şi îl consider şi acum 
profesorul meu. Primele litere ale 
alfabetului rusesc, cu care ne „feri- 
ciseră”, peste noapte, „eliberatorii” 
sovietici, le-am învăţat dintr-o căr- 
țulie de-a mamei, care se pomenise 
dintr-odată analfabetă şi care umbla 
la cursurile serale de „lichidare a an- 
alfabetismului”. Cărţulia se numea 
Abecedar pentru vârstnici, iar 
autorii ei erau Nicolae Corlăteanu 
şi Eugeniu Russev. 

Peste 10 ani, la anul | de uni- 
versitate, la cursul de Lexicologie, 
l-am văzut pe domnul profesor în 
carne şi oase: zvelt, tânăr, senin, 
cu faţa unui soare ce răsare dimi- 
neata, bun cum e pâinea cea caldă, 
frumos şi modest ca o floare de 
cicoare, de care eram îndrăgostiţi 
toţi (şi băieţi şi fete), dobă de carte. 
Însă din butoiul de cunoştinţe pe 
care le poseda domnul profesor ne 
servea, nu puteam pricepe de ce, 
cu lingurita de miere. Acum înţeleg 


procedeul metodic la care apela 
ilustrul pedagog: puţinul rămâne în 
memoria ascultătorilor, multul se 
evaporă. 

Sunt mândru, împreună cu toți 
colegii de facultate, că am absolvit 
şcoala academică a domnului pro- 
fesor. Cred că şi domnul profesor 
se mândreşte cu brazda pe care 
a răsturnat-o pe ogorul culturii, 
Ştiinţei, literelor din Basarabia. Prin 
tot ce am învăţat de la Domnia sa: 
cunoştinţe, cumsecădenie, decen- 
tă, bunătate, ne-am străduit şi noi, 
de-a lungul carierei, să fim un pic 
mai buni, mai blajini, mai frumoşi 
în cuget şi-n simtire. 

Inchiziția kaghebistă i-a alun- 
gat pe profesorii noştri din agora 
în siberiile de gheaţă, de unde nu 
mai exista drum de întoarcere, sau, 
pe puţinii care au fost toleraţi, i-a 
forţat să ne servească minciuna 
drept adevăr. Sunt extrem de puţini 
cei care au ştiut să ne călăuzească 
pe sinuoasele poteci (dintr-o epocă 
de urmărire generalizată) spre 
adevăr. Nicolae Corlăteanu este 
unul dintre aceştia. Prin limbajul 
D-sale esopic, dar şi al unui avocat 
abil, domnul profesor ne punea 
pe noi, învăţăceii, să medităm de 
partea cui este adevărul. Mai ţineţi 
minte? Pentru a spulbera acuzaţiile 
de laşitate, pe care ni le aducea, 
mult mai târziu, nouă, profesorilor 
de limbă de la Institutul Pedagogic 
„lon Creangă”, un fost discipol, de 
altfel, foarte capabil, voi reproduce 
o mostră din expunerile dascălului 
nostru: Unii lingvişti romanişti (par- 
că-i aud şi acum vocea catifelată, 
un pic tărăgănată, neaoş „moldo- 
venească”), printre care şi acade- 
micianul român Alexandru Graur, 

socot că, în condiții social-politice 
şi național-statale noi, graiul moldo- 
venesc din R.S.S. Moldovenească 
s-a constituit într-o limbă aparte a 
naţiunii sovietice moldoveneşti: 
limba moldovenească. Pentru 
obiectivitate ar trebui să amintesc 
că, într-un interviu din 1985, acad. 
A. Graur, la întrebarea dacă s-ar 
putea vorbi despre existenţa unei 
limbi moldoveneşti aparte, cum afir- 
mase anterior, a răspuns prompt: 
„Bineînţeles că nu; moldoveneasca 
este un dialect (sau subdialect) al 
limbii române (sau dacoromâne). 
Şi înțeleptul nostru Esop continua 
de la catedră: „Alţi romanişti, prin- 
tre care şi lingviştii sovietici R. A. 
Budagov, D. E. Mihalci, consideră 
că limba moldovenească ar fi o va- 
rietate teritorială a limbii române”. 
Aici comentariul domnului profesor 
se termina. Cine are urechi de auzit 
să audă, cine are capacitatea de a 
judeca — să înţeleagă! 

Cursul de Lexicologie al dom- 
nului profesor abundă în prezenta- 
rea reflexelor romanice ale origina- 
lelor latineşti. Când ajungea la aşa- 
zisele „limbi romanice răsăritene”, 
reflexul era dat în „moldoveneşte” 
cu caractere ruseşti şi în „româneş- 
te” cu caractere latine. Domnul pro- 
fesor nu le comenta, însă studenţii 
D-sale vedeau că regele numit în 
enciclopediile sovietice „moldavskii 
iazâk” era gol. 

Regimul concentraţionar nu 
accepta din partea savantului servil 
nici comportarea lui Diogene şi nici 
limbajul lui Esop. Lui să-i spui dacă 
e albă sau neagră (altfel spus, cu 
cine eşti: cu „ai noştri” sau cu „ai 
lor”?). Deja în plin proces de re- 
structurare gorbaciovistă, când o 
bună parte din oamenii de cultura 


şi de suflet românesc din Basarabia 
crezuseră că adevărul trebuie rostit 
întreg, aşa cum este, când cenaclul 
medicului Anatol Şalaru luase pro- 
porţiile unui pojar, când multă lume 
recunoştea deschis că suntem ro- 
mâni, vorbim româneşte, de aceea 
trebuie să revenim la scrisul nostru 
latin, locotenenţii regimului, care 
se agăţau şi de un pai în apărarea 
ideologiei oficiale, n-au pregetat 
să-i expună oprobriului public pe cei 
cărora timp de o viaţă de om le in- 
oculaseră în oase răceala Siberiei. 
S-a pomenit atras în plasa acestora 
şi iubitul nostru profesor, obligat să 
scrie, la comanda c.c.-ului, un arti- 
col despre etapele dezvoltării limbii 
moldoveneşti, mai ales despre „în- 
florirea fără precedent” a acesteia în 
perioada sovietică. Penibilă situaţia 
în care, aidoma lui Galileo Galilei 
(1564-1642), adept al teoriei heli- 
ocentrice, care, în 1633, în faţa tri- 
bunalului inchizitorial, fusese umilit 
Şi silit să-şi retracteze propriile idei, 
spunând că nu Pământul se-nvârte 
în jurul Soarelui, ci invers, şi dom- 
nul profesor Corlăteanu fu pus în 
situaţia umilitoare de a recunoaşte 
univoc existenţa de sine stătătoare 
a aşa-zisei limbi moldoveneşti. 
Opinia publică, în persoana 
reputatului om de cultură şi de lite- 
re Valentin Mândâcanu (Veşmântul 
ființei noastre, revista Nistru, nr. 
4, 1988), a fost necruțătoare cu 
slăbiciunea de moment a omului 
Corlăteanu. Timp de 8 ani de la în- 
tâmplarea de tristă pomină obrazul 
savantului Corlăteanu a ars de jenă 
în faţa propriei conştiinţe, a ştiinţei 
pe care o reprezintă şi în ochii lumii. 
Am putea să ne închipuim cât de 
greu a suportat bunul nostru profe- 
sor acest supliciu? Ştie oare domnul 

profesor cât de mult am aşteptat noi 
o revenire a Domniei sale asupra 
acelui subiect? 

Se zice că acelaşi Galileo 
Galilei, când s-a ridicat din ge- 
nunchi, umilit în convingerea sa, 
ar fi rostit expresia devenită ce- 
lebră: Eppur, si muove! („Şi totuşi, 
(pământul — N.M.) se-nvârte!”. Mă 
bucur sincer că, după 8 ani de tă- 
cere şi izolare în „turnul de fildeş”, 
domnul profesor Corlăteanu, la 
Conferinţa Numele corect al limbii 
noastre este limba română, care, la 
iniţiativa revistei Limba romană, pe 
data de 20-21 iulie 1995, şi-a ţinut 
lucrările în faţa parlamentarilor de 
la Chişinău, a avut curajul să spu- 
nă, aidoma înaintaşului său italian 
de acum trei veacuri şi jumătate: 
„Şi totuşi, este română!”. Citez din 
raportul domnului profesor: „Cât 
priveşte limba literară, limba model, 
exemplară, de care ne folosim mai 
ales în scris, în lucrările literare, 
ştiinţifico-tehnice, limba oficială din 
documentele noastre social-poli- 
tice şi administrative, ea trebuie 
numită Limba română. Ea este 
limba normată, supradialectală, 
limba română literară, unică pentru 
toţi românii (moldoveni, munteni, 
ardeleni, bucovineni, transnistreni, 
cei din Banatul sârbesc, din Un- 
garia, Bulgaria, Ucraina, Rusia, 
SUA etc.” (după culegerea: Limba 
română este patria mea. Studii. 
Comunicări. Documente, Revista 
Limba Română, Fundaţia Grai şi 
suflet, Chişinău, 1996, p. 42). Spre 
dezamăgirea lui Stati şi Co, se 
recunoaşte nu numai unitatea de 
limbă, ci şi unitatea de conştiinţă, 
unitatea de neam. 

Valentin Mândâcanu a recurs 
la gestul cavaleresc de a se în- 


china şi de a-şi cere scuze în faţa 
domnului profesor pentru tonul său 
vehement din articolul care a revo- 
luţionat lumea basarabeană, iar noi 
toţi, adoratorii domnului profesor, 
am răsuflat uşurat când acesta din 
urmă a reuşit să izgonească sclavul 
din sine, ispăşindu-şi păcatul de a 
fi pactizat — într-un moment crucial 
pentru destinele basarabeanului 
dezmoştenit de limbă şi istorie —, 
fie şi numai pentru o secundă, cu 
diavolul. Reabilitarea domnului 
profesor de către opinia publică 
s-a produs! (Amintesc aici, cu titlu 
de informaţie, că şi Galilei a fost 
reabilitat de biserică abia în 1992!) 

Parafrazând un cunoscut dic- 
ton rusesc, voi spune că nu numai 
eu, ci noi toţi am ieşit din Abeceda- 
rul domnului profesor Corlăteanu. 
Ne mândrim că suntem discipoli 
direcţi ai Domniei sale, iar prin noi 
— multe alte generaţii de tineri, care 
n-au avut norocul să-l aplaude în 
aula studenţească. Personal, mă 
bucur că, împreună cu colegii de 
la Limba Română, l-am ajutat să 
se izbăvească de satana. 

Ne quid falsi audeat, ne quid 
veri non audeat istoria! („Teamă-se 
istoria de orice minciună, să nu se 
teamă de nici un adevăr!”), după 
cum spuneau latinii. 

Mulţi şi fericiţi ani, stimate dom- 
nule profesor! Cu adânci plecăciuni. 


12.04.2005, Bucureşti 

lon MELNICIUC 


IREPETABILUL SAVANT 


Ctitorul nu poate fi repetat. 
Germenele unei idei rămâne pu- 
ruri singular. El poate fi dezvoltat, 
completat, imitat. Dar nicidecum 
reprodus. 

Savantul cu nume notoriu 
acad. Nicolae Corlăteanu e unul 
nepereche în ştiinţa limbii de la noi. 

Pentru că a CTITORIT-O. A 
plăsmuit-o cu inima. Cu sufletul şi 
cu raţiunea. 

Este, într-un fel, deschizător 
de căi. 

Cu riscul de a ne repeta, vom 
readuce în memoria cititorilor in- 
teresaţi nişte gânduri spuse acum 
zece ani cu ocazia jubileului oc- 
togenar. Pentru această revenire 
la „trecut” avem şi o explicaţie. Un 
adevăr nu poate aparţine trecutului. 
El este al prezentului continuu. 
Adică şi al viitorului. A-l repeta 
înseamnă a-l permanentiza. E o 
datorie a noastră de conştiinţă. 

Opera ştiinţifică a nonage- 
narului Nicolae Corlăteanu este, 
într-adevăr, vastă. Rar specialist 
care se încumetă să valorifice toate 
compartimentele limbii deopotrivă 
(citiţi: în profunzime). Domnia sa a 
încercat. Şi i-a reuşit. 

Astăzi toată lumea savantă din 
Republica Moldova (şi nu numai) 
învaţă la Şcoala Lingvistică a dlui 
academician Nicolae Corlăteanu. 
Oricine poate beneficia de studii 
solide în cele mai diverse domenii: 
fonetică, lexicologie, lexicografie, 


gramatică, stilistică, istorie a limbii 
literare, sociolingvistică, interferen- 
te lingvistice etc. 

Amploarea investigaţiilor sale 
este întru totul firească: nu poţi 
pătrunde până la capăt esenţa unei 
probleme de limbă, dacă nu studiezi 
îndeajuns şi fenomenele lingvistice 
adiacente, cu care se află în relaţii 
intrinseci. Or, diapazonul extins al 
cercetărilor efectuate pe parcursul 
celor 60 de ani dovedesc un potenţi- 
al ştiinţific enorm, cu care a fost do- 
tat de la natură. Dar şi datorită unei 
munci asidue, cu jertfire de sine. 

Nu o dată am afirmat cu toată 
tăria şi voi repeta ori de câte ori e 
nevoie: talentul de cercetător şiiinţi- 
fic al savantului Nicolae Corlăteanu 
s-a manifestat plenar în lexicologie 
şi lexicografie. 

Lucru uşor explicabil: limba e, 
întâi de toate, vocabular. Aceasta 
înseamnă că cel care şi-a propus 
studiul limbii în multitudinea ei as- 
pectuală este obligat să parcurgă 
universul ei lexical — vocabularul. 

Teza e confirmată şi de Enci- 
clopedia editată la Chişinău, care 
îl prezintă pe academicianul-pro- 
fesor N. Corlăteanu ca „specialist 
(am adăuga: mare) în lexicologia 
şi lexicografia română” (subl. ne 
aparţine — [.M.). 

Debutează în lexicologie în 
îndepărtatul an 1949. In Anale Şti- 
inţifice îi apare articolul Cu privire 
la expresiile idiomatice din limba 
moldovenească (citiţi: română — 
I.M). 

Tot în acea perioadă (1949) 
elaborează (împreună cu E. Russev) 
un Dicţionar rus-moldovenesc 
cuprinzând circa 40 de mii de cuvin- 
te şi expresii, iar mai târziu, în anul 
1954, un Dicţionar rus-român a 
cărui apariţie (o asemenea lucrare 

putea fi tipărită atunci doar la Mos- 
cova!) ilustra — prin ea însăşi — iden- 
titatea şi unitatea celor „două limbi”. 

Un dicţionar bilingv rus-moldo- 
venesc (= român) echivala atunci, 
după importanţă, cu un manual de 
limbă maternă (= română) şi cu 
unul de limbă rusă în activitatea 
unui scriitor, ziarist, traducător, 
pedagog sau cercetător ştiinţific. 
In situaţia unui bilingvism mono- 
lingv, impus din afară, altă soluţie 
nu exista. Autohtonii erau nevoiţi să 
însuşească, alături de limba mater- 
nă, limba rusă, care avea să devină 
mai târziu „a doua limbă maternă” 
(aberaţie acceptată nu din liber 
consimţământ). 

Dicţionarele şi-au îndeplinit 
onorabil misiunea: au acoperit în 
acel timp o lacună de mult simțită 
în lexicografia noastră. În plus, au 
favorizat apariţia ulterioară a altor 
lucrări lexicografice de acest fel, 
dar mai performante, mai uzuale, 
mai corecte în raport cu exigenţele 
timpului. 

Un loc aparte în prodigioasa-i 
activitate ştiinţifică îi revine valori- 
ficării moştenirii noastre clasice în 
domeniul limbii şi literaturii. În mod 
deosebit este pasionat de studierea 
operei lui lon Creangă. Adică, revi- 
ne la izvoare, extinzându-şi aria de 
investigaţii şi asupra altor scriitori 
clasici români. 

De rezultatele muncii Domniei 
sale astăzi beneficiază oricine are 
la îndemână lucrarea monografică 
Studiu asupra sistemei lexicale 
moldoveneşti din anii 1870-1890 
(Contribuţia lui lon Creangă şi 
a altor scriitori la valorificarea 
stilistică a vocabularului con- 
temporan), editată la Chişinău în 
1964. E opera care l-a scos în lume 
şi i-a servit mult timp drept carte de 


vizită. Astăzi lucrarea e solicitată de 
lingvişti, profesori, studenţi, ca şi în 
anul apariţiei. E de datoria noastră 
s-o reedităm în alfabetul românesc, 
dacă dorim să fie un bun şi al gene- 
raţiilor ce vin. 

Un merit incontestabil al sa- 
vantului Corlăteanu e că găseşte 
aplicare practică operelor sale. In- 
vestigaţiile din domeniul lexicologiei 
(şi din alte domenii) s-au soldat cu 
nişte capitole de manuale şcolare 
şi universitare. În anul 1956 apare 
un Curs de limbă moldovenească 
literară contemporană. Vol. 1, 
manual pentru facultăţile de filologie 
din R.S.S.M,, în care este inclus şi 
compartimentul Lexicul aparţinând 
acad. N. Corlăteanu. lar în 1957 
editează, în colaborare cu alţi cinci 
coautori, un manual şcolar de limbă 
română pentru clasele VIII-IX, par- 
tea întâi având trei compartimente: 
lexicologia, fonetica, morfologia. 

Cercetările de profunzime în 
domeniul lexicologiei culminează 
prin editarea manualului de lexi- 
cologie pentru şcoala superioară 
— parte componentă a unui curs in- 
tegral de limbă română literară con- 
temporană în trei volume. Volumul 
| — Lexicologia, vol. II — Fonetica 
şi Morfologia, vol. III — Sintaxa. În 
1982 este reeditat şi completat în 
mod substanţial. Douăzeci şi trei de 
ani a slujit procesul de învăţământ 
universitar acest manual (vol. |, 
1969-1992). 

Anul 1992 aduce şi demo- 
cratizarea învăţământului. Domnul 
profesor-academician Nicolae Cor- 
lăteanu, membru activ al Catedrei 
de Limbă Română de la U.S.M., 
era cel mai indicat să ne onoreze 
cu un nou manual de lexicologie 
pe potriva timpului. Recepiiv la 
nevoile şcolii superioare, exigent 

față de sine, responsabil în toată 
puterea cuvântului, conştientizând 
misiunea ce-i revine, Domnia sa îl 
angajează în calitate de coautor 
pe fostul său student, colegul de 
catedră care subsemnează acest 
articol. 

Manualul de lexicologie pentru 
universităţi (1992) încununează 
activitatea îndelungată de lexicolog 
şi lexicograf a academicianului N. 
Corlăteanu. Este net superior celor 
precedente (1969, 1982) prin mai 
multe calităţi: 

a) s-a eliberat de ideologia 
regimului totalitar; 

b) a exclus minciuna ce înlo- 
cuia adevărul ştiinţific; 

c) a pus în circulaţie glotoni- 
mul limba română; 

d) a îmbrăcat haina firească a 
scrisului românesc; 

e) şi-a extins aria problematică; 

f) a luat în calcul ultimul cu- 
vânt al ştiinţei lingvistice. 

La toate acestea vom plusa şi 
curajul deosebit al dlui academician 
de a-şi revedea unele opinii în pro- 
bleme controversate de lexicologie: 
este tratată pe nou clasificarea 
frazeologismelor, tipurile polisemiei 
(metafora, metonimia şi sinecdoca); 
însăşi concepţia manualului a fost 
revizuită. Or, într-un manual contea- 
Ză, în primul rând, viziunea ştiinţifică 
asupra problemelor abordate. Anu- 
me Lexicologia îi caracterizează 
plenar opţiunile sale ştiinţifice de 
ultimă oră. Concludente în acest 
plan sunt constatările dumisale: 
„Această carte apare într-o perioa- 
dă când se poate vorbi despre o 
reînviere a unor realităţi lingvistice 
care erau reprimate istoriceşte şi 
psihologiceşte timp de mai mult de 
jumătate de veac... In prezenta Le- 
xicologie trece ca un fir roşu ideea 


de modernizare a limbii române (în 
special a celei vorbite pe teritoriul 
Republicii Moldova) în corespun- 
dere cu stadiul contemporan de 
progres ştiinţific, tehnic, cultural. 

Modernizarea vocabularului 
(ca şi a limbii în general) în circu- 
laţie astăzi în Republica Moldova 
înseamnă, de fapt, o revenire 
la trecut, la însuşirea moştenirii 
clasice literare...” (Cuvânt înainte, 
p. 3). 

Aşadar, Lexicologia este 
opera de vârf a savantului Nicolae 
Corlăteanu, întors totalmente cu 
faţa spre adevărul ştiinţific. 

Incurajat de aerul proaspăt 
al democratizării, dl academician 
rămâne credincios unei pasiuni din 
tinereţe — cercetărilor ştiinţifice. Şi 
în al nouăzecelea an al vieţii sale 
nu părăseşte masa de scris. 

Recent ne-a bucurat cu un 
nou volum — Neologismul în ope- 
ra eminesciană (223 de pagini). 
E cartea pe care a scris-o o viaţă 
întreagă. E cartea sa de vis. Cartea 
ce-i încununează onorabil preocu- 
pările lexicologice. Dar şi întreaga-i 
operă. 

E cartea în care a încăput tot 
adevărul ştiinţific. 

Pentru asta îl şi venerăm. 
Pentru tot ce a făcut Domnia sa în 
ştiinţa şi în cultura românească îi 
aducem laurii recunoştinţei noastre 
omeneşti. 

Azi şi întotdeauna. 

Irina CONDREA 


UN DASCĂL 
AL TUTUROR 


Numele academicianului Ni- 
colae Corlăteanu se asociază, întâi 
de toate, cu statutul de profesor 
— aceasta a fost vocaţia întregii 
sale vieţi. Sute, mii de studenţi 
i-au ascultat prelegerile, i-au răs- 
puns la examene şi colocvii, au 
scris sub conducerea distinsului 
dascăl comunicări, teze de li- 
cenţă, doctorate. Pe studenţi îi 
cucerea ţinuta sa maiestuoasă, 
discursul academic de mare ra- 
finament, minuţios documentat şi 
sprijinit întotdeauna de cunoştinţe 
enciclopedice. Profesorul Nicolae 
Corlăteanu ştia să păstreze o dis- 
tanţă anume, să creeze un spaţiu 
miraculos între student şi profesor, 
în care nu exista loc pentru un alt 
comportament decât cel de respect 
şi demnitate. Nu-l supărau şi nu-l iri- 
tau răspunsurile slabe sau obişnui- 
tele bâlbâieli generate de tracul din 
timpul examenelor — în asemenea 
cazuri verdictul suna mai mult ca un 
sfat al unui părinte — „Mata — mai 
învaţă, mai gândeşte-te şi pe urmă 
vino iar la examen”. Oricare dintre 
foştii săi studenţi îşi poate aminti 
în ce situaţie profesorul i-a adresat 
acel celebru „MATA”, încât se pare 
că în afară de Nicolae Corlăteanu 
nimeni nu mai întrebuința acest 
pronume de politeţe într-un mod 


atât de pitoresc. 

Om de o vastă erudiție, Ni- 
colae Corlăteanu a înţeles să le 
transmită celor din jur nu numai 
cunoştinţe academice, dar şi acea 
mare bogăţie spirituală pe care 
omul o poate acumula numai dacă 
are acces la izvoarele adevăratei 
culturi. Multe din cărţile sale sunt 
adresate „nefilologilor”, autorul în- 
demnându-i la lectură pe cei care 
doresc să-şi lărgească orizontul, 
să înveţe din experienţa generații- 
lor trecute. Autorul a deschis drum 
pentru o serie întreagă de lucrări 
de popularizare prin cărţile Egală 
între egale (1971), Cuvântul în 
vâltoarea vieţii (1980), Limba 
noastră. S-o cunoaştem şi s-o 
cultivăm fiecare! (1981), Lumea 
cu toate ale ei (1988). În primele 
cărţi autorul trasează căile şi indică 
sursele de modernizare a lexicu- 
lui, aducând multiple exemple de 
adaptare a termenilor din cele mai 
diverse domenii ale ştiinţei — din 
filozofie, matematică, medicină, 
fizică, cibernetică, astronautică. 
Dezvoltarea vertiginoasă a ştiinţe- 
lor exacte la sfârşitul secolului XX 
a generat transformări radicale în 
limbaj, o îmbogăţire considerabilă 
a terminologiilor şi academicianul 
N. Corlăteanu vine să explice aces- 
te fenomene cu ajutorul legilor de 
dezvoltare a limbii. 

Este pronunţat aspectul po- 
pularizator, mai ales în ultima 
carte, care, în afară de titlul Lumea 
cu toate ale ei, are şi un subtitlu: 
Privire asupra universului — din 
diferite puncte de vedere — prin 
prisma mijloacelor de limbă, iar 

capitolele lucrării reprezintă clar 
ideea autorului de a determina locul 
şi contribuţia limbii în dezvoltarea 
proceselor de cunoaştere a univer- 
sului — aceste denumiri de capitole 
vorbesc de la sine: Barometru al cu- 
noştinţelor şi sentimentelor, Lumea 
ca matematică, Lumea ca ştiinţă 
(exactă) şi tehnică, Lumea poetului, 
Între „lirici” şi „fizici”. Autorul îşi moti- 
vează viziunea astfel: „Se impune a 
considera natura, omul, societatea 
într-un cadru general larg, unitar. 
lată de ce ne-am propus să rele- 
văm în această lucrare şi date din 
matematică, fizică, tehnică, din şti- 
inţele social-politice, literatură, artă, 
teatru, pentru a stabili — măcar în 
linii generale — o punte de legătură 
între ştiinţele fizico-naturale şi cele 
social-umaniste — toate găsindu-şi 
reflectarea în mijloacele expresive 
ale limbii” (p. 6). Rolul inegalabil al 
limbii în dezvoltarea tuturor acestor 
ştiinţe este demonstrat de acade- 
micianul Corlăteanu cu argumente, 
nume, cifre, citate din sute de surse 
pe care le-a consultat, cu referire la 
marii învăţaţi — Avicenna, Galileo 
Galilei, Newton, Einstein şi mulţi 
alţii. 

În unele cazuri, de exemplu 
când este examinată terminologia 
din domeniul matematicii sau fizi- 
cii, impresia este că autorului nu-i 
sunt deloc străine aceste ştiinţe — 
este remarcabilă şi cu totul rară o 
asemenea aplecare a unui filolog 
spre ştiinţele exacte. Prin lucrările 
sale Nicolae Corlăteanu propagă 
nu numai terminologia modernă, 
dicționarele de specialitate, dar şi 
unele fenomene, fapte interesan- 


te, face referinţă la nume sonore 
din domeniul ştiinţelor exacte, din 
domeniul artei, istoriei. De exemplu, 
doar într-o singură pagină din car- 
tea Limba noastră citează câteva 
nume şi lucrări notorii ale culturii 
universale. În paragraful intitulat 
sugestiv „Omenia înainte de toate!” 
autorul scrie: „Tendinţa spre uma- 
nism apare încă în străvechiul poem 
indian Ramaiana, creat în secolul 
IV î.e.n. Rama este întruchiparea 
binelui, a cinstei, a bunătăţii, a 
datoriei îndeplinite. Când unul din 
reprezentanţii lui Ravan, simbolul 
răului, îl întreabă pe Rama de ce 
l-a săgetat, dacă nu i-a pricinuit lui 
personal nici un rău, Rama îi răs- 
punde că orice rău trebuie distrus, 
deoarece răul închide calea spre 
bine, spre progres. «Viaţa este un 
dar pe care-l merităm numai când îl 
dăruim» — afirma pe bună dreptate 
un alt mare indian, Rabindranat Ta- 
gor. Bacteriologul englez Alexandre 
Flemming (1881-1955), descoperi- 
torul penicilinei (1929), iubea florile, 
grădinăritul, îl interesau păsările, 
copacii şi furnicile, dar cea mai mare 
dragoste o purta omului, omenirii în 
general, părându-i nespus de rău 
că eficienţa penicilinei nu s-a putut 
realiza decât după terminarea celui 
de-al doilea război mondial, care 
a dus în mormânt atâtea milioane 
de oameni. «Nu sălile de marmoră 
dau măreţia intelectuală, ci sufletul 
şi creierul cercetătorului» — spunea 
savantul. Pornite încă de la unul din 
primii comediografi latini — Plaut 
(250-184 î.e.n.), cuvintele Homo 
homini lupus est („Omul este lup 
pentru om”) au fost preluate pentru 

a exprima ideea degenerării relații- 
lor umane...” (p. 113). 

Această pledoarie a savantu- 
lui pentru umanism, pentru triumful 
binelui este însoţită de o informaţie 
densă şi interesantă din istoria civi- 
lizaţiei umane. La fel de generoase 
sunt referinţele la diverse opere ale 
clasicilor literaturii române şi univer- 
sale, la opere mai puţin cunoscute 
în acele timpuri (dar şi acum), ca, de 
exemplu, citatul din renumitul Dicţi- 
onar grotesc al lui Vasile Alecsan- 
dri, care, în calitate de exerciţiu de 
persiflare, nu este lipsit de interes 
nici pentru cititorii de azi, de aceea 
reproducem un scurt fragment în 
care V. Alecsandri îi ridiculizează 
cu mult umor pe cei mai pedanţi 
purişti: „Amare — a iubi! — un cuvânt 
inutil şi care produce conjugări co- 
mice; de pildă: Eu am în loc de eu 
iubesc este un calambur grotesc. 
Am amat în loc de am iubit este o 
bâiguială ridicolă. Eu te am, doam- 
nă! în loc de te iubesc, doamnă! 
este o impertinenţă, care expune 
pe nenorocitul pedant a fi dat afară 
cu amoru-i cu tot; însă ce-i pasă 
pedantului! Nu-i rămâne gramatica 
drept mângâiere? El o strânge la 
piept cu amoare şi-i zice: „Tu, fidela 
mea consoartă, eşti universul meu! 
Te am, te-am amat, te amai, te voi 
ama, ama-te-voi. Amorul spăriet îşi 
astupă urechile şi fuge”. 

Generozitatea cu care autorul 
oferă citate şi informaţii dintre cele 
mai interesante şi necesare, forma 
accesibilă a expunerii, comentariile 
clare fac din aceste cărţi scrise de 
un savant lingvist o lectură plăcută 
şi utilă pentru orice om, de orice 


profesie sau vârstă. N. Corlăteanu 
are întotdeauna temele preferate 
pentru comentariu şi pentru exem- 
plificare şi autori despre care are 
multe de spus pentru publicul larg 
— lon Neculce, Dimitrie Cantemir, 
Mihai Eminescu şi, bineînţeles, 
lon Creangă, de a cărui operă s-a 
ocupat în mod expres în lucrările 
sale ştiinţifice. 

Academicianul Corlăteanu, cu 
o viaţă lungă şi plină de evenimente 
strâns legate de istoria patriei sale, 
a cunoscut multă lume, a avut nu- 
meroşi colegi şi discipoli şi pe toţi îi 
ține minte, despre fiecare are ceva 
de spus, pentru oricine găseşte un 
fir de legătură cu timpul şi împreju- 
rările în care l-a cunoscut. În cărţile 
sale se pot regăsi numele câtorva 
generaţii de intelectuali basarabeni, 
oameni pentru care profesorul tot- 
deauna găseşte cuvinte onorante. 
În cartea Răspântii (1995) pome- 
neşte cu multă căldură despre pro- 
fesorii de la liceul „Alexandru Do- 
nici” din Chişinău, despre profesorii 
Leca Morariu şi Grigore Nandriş 
de la Universitatea din Cernăuţi, 
despre colegul şi bunul său prieten 
Eugeniu Russev, despre colabora- 
rea fructuoasă cu lexicografii de la 
Institutul de Lingvistică de la Mos- 
cova. O bună parte din memoriile 
savantului se referă la perioada de 
după război, când şi-a început ac- 
tivitatea de profesor la Ocniţa. Din 
aceste amintiri s-a desprins ideea 
că în Basarabia din acea perioadă 
erau destul de mulţi profesori bine 
instruiți, cu studii universitare făcute 
la Cernăuţi, laşi, Odesa, Moscova, 
Sankt Petersburg. Exista un mediu 

intelectual, se făcea carte şi, cu toa- 
te dificultăţile cauzate de război, 
pulsul vieţii intelectuale, academi- 
ce nu s-a oprit. Ceea ce descrie 
academicianul N. Corlăteanu ca 
martor nu corespunde cu afirma- 
tiile propagandistice din perioada 
sovietică, cum că aici predomina 
net analfabetismul şi incultura, că 
nu erau nici măcar şcoli. Or, profe- 
sorul nostru confirmă că au existat 
aici rădăcini ale culturii, şi rădăcini 
bune, viguroase, care peste ani au 
dat vlăstari ce au adus ulterior mul- 
te roade, unul dintre acele vlăstare 
fiind chiar academicianul Nicolae 
Corlăteanu. 

Ca un document absolut inedit 
se prezintă cartea Aşa am trecut 
până acum prin viaţă, apărută sub 
auspiciile Universităţii de Stat din 
Moldova şi ale Facultăţii de Litere 
în anul 2000. Aici profesorul Corlă- 
teanu dă listele tuturor promoţiilor 
de studenţi pe care i-a avut — din 
1951 (înmatriculaţi în 1946) până 
în 1991 — pe grupe şi specialităţi, 
astfel că toţi cei care i-au audiat 
prelegerile se pot regăsi în aceste 
liste, pe grupe (aşa cum am depistat 
şi eu lista colegilor mei de grupă, 
în ordinea în care eram strigaţi 
timp de cinci ani — Adam, Arhire, 
Bologan, Capmare, Căpraru, Chira, 
Chiriţă, Costin, Deliu, şi restul, în 


total 32 de studenţi). Sunt inserate 
aici şi programele cursurilor ţinute 
la diferite facultăţi, avizele date de 
domnul academician în calitate de 
conducător la tezele de doctorat 
ale discipolilor săi (aceştia au fost 
Anatol Ciobanu, Anatol Eremia, 
Maria Cosniceanu, Elena Pânzaru, 
Maria Bârcă, Gheorghe Colţun, 
Maria Graur, lrina Condrea), recen- 
ziile Domniei sale la doctoratele la 
care a fost recenzent oficial sau 
neoficial, avizele la autoreferate, 
recomandări pentru acordarea unor 
titluri pedagogice. Cei care i-au oferit 
domnului profesor o carte cu dedica- 
ție, vor găsi acele mici texte, scrise 
cu inspiraţie şi cu dragoste pentru 
destinatar, adunate într-un compar- 
timent intitulat sugestiv „pe o filă de 
carte”, la sfârşitul căruia autorul scrie 
Tuturor — Ab imo pectore şi încheie 
cu o emoţionantă „Spovedanie în 
faţa propriei conştiinţe”. 

lon EŢCU, 
Teodor COTELNIC 


SLUJITOR FIDEL 
AL VERBULUI MATERN 


Românofobia este o boală 
foarte veche a ruşilor, dar începând 
cu anul 1924, când este formată 
R.A.S.S.M., capătă o amploare 
nemaipomenită şi este subordonată 
unui scop „internaţionist”. Instră- 
inarea de România, de cultura, 
de spiritualitatea românească, de 
limba română devine o preocupare 
constantă a politicii bolşevice pe 
această palmă de pământ. Mol- 
dovenismul primitiv, antinaţional, 
reacţionar şi agresiv, transformat în 
ideologie de stat, trebuia să atingă, 
într-o perioadă foarte scurtă, un 
grad de ferocitate suficient ca „eli- 
berarea” Basarabiei să fie în stare 
să otrăvească sufletele a milioane 
de români „salvaţi” de sub ocupaţia 
românească. În 1940 Basarabia a 
fost anexată de imperiul sovietic şi 
experimentaţii socialişti transnistri- 
eni s-au pus pe lucru, ţinându-se 
bolşeviceşte „di oiştea moldoveni- 
zării”, „di limba moldoveneasct” (1, 
p. 3) cu ferma convingere „ci limba 
norodului moldovinesc în curjirea 
întrejii istorii ... s-o diosăghit de 
limba valahiani (romîneasciî)” (2, 
p. 5). Despre consecinţele „istoricii 
eliberări”, care din fericire a durat 
doar un an, aflăm dintr-un articol 
al unui învederat moldovenizator, 
care constata cu mândrie: „Naţiona- 
liştii moldo-români care în realitate 
constituiau coloana de aprovizio- 


nare a coloanei a cincea fasciste 
au fost distruşi când Basarabia 
s-a unit cu Uniunea Sovietică” (3). 
„Naţionaliştii moldo-români”, adică 
inteleciualitatea basarabeană, ră- 
masă nemasacrată doar pentru că 
începuse războiul, acum ştia ce o 
aşteaptă. De aceea în 1944, când 
valul „eliberator” s-a rostogolit din 
nou peste Basarabia, aici a rămas 
un vid intelectual: majoritatea co- 
vârşitoare a intelectualităţii apucase 
calea bejeniei peste Prut. Puţinii 
intelectuali, după spusele aceluiaşi 
autor, urmau să afle „dragostea” 
bolşevică care consta în obişnuinţa 
„de a se lupta fără cruţare şi de a 
nimici tendinţele burghezo-naţio- 
naliste în limba moldovenească” 
(ibidem). 

Aceasta era situaţia socio-po- 
litică în Republica Sovietică Socia- 
listă Moldovenească, aceasta era 
atmosfera culturală în Basarabia 
postbelică când tânărul licenţiat în 
litere şi drept Nicolae Corlăteanu 
îşi începe cariera pedagogică şi 
ştiinţifică. Foarte prudent, se implică 
activ, în chiar groaznicul an 1945, în 
discutarea Normelor limbii literare 
adoptate încă în 1941. Nu fără 
contribuţia lui Nicolae Corlăteanu, 
în urma unor dezbateri aprinse, în 
Norme au fost introduse mai multe 
modificări în sensul apropierii lor 
de normele limbii literare române. 
Lupta acerbă împotriva „tendinţelor 
naţionaliste în limbă”, cultivarea 
şantismului degradant, a lipsei de 
bun-simt şi respect pentru cuvântul 
scris şi rostit a continuat până în 
anii cincizeci. Cu toate acestea, 
sesiunea ştiinţifică din 1950 a con- 
stituit un pas important în direcţia 
românizării Normelor menţionate. 

Nicolae Corlăteanu participă 
activ la lucrările Sesiunii ştiinţifice 

menţionate, demonstrând spiritul 
romanic de dezvoltare a „limbii 
moldoveneşti”. Dar peste un an 
promotorii „şantismului” agresiv 
organizează o nouă conferinţă, 
cu participarea unor savanţi de la 
Academia unională, în cadrul căreia 
s-a reactualizat problema „limbii 
moldoveneşti” ca limbă „osăghită”, 
cu trăsăturile ei „individuale”, cu 
normele ei ortografice şi ortoepice 
deosebite de normele româneşti. N. 
Corlăteanu însă, în calitatea sa de 
profesor de limbă la Universitatea 
de Stat, respinge normele şantiste 
şi continuă să pregătească cadre 
de filologi în spiritul adevăratelor 
norme literare ale limbii române 
— fonetice, lexicale şi gramaticale. 
Pledoaria profesorului Cor- 
lăteanu pentru perfecţionarea 
ortografiei „limbii moldoveneşti”, 
pentru promovarea românismului, 
munca de pregătire a cadrelor de 
viitori promotori ai limbii române şi 
activitatea ştiinţifică s-a soldat, în 
1957, cu rezultatele scontate când 
a avut loc reforma ortografiei şi 
recunoaşterea faptului că aceeaşi 
entitate glotică e denumită cu doi 
termeni diferiţi: limba moldoveneas- 
că şi limba română (4, p. 31). 
Tentativele ideologilor româno- 
fobi de a lichida discrepanţa dintre 
limba literară şi vorbirea colocvială, 
năpădită de rusisme şi calcuri din 
limba rusă, au continuat, dar pe an 
ce trecea se făcea tot mai simţit rolul 
pedagogului-filolog, al omului de 
ştiinţă-filolog în acţiunea de veghere 
asupra corectitudinii vorbirii, a limbii 
scrise, unica susceptibilă de îmbu- 
armonios”. Afirmarea normei literare 
s-a intensificat în stânga Prutului mai 
ales după 1960, când acelaşi Nico- 
lae Corlăteanu s-a angajat public, 


în fruntea noii generaţii de lingviști, 
pe care tot Domnia sa i-a educat, să 
combată utilizarea în limba scrisă 
a elementelor dialectale, a împru- 
muturilor şi a calcurilor nemotivate. 
La Institutul de Limbă şi Literatură, 
pe care îl conducea, pregăteşte 
publicarea culegerilor de articole 
Cultivarea limbii, în care sunt 
examinate greşelile din ziarele re- 
publicane şi raionale, emisiunile de 
radio şi televiziune, propunându-se 
modelele corecte. 

In articolul-program Ce este 
cultivarea limbii?, publicat în primul 
număr al seriei Cultivarea limbii 
din 1961, Domnia sa menţionează: 
„Cultivarea limbii trebuie să ducă la 
formarea simțului limbii la toţi acei 
care vorbesc limba dată. Omul care 
are un dezvoltat simţ al limbii ştie 
să folosească un anumit cuvânt, 
vechi sau nou, la locul potrivit. Ca 
şi muzicianul, care tresare la fiecare 
notă falsă, auzită într-un ansamblu 
muzical, vorbitorul cu un fin simţ 
al limbii prinde orice abatere de la 
normele limbii literare”. In continu- 
are, scrie că cei ce se ocupă de 
cultivarea limbii „trebuie să aibă 
în grijă curățirea ogorului lingvistic 
de tot ce împiedică exprimarea 
corectă, adecvată a gândurilor şi a 
sentimentelor vorbitorilor. Tendinţa 
de a-şi cultiva limba trebuie să intre 
în preocupările tuturor acelora care 
se folosesc de limbă ca de cel mai 
de seamă mijloc de comunicare”. 

Savantul-lingvist Nicolae Cor- 
lăteanu îşi dădea bine seama şi ce- 
rea şi colegilor săi să conştientizeze 
un lucru simplu: pentru a ne integra 
în familia popoarelor civilizate e ne- 
voie de o muncă enormă, or, „marea 
majoritate sau chiar întregul colectiv 
de vorbitori ai unei limbi trebuie să 
folosească atât oral, cât şi în scris 

modelele de limbă, formele literare. 
In vederea atingerii acestui scop 
nobil, explicând şi justificând folo- 
sirea cutărui sau cutărui element 
lingvistic recomandabil, — sublinia 
mereu N. Corlăteanu, — cultivarea 
limbii contribuie la însuşirea conşti- 
entă a normelor literare, la formarea 
şi cultivarea simțului limbii la marea 
majoritate a vorbitorilor” (idem, p. 
12-13). 

Pentru acad. N. Corlăteanu 
cultivarea limbii însemna nu o sim- 
plă decretare a formelor corecte, ci 
şi o muncă enormă de culturalizare 
a masei de vorbitori. In felul acesta, 
sublinia dânsul, deseori, „ocupân- 
du-ne de cultivarea limbii suntem 
chemaţi a lămuri ce fel de elemente 
lingvistice sunt mai potrivite pentru 
un anumit scop, să arătăm care 
dintre ele corespund mai bine ten- 
dinţelor generale actuale ale limbii 
şi care sunt învechite şi lipsite de 
viaţă. In aceste cazuri nu obosea să 
repete că „în afară de întrebuinţarea 
generală în limba comună, trebuie 
să ţinem cont şi de folosirea acestor 
elemente în opera celor mai repre- 
zentativi scriitori” (idem, p. 11-12). 

Dat fiind faptul că scriitorii 
propun modelul de folosire a limbii 
literare, şlefuiesc limba literară, o 
perfecţionează punând în circulaţie 
anumite cuvinte, forme sau con- 
strucţii noi, neobositul dascăl a stu- 
diat şi a propagat farmecul exprimării 
unor mari scriitori români cum sunt 
Creangă, Eminescu, Alecsandri... 
În opinia lui, un adevărat scriitor 
simte limba, ştie să-i aprecieze şi 
să-i valorifice posibilităţile stilistice 
şi estetice, căci „poetul e arhitect, 
un inginer al sufletelor umane, dar 
în aceeaşi vreme este şi un meşter- 
faur, un maestru al slovei scrise, prin 
intermediul căreia el face ca ceilalţi 


să vadă, să simtă pulsul vieţii, să 
acţioneze în corespundere cu idea- 
lurile nobile ale societăţii” (6, p. 46). 
Totodată Domnia sa atrage atenţia 
că, spre deosebire de lucrările şti- 
inţifice şi actele oficiale în care se 
respectă cu stricteţe normele limbii 
literare, comunicarea artistică îşi 
are legităţile ei. Necesităţile este- 
tice îi permit scriitorului, în special 
poetului, să se abată uneori de la 
normă. Fireşte, abaterile trebuie să 
fie bine motivate de conţinutul de 
idei al operei literare. 

Munca de cultivare a limbii nu 
este, în concepţia prof. N. Corlătea- 
nu, un proces haotic. Cultivatorul de 
limbă, subliniază dânsul, „intervine 
doar în cazurile, când avem două 
sau mai multe cuvinte, forme sau 
construcţii, dintre care numai una 
este recomandabilă. Astfel trebuie 
propagate şi răspândite formele de 
tipul mânzi, grumazi, care sunt în 
corespundere cu tendinţele istori- 
ce de dezvoltare a limbii noastre. 
Aceste cuvinte sunt foarte vechi. La 
origine, în componenţa lor fonetică 
era africata dz, care acum a evo- 
luat în z. De aici şi alternanţa z-z; 
(grumaz, mânz — singular, grumazi, 
mânzi — plural)”. Şi profesorul expli- 
că cu răbdare mai departe: „Cu totul 
alta e situaţia în cuvintele harbuz, 
obraz, treaz, viteaz ş.a., toate de 
origine slavă, în componenţa fone- 
tică a cărora nu se află africata dz, 
ci fricativa z, care alternează cu j 
(harbuji, obraji, treji, viteji ş.a.m.d.)” 
(6, p. 12). 

Aceeaşi grijă pentru respec- 
tarea normelor fonetice l-au deter- 
minat să pledeze cu argumentele 
de rigoare în favoarea introducerii 
literei é pentru redarea sunetului 
semioclusiv prepalatal sonor (Ange- 
lica) în situaţiile în care se folosea 

greşit sunetul fricativ prepalatal 
sonor (bujet). 

Atât în prelegerile universita- 
re, cât şi în articole insistă asupra 
necesităţii de a respecta normele 
ortoepice literare. In special se 
opreşte asupra accentului: „nu 
o dată am auzit accentuându-se 
greşit: ducém-ducéti; bătem-bătgţi; 
trecem-treceţi; mergem-mergeţi 
ş.a. Este vorba de accentuări dia- 
lectale (şi nu literare) ale verbelor de 
conjugarea a lll-a la timpul prezent 
modul indicativ. Pentru asemenea 
verbe norma literară fonetică cere 
ca accentul să cadă pe rădăcina 
verbului şi nu pe desinenţă. Deci, 
în corespundere cu normele literare 
fonetice, trebuie să accentuăm: dú- 
cem, duceţi; bâtem, bâteți; trecem, 
treceţi ş.a.m.d.” (idem, p. 18). 

Pentru a-l determina pe cititor 
să înţeleagă că accentul este de-o 
importanţă deosebită, că este, după 
cum spuneau gramaticienii antici, 
„sufletul” cuvântului, şi că de acesta 
depinde, de multe ori, sensul nu 
numai al unui cuvânt, ci şi al unei 
propoziţii, N. Corlăteanu citează 
exemplul semnificativ din M. Emi- 
nescu „De unde vii tu?”. (Accentul 
logic poate cădea pe fiecare din 
cele trei cuvinte unde, vii, tu şi în fi- 
ecare caz fraza va avea alt înţeles.) 

Profesorul a combătut utiliza- 
rea greşită a cuvintelor apropiate 
din punct de vedere fonetic, dar 
care diferă prin semantica lor, adi- 
că a paronimelor. Cităm un singur 
exemplu. „In această privinţă, — 
subliniază dânsul, — e semnifica- 
tivă întrebuinţarea verbelor a (se) 
dezbăra şi a (se) dezbăiera, care 
deseori se confundă, deşi e vorba 
de două cuvinte cu totul diferite atât 
din punctul de vedere al originii lor 


istorice, cât şi al valorii lor seman- 
tice. Primul verb a (se) dezbăra 
este, probabil, de origine slavă şi 
înseamnă: «a se lăsa, a se dezo- 
bişnui de un nărav; a se dezvăţa, 
a se descotorosi de cineva sau 
ceva»... Verbul a (se) dezbăiera are 
la bază cuvântul baieră, care e de 
origine latină. El exprimă înţelesul 
«a dezlega, a desface, a deznoda 
baierile»” (idem, p. 13). 

Astăzi acad. Nicolae Corlă- 
teanu ştie că ceea ce a semănat 
cu generozitate a prins rădăcini pu- 
ternice, iar norma literară, frumosul 
limbii este cultivat cu responsabilita- 
te de numeroşii săi discipoli. 

lon CIOCANU 


EXEMPLU ŞI ÎNDEMN 


Savant erudit, specialist în 
câteva ramuri distincte ale filologiei 
— lexicologia şi lexicografia, fone- 
tica şi fonologia, morfologia, latina 
vulgară, romanistica ş.a., Nicolae 
Corlăteanu a fost concomitent de-a 
lungul deceniilor un promotor activ 
al normelor limbii literare române. 
Domnia sa a găsit mereu puteri 
şi timp nu numai pentru a elabora 
exegeze ample, competente şi 
importante sub aspect ştiinţific, 
precum este cunoscutul Studiu 
asupra sistemei lexicale moldo- 
veneşti din anii 1870-1890 (Con- 
tribuţia lui lon Creangă şi a altor 
scriitori la valorificarea stilistică 
a vocabularului contemporan) 
(1964) sau extrem de necesara 
pentru noi, romanicii, Cercetare 
a latinei vulgare şi a relaţiilor ei 
cu limbile romanice (tipărită, din 
păcate, numai în ruseşte, 1974), 
dar şi pentru articole, notițe de ziar 
sau de revistă, în care explica sim- 
plu şi convingător cum şi de ce se 
scrie ori se rosteşte într-un anumit 
fel un cuvânt, un termen, o maxi- 
mă etc. Autor de programe pentru 
cursuri universitare şi de manuale, 
Nicolae Corlăteanu a ţinut ani de-a 
rândul prelegeri substanţiale pentru 
multe generaţii de studenţi filologi, 
dovedindu-se o personalitate cu o 
vastă erudiție, impresionând prin 


arta expunerii, limpede şi absolut 
convingătoare, reuşind totodată 
să „coboare” de la catedra şcolii 
superioare, de la faima savantului 
cu renume, în mijlocul cititorilor mai 
puţin ori chiar deloc instruiți sub 
aspect filologic, îngrijind ani de-a 
rândul rubrici de cultivare a limbii 
şi publicând nenumărate articole 
şi microeseuri despre imperativul 
cunoaşterii cât mai bune a zestrei 
lingvistice româneşti de către toţi 
concetăţenii. 

A plătit, nu-i vorbă, tribut 
ideologiei comuniste, şi-a intitulat 
o carte Egală între egale, în care 
considera „moldoveneasca” o limbă 
favorizată de soartă în condiţiile 
rusificării acerbe şi ale deznaţionali- 
zării cumplite, a vorbit despre „aten- 
ţia deosebită” acordată de partid şi 
guvern limbilor neruse din imperiul 
sovietic, însă chiar şi în aceste 
lucrări, inerent conjuncturiste, pul- 
sa, omniprezentă şi întremătoare, 
dragostea sinceră şi permanentă a 
autorului lor pentru cuvântul rostit 
şi scris conform firii înseşi a limbii 
lui Eminescu, Alecsandri, Creangă, 
Negruzzi şi a celorlalţi clasici ai lite- 
raturii şi spiritualităţii noastre. 

Cu deosebire se simte aceas- 
tă dragoste în articolele şi eseurile 
consacrate cultivării limbii. În 1961 
Nicolae Corlăteanu a publicat două 
lucrări importante pentru perioada 
respectivă: Cultivarea limbii şi pro- 
blemele ei actuale (revista Nistru, 
nr. 6, pag. 128-135) şi Ce este cul- 
tivarea limbii? (culegerea colectivă 
Cultivarea limbii, nr. 1, pag. 3-8). 

Autorul a colaborat intens la 
scrierea unei serii de cărţi a căror 

utilitate nu poate fi minimalizată şi, 
mai mult, a căror continuare ni se 
pare absolut necesară şi în con- 
diţiile actuale. Numim, în ordinea 
apariţiei fascicolelor acelei colecții, 
articolele datorate omagiatului: 
Normele literare şi chestiunile de 
cultivare a limbii (1962, nr. 2), 
Cultivarea limbii la etapa actuală 
(1963, nr. 3), Note despre măiestria 
scriitorului (1966, nr. 4), Cultivarea 
limbii la un nivel mai înalt (1968, nr. 
6), Limba presei periodice moldove- 
neşti (1971, nr. 7). 

Preocupat de probleme ştiin- 
tifice fundamentale, ajuns profesor 
universitar şi academician, înde- 
plinind funcţii de înaltă răspundere 
(şef de catedră, director de institut 
etc.), Domnia sa n-a ignorat impor- 
tanţa articolului de ziar sau revistă, 
aşa-zis de popularizare a ştiinţei. 
Or, N. Corlăteanu s-a produs în mod 
exemplar nu numai ca autor al rubri- 
cilor de cultivare a limbii în revista 
Femeia Moldovei, pe parcurs de 10 
(zece!) ani, dar şi în alte organe de 
presă, militând cu tot talentul său 
de publicist (pe teme de lingvisti- 
că) pentru cultivarea limbii române 
literare în republică. Probabil, nu 
este cazul să insistăm, aici, prea 
amănunţit asupra invaziei diabolice, 
în anii de după război, a rusismelor 
în vocabularul şi limbajul unei mult 
prea mari părţi a românilor moldo- 
veni prin mijlocirea studiilor făcute 
de aceştia în ruseşte, a dominării 
tiranice a limbii ruse în toate sferele 
de activitate, a obligativităţii de a 
vorbi în limba „fratelui mai mare” 
nu numai la întruniri, simpozioane, 
conferinţe, dar chiar şi în stradă, la 


piaţă etc. Anume într-un atare con- 
text articolele şi eseurile lui Nicolae 
Corlăteanu, care vor fi lăsat unor 
colegi impresia că nu fac parte din 
marea şi adevărata ştiinţă, şi-au 
demonstrat acuta lor actualitate şi 
netrecătoarea lor importanţă. Zicem 
netrecătoare, deoarece pericolul 
rusificării n-a dispărut nici în anii 
care au urmat, inclusiv în prezent, 
când limba rusă încearcă să-şi re- 
ocupe locul în capul mesei, sfidând 
limba acestui pământ. Vom trece 
în revistă doar o mică parte dintre 
articolele şi eseurile de cultivare a 
limbii, publicate de academicianul 
Corlăteanu în presa periodică: 
Cultivarea limbii şi şcoala (revista 
Învățătorul sovietic, 1966, nr. 6), 
Şi vorbirea orală trebuie cultivată 
(săptămânalul Cultura, 1970, 15 
august), Cultivarea limbi şi termi- 
nologia sportului (ziarul Cuvântul, 
1991, 14 şi 15 august), Ecologia 
limbajului (ziarul Pământ şi oameni, 
1993, 11 septembrie), Din avuţia 
limbii materne (săptămânalul Vocea 
poporului, 1994, 5 aprilie). Lao- 
laltă cu alte microeseuri, acestea 
constituie şi azi nişte modele de 
intervenţie promptă a savantului în 
opera de apărare a fiinţei autentice 
a limbii române. 

Bineînţeles că în articolele şi 
eseurile lui Nicolae Corlăteanu de 
până la 1989 limba noastră a fost 
numită „moldovenească”, în con- 
formitate cu „tradiţia” înrădăcinată 
de ruşi după anul 1812. Însă mult 
stimatul nostru dascăl cu studii 
temeinice, făcute până în 1940 la 
Chişinău şi Cernăuţi, ştia prea bine 
adevărul despre originea şi fiinţa 

Chişinău, 30 august 1999. La o întâlnire cu foştii studenţi 


limbii noastre, care n-a fost şi nu 
este alta decât cea română. Dar o 
simplă încercare de a deconspira 
natura românească a limbii vorbite 
la est de Prut s-ar fi soldat cu sancti- 
uni grele, aşa cum s-a întâmplat — în 
epocă — cu lon Tofan, Gheorghe 
Bogaci, Vasile Coroban, Alexandru 
Usatiuc, Gheorghe Ghimpu şi cu alţi 
susţinători ai adevărului ştiinţific. 
Acest adevăr — despre natura 
şi firea absolut românească a limbii 
noastre — a fost dezvăluit de către 
domnul academician în anii de mai 
încoace în presa guvernamenta- 
lă (a se vedea articolul Româna 
literară în Republica Moldova în 
cotidianul Moldova suverană din 25 
iulie 1995), într-un substanţial dia- 
log acordat jurnalistului Alexandru 
Bantoş (în revista Limba Română, 
1995, nr. 1), într-un echilibrat, bine 
documentat şi convingător discurs 
ţinut în cadrul conferinţei ştiinţifice 


internaţionale „Limba română este 
numele corect al limbii noastre” 
(20-21 iulie 1995) şi în alte luări de 
cuvânt şi de atitudine. 

Nicolae Corlăteanu a sa- 
lahorit pe parcursul întregii vieţi 
şi pe ogorul mai puţin prestigios, 
s-ar părea, al publicisticii aşa-zise 
ordinare, ca modalitate firească de 
manifestare a grijii sale permanente 
pentru corectitudinea limbii române, 
servindu-ne — şi în această privinţă 
— drept exemplu de implicare per- 
manentă şi eficientă în rezolvarea 
problemelor stringente ale fiinţării 
noastre spirituale şi îndemn la conti- 
nuarea cauzei naţionale româneşti. 

Vladimir ZAGAEVSCHI 


FONETICA PENTRU 
LINGVIŞTI 

ŞI LINGVIŞTII 
DESPRE FONETICĂ 


Omagiu academicianului 
Nicolae Corlăteanu la 90 de ani 


Academicianul Nicolae Corlă- 
teanu este un filolog de tip hasde- 
ian. Mai aproape de suflet i-au fost, 
desigur, lexicologia şi lexicografia, 
dar a făcut cercetări serioase şi în 
alte domenii ale lingvisticii, inclusiv 
în fonetică, o ştiinţă aridă, la pri- 
ma vedere, dar foarte importantă 
pentru investigaţiile lingvistice în 
special şi pentru cele filologice 
în general (de exemplu: studiul 
textelor vechi, poetica, versificaţia 
ş.a.). Căci, după cum susţine, pe 
bună dreptate, losif Popovici (1876- 
1928), primul specialist român în 
fonetica experimentală, „filologie 
fără fonetică nu există şi nici nu 
se poate concepe” [12, p. 5]. În 
domeniul foneticii Nicolae Corlă- 
teanu a publicat două manuale: 
Fonetica limbii moldoveneşti 
literare contemporane [4, 232 p.] 
şi Fonetica [6, 272 p., în colaborare 
cu subsemnatul], monografia Issle- 
dovanije narodnoj latyni i jejo 
otnosenij s romanskimi jazykami 
(Moskva, Nauka, 1974, p. 128-160), 
unde sunt analizate o serie de 
particularităţi ale sistemului fonetic 


al latinei populare (accentul, con- 
sonantismul, vocalismul), şi mai 
multe studii şi articole, cum ar fi: 
Începuturile scrisului în limba mol- 
dovenească, Valoarea morfologică 
a alternanţei fonetice, Chestiuni de 
fonetică în interpretare eminesciană 
ş.a., apărute în culegeri colective, 
reviste, ziare. 

Acad. Nicolae Corlăteanu a 
fost şi fonetist. Domnia sa nu pu- 
tea să neglijeze fonetica, această 
piatră de temelie a tuturor ştiinţelor 
lingvistice, pentru că, după cum 
susţinea şi Sextil Puşcariu, „fone- 
tica, [ştiinţa] care studiază meca- 
nismul rostirii, formează un capitol 
important al lingvisticii” [14, p. 45]. 
lar reputatul lingvist rus, profesor 
la Universitatea „M. V. Lomonosov” 
din Moscova, R. A. Budagov (1910- 
2001), precizează: „Sunetele vorbi- 
rii reprezintă nu numai nişte unităţi 
lingvistice aparte, ci şi un mod de 
existenţă a oricărei limbi” [2, p. 160]. 

Cândva, la o altă aniversare a 
profesorului nostru, a „învățătorului 
învăţătorilor” din spaţiul pruto-nis- 
trean, evocam această pasiune a 
D-sale pentru fonetică, comparând- 
o cu cea a marilor lingvişti, care, 
de regulă, au fost şi buni fonetişti. 
Mă refeream atunci, întâi de toate, 
la personalităţile lingvisticii ro- 
mâne S. Puşcariu, Al. Rosetti, |. 
lordan, Em. Petrovici ş.a. Pentru 
că, spuneam atunci, tocmai prin cu- 
noştinţele de fonetică investigaţiile 
lor în diferite domenii ale lingvisticii 
au devenit mai valoroase şi mai 
importante. Anume cunoştinţele 
de fonetică îi ajutau să răstoarne 
brazdă mai adâncă în cercetările de 

toponimie şi în cele etimologice, în 
studiile de dialectologie, gramatică 
istorică şi istoria limbii literare, de 
comparativistică, de lingvistică ge- 
nerală, nemaivorbind de probleme 
legate de alfabet, de sisteme de 
transcriere fonetică şi de translite- 
rare, de ortografie, de ortoepie, de 
poetică etc. [18, p. 86]. 

Acad. Nicolae Corlăteanu 
recunoaşte că „fonetica ocupă un 
loc special în sistemul disciplinelor 
lingvistice, întrucât obiectul ei de 
studiu îl constituie sunetul vorbit, 
acel element al limbii în care se 
evidenţiază cu toată claritatea atât 
latura fizică şi fiziologică, precum 
şi cea psihologică şi socială” [6, 
p. 17] şi că „sunetele vorbite se 
prezintă ca nişte atomi sonori ab- 
solut necesari la formarea diferitelor 
unităţi lingvistice (silabe, cuvinte, 
expresii, propoziţii)”, din care cauză 
„fonetica se găseşte într-o foarte 
strânsă legătură cu toate celelalte 
compartimente lingvistice” [6, p. 
18]. Dar această legătură se face 
numai cu ajutorul unităţilor fonetice 
segmentale (fonemele) şi supra- 
segmentale (accentul, intonaţia), 
care, după L. V. Ščerba, „sunt capa- 
bile să diferenţieze cuvinte şi forme 
gramaticale, adică să servească 
scopului comunicării între oameni” 
[17, p. 18]. Astfel, legătura dintre 
fonetică şi lexicologie se realizează 
prin faptul că unităţile fonetice (fo- 
nemele, accentul) au capacitatea 
de a schimba sensul cuvântului, 
adică îndeplinesc în limbă o func- 
ţie distinctivă semantică şi anume: 
prin însăşi componenţa diferită 
a fonemelor în cuvânt (lac — pod, 


dovleac — frunză), prin înlocuirea 
unui fonem din cadrul cuvântului 
prin alt fonem (doamnă — toamnă, 
rimă — râmă), prin prezenţa într-un 
cuvânt şi absenţa în alt cuvânt a 
unui fonem (turmă — urmă, clamă 
— lamă), prin inversarea fonemelor 
(parc — crap, arc — rac — car, urdă 
— rudă), prin accent (compánie — 
companie, pára — pará). Unităţile 
fonetice îndeplinesc şi o functie 
distinctivă lexico-gramaticală atunci 
când, prin schimbarea fonemului 
sau a locului accentului pe altă si- 
labă, se schimbă nu numai sensul 
(noţiunea) cuvântului, ci şi categoria 
gramaticală, adică partea de vorbire 
(prună — brună, soră — sură, luncă — 
lungă, prin accent: veselă — veselă, 
duduie — duduie, âcele — acele); de 
asemenea, ele pot realiza o funcţie 
morfologică în cazul când accentul 
sau fonemul, fie în calitatea sa de 
flexie internă (alternanţa), fie în 
cea de flexie externă (desinenţa) 
schimbă nu cuvântul, ci doar forma 
lui morfologică (ex., resp.: el cântă — 
el cântă; el merge — el să meargă, 
el şede — el să şadă; casă — case, 
negru — negri). Legătura dintre fo- 
netică şi sintaxă se realizează prin 
accentul logic sau accentul frazei: 
Astăzi vom pleca la teatru (adică: 
nu mâine, precum ne înţelesesem 
anterior) — Astăzi vom pleca la 
teatru (nu la cinema), dar şi prin 
intonatie: Vine trenul (.), Vine trenul 
(2), Vine trenul (!). În poetică sau 
teoria versificaţiei fonetica contri- 
buie la crearea unor rime perfecte 
prin potrivirea aceloraşi sunete la 
sfârşitul a două versuri (ca nicio- 
dată — o prea frumoasă fată) şi la 

respectarea ritmului, a aceluiaşi 
picior de ritm printr-o succesiune 
armonioasă a silabelor accentuate 
şi neaccentuate (Bate vântul frunza- 
n dungă | Cântăreţii mi-i alungă), 
la care se mai adaugă anumite 
repetări ale aceloraşi vocale sau si- 
labe (Căci unde-ajunge nu-i hotar, 
M. Eminescu) ori consoane (Prin 
vârfuri vântul viu vuia, G. Coşbuc), 
numite, respectiv, asonante şi ali- 
teraţii, ambele fenomene cu efecte 
eufonice, imitative (onomatopeice) 
şi expresive. Nu mai vorbim aici 
despre legătura foneticii cu ştiinţele 
nelingvistice: fizica (acustica), fizio- 
logia, logopedia. 

Dacă spuneam supra că marii 
lingvişti au fost şi buni fonetişti, să 
urmărim în continuare care sunt 
părerile lor despre fonetică, ştiinţă 
care „este mai legată de realităţi, 
de materia naturală a limbii” [10, 
p. 270]. 

Privitor la importanţa incon- 
testabilă a foneticii pentru cercetările 
lingvistice s-au pronunţat gramatici- 
enii din antichitate, marii lingviști ai 
secolelor al XIX-lea — al XX-lea. Încă 
în gramatica sanscrită a lui Panini 
(sec. V-IV p. Hr.) găsim informaţii 
despre consoane ca unităţi fonetice 
şi despre funcţia distinctivă (fono- 
logică) a sunetelor vorbirii. Astfel, 
într-un comentariu la Vede putem 
citi următoarele: „Nu este nici o în- 
doială că o consoană are existenţă 
în sine, căci sensul cuvintelor se 
schimbă în funcţie de modificarea 
consoanelor” [6, p. 15]. În termeni 
metaforici, lingvistul şi filologul 
german, întemeietorul gramaticii 
istorice, lakob Grimm (1785-1863), 


spunea şi el că „gândul este fulger, 
cuvântul — tunet, consoanele repre- 
zintă scheletul, iar vocalele — sân- 
gele limbii” [6, p. 15]. Dar ce asigură 
sângele, ne întrebăm noi, dacă nu 
funcţionarea organelor, aparatelor 
şi a ţesuturilor organismelor vii, iar 
funcţia e însăşi activitatea fiecărui 
organ. Şi aici S. Puşcariu parcă ar 
veni să ne scoată din metaforă la 
realitatea lucrurilor: „preocupările 
de natură fonologică îmi îndreptau 
atenţia spre ceea ce e funcţional în 
limbă” [13, p. 8]. 

Lingvistul comparativist, cu- 
noscut teoretician şi filozof al limbii, 
Wilhelm von Humboldt (1767-1835) 
insista asupra cunoaşterii particula- 
rităţilor reale ale sunetelor ca bază 
în cercetările lingvistice: „Pentru a-ţi 
crea o idee asupra formei unei limbi, 
trebuie să atragi o atenţie deosebită 
particularităţilor reale ale sunetelor 
ei. De la alfabet (citeşte: sistemul 
sonor —n.n., VI. Z.) trebuie să por- 
nească cercetarea formei limbii, el 
trebuie să servească baza în cer- 
cetarea tuturor compartimentelor 
limbii”. În altă formulare, acelaşi 
principiu este susţinut şi de către 
cunoscutul filolog rus, fondatorul 
Şcolii lingvistice din Moscova, Fi- 
lipp Fiodorovici Fortunatov (1848- 
1914), care este ferm convins că 
„de la fonetică trebuie să se înceapă 
cercetarea ştiinţifică a oricărei limbi” 
(„N ôfiÍňčęč âîăcii áűňü ir-ciflăi 
iro+iîl čçó+ÍíčÍ efetăt-au ňî íč áűëî 
'cuefr”) [8, p. 10]. 

Reputatul lingvist Sextil Puş- 
cariu (1877-1848), fondatorul „Mu- 
zeului Limbii Române” de la Cluj, 
autorul volumului Limba română. 

Rostirea şi a numeroase studii şi 
articole de fonetică şi fonologie, cel 
care „a îmbrăţişat aproape toate 
ramurile lingvisticii” [11, p. 269], 
spunea că fonetica este o discipli- 
nă indispensabilă limbii, pe care o 
compară cu tabla de înmulţire, „fără 
de care nu se pot face operaţiuni 
complicate de calcul” [13, p. 60]. 
Subliniind în mod expres însem- 
nătatea foneticii pentru cercetările 
lingvistice, el susţine, cu toată 
convingerea, că „cu cât un lingvist 
are cunoştinţe fonetice mai ample, 
cu atât e mai bine înarmat” [13, p. 
60]. După Sextil Puşcariu, fonetica 
ia naştere atunci (1) când marile 
invenţii tehnice au apropiat popoa- 
rele, silindu-le să-şi înveţe reciproc 
limbile; (2) când neogramaticii 
erau stăpâniţi în cercetările lor de 
istorism, de legile fonetice; (3) când 
apar primele cercetări dialectale 
pe teren, acestea pornind tot de la 
fonetică [14, p. 45]. Aici S. Puşcariu 
este susţinut de către B. P. Hasdeu 
(1836-1907), considerat întemeie- 
torul foneticii teoretice în România 
şi unul dintre primii europeni care 
încep anchetele lingvistice pe teren, 
prin chestionarul pe care îl lansează 
în 1884 în toate ţinuturile locuite de 
români [11, p. 134]. Aşadar, scrie B. 
P. Hasdeu, „fonetica este temelia 
dialectologiei”. 

Dar dialectologia, la rândul ei, 
are legaturi dintre cele mai strânse 
cu istoria limbii, cu gramatica is- 
torică, în primul rând, cu fonetica 
istorică. Nu întâmplător lingvistul 
georgian, prof. A. S. Cikobava 
susţine că „fără fonetica istorică nu 
ar fi putut exista gramatica compa- 


rativă-istorică şi nici istoria lingvisticii. 
Nu am exagera, — continuă el, dacă 
am spune că anume datorită fone- 
ticii lingvistica a devenit una din 
cele mai exacte ştiinţe umaniste”. 
(„bea ncropuueckoi coneruku 
He MOTO GbiTb HCTOPuko-cpaBHu- 
TENbHOĂ rpaMMaTuKku, HCTOpu- 
uecKkoro A3blko3HaHua. He Gyner 
npeyBennueHnemM, ecnu cka3aTb, 
4TO nMeHHo Gnaronapa ponernke 
A3blKO3HaHue CTano OAHOA n3 
HauGonee TOYHbIX OGueCcTBeHHbIX 
Hayk”) [3, p. 143]. 

Studierea foneticii este ne- 
cesară pentru istoria limbii, pentru 
cercetările etimologice şi gramati- 
cale, pentru relevarea gradului de 
înrudire dintre limbi. Necunoscând 
corespondenţele fonetice din istoria 
unei limbi concrete, nu poţi stabili 
originea anumitor cuvinte şi legă- 
tura lor cu aceleaşi corespondențe 
din limbile înrudite. Încă gramatici- 
anul latin M. T. Varro (117-27 p. Hr.) 
menţiona că „cel ce observă cum se 
schimbă sunetele în cursul istoriei, 
acela va putea mai uşor să-şi dea 
seama şi despre formarea şi dez- 
voltarea cuvintelor” [5, p. 158]. lar 
cunoscutul filolog german, părintele 
lingvisticii romanice, Friedrich Diez 
(1794-1876), susţinea, cu toată 
certitudinea, că „etimologia îşi are 
temelia ştiinţifică în fonetică”. La 
aproape un secol, lingvistul numărul 
unu al secolului XX, compatriotul 
nostru din Mihăileni, Eugeniu Co- 
şeriu (1921-2002), în unison cu 
lingvistul secolului al XIX-lea, F. 
Diez, scrie că „etimologia se află în 
relaţii cu fonetica istorică, aplicând 
datele acesteia fiecărui cuvânt în 

parte” [7, p. 95]. 

Se ştie, de asemenea, că 
învăţarea unei limbi moderne este, 
pur şi simplu, de neconceput fără 
o cunoaştere în prealabil şi în 
amănunte a structurii ei fonetice 
(sunete, structură silabică, accent, 
intonaţie ş.a.). „Știind exact cum 
se produc sunetele când vorbim, — 
scrie S. Puşcariu, — putem învăţa 
uşor pronunţarea unor limbi stră- 
ine”, căci „în opoziţie cu urechea, 
asupra căreia nu suntem stăpâni, 
organul cu care producem sunetele 
poate fi dirijat de noi. Deşi mişcările 
lui sunt în general automatizate, 
totuşi ele pot fi modificate, augmen- 
tate sau oprite de noi” [14, p. 45]. 
Lingvistul american H. A. Gleason 
aduce interesante şi instructive 
date statistice din care se vede că 
„pentru o însușire activă a unei limbi 
e nevoie de cunoştinţe de fonetică 
în volum de 100%, gramatică — de 
cel puţin 50%-90% (în dependenţă 
de structura tipologică a limbii: izo- 
lantă, cum este chineza, analitică, 
cum este engleza, analitică-sinte- 
tică, cum este franceza, româna 
sau sintetică, cum a fost latina, cum 
este rusa — n.n., VI. Z.). Cât priveşte 
cunoaşterea vocabularului, aici 
deseori ne putem descurca uşor 
cu doar 1% sau chiar uneori şi mai 
puţin” [9, p. 339]. Într-adevăr, ce 
volum de vocabular ar trebui să po- 
sede, spre exemplu, o bucătăreasă, 
o casieriţă, o chelneriţă o taxatoare, 
pentru a-şi putea îndeplini funcţia şi 
a se putea încadra în societate? Al. 
Graur e de aceeaşi părere: „Sunt 
limbi a căror morfologie se poate 
învăţa comod în câteva zile”, cât 


priveşte fonetica, ea se însuşeşte 
anevoios şi „nu este destul să ştim 
teoretic care sunt fonemele unei 
limbi, ci trebuie să izbutim să le 
rostim corect, în orice context şi 
fără sforţare. Pentru aceasta se 
cer totdeauna mulţi ani” [10, p. 
273]. (Spre regret, în programele 
noastre şcolare este prevăzut un 
număr infim de ore la fonetică. 
Acest obiect se predă în cl. a V-a în 
luna septembrie, timp de doar două 
săptămâni. În restul anului, dar şi 
în anii următori, se face numai gra- 
matică. Să nu uităm însă că, după 
cum spune S. Puşcariu, „gramatica 
este schelet fără carne” [13, p. 8].) 

Un alt lingvist şi specialist 
în predarea limbilor moderne, 
profesorul clujean Mihail Bogdan, 
înaintează serioase exigente faţă 
de cei implicaţi în procesul de 
predare-însuşire a limbilor: „Cu- 
noştinţele aprofundate de fonetică 
sunt de mare folos nu numai spe- 
cialistului lingvist, ci şi celui care 
vrea să o predea. Un profesor de 
limbă străină fără o pregătire fone- 
tică este la fel de incompetent în 
materia lui, ca şi un medic căruia îi 
lipsesc cunoştinţele elementare de 
anatomie” [1, p. 8]. Într-adevăr, cum 
să-ţi închipui un chirurg, care să nu 
cunoască, în cele mai mici detalii, 
structura anatomică a organismului 
omenesc? Tot aşa în fonetică (în 
pronunțare), de la o limbă la alta, 
există subtilităţi. Să demonstrăm 
doar câteva cazuri: vocalele poste- 
rioare labiale o şi u sunt cunoscute 
în majoritatea absolută a limbilor. 
Cu atât mai mult sunt cunoscute în 
limbile europene. Oricum, trebuie 

să ştim că în diferite limbi gradul de 
rotunjire a buzelor la rostirea voca- 
lelor o şi u este diferit. În română şi 
franceză labializarea e puternică, 
în rusă e medie, în engleză e foarte 
slabă, chiar la vocalele durative; în 
germană rotunjirea buzelor e pu- 
ternică numai la vocalele durative, 
la cele non-durative fiind slabă [15, 
p. 181]. Aşadar, cu rostirea noastră 
românească a vocalelor o şi unu ne 
putem duce nici la Moscova, nici la 
Londra. Un român care nu e iniţiat 
în pronunţarea rusească, va citi şi 
va rosti cuvântul xopowo (horoşo) 
ad litteram, pe când un rus rosteş- 
te xrpauo. Este vorba că vocala 
o din prima silabă protonică, cea 
adiacentă, se pronunţă mai slab /a/, 
decât silaba accentuată /o/, dar mai 
desluşit decât cea din silaba a doua 
protonică /v/ [19, p. 38-39]. Există 
diferenţe şi în domeniul accentului. 
Deşi majoritatea limbilor europe- 
ne se caracterizează prin accent 
dinamic, gradul de intensitate al 
accentului diferă de la o limbă la 
alta. Astfel, în unele limbi, cum ar fi 
româna, engleza, rusa, maghiara 
ş.a., acest grad de intensitate al 
accentului este puternic, silaba ac- 
centuată se rosteşte energic, des- 
luşit faţă de silabele neaccentuate, 
între silaba tonică şi silabele atone 
formându-se un contrast vădit, pe 
când în limbile franceză, spaniolă, 
italiană, ucraineană, armeană, 
georgiană gradul de intensitate este 
atât de slab, încât toate silabele par 
a fi accentuate în egală măsură. 
Acest fapt l-a făcut pe L. V. Ščerba 
să afirme că în limba franceză ac- 
centul vizează nu cuvântul, ci tactul 


ritmic [17, p. 83, 89]. 

Importanţa teoretică şi prac- 
tică a foneticii în viaţa limbilor este 
atât de apreciată de către lingyviştii 
lumii, încât în anul 1886, la Paris, 
a fost înfiinţată de către cunoscutul 
fonetician francez Paul Passy o 
organizaţie ştiinţifică internaţională 
de specialitate, numită Asociaţia 
Fonetică Internaţională (Internati- 
onal Phonetic Association), care a 
întocmit un sistem de transcriere 
fonetică, bazat pe grafia latină, şi 
a editat până în 1977 revista Le 
Maître Phonétique. Ceva mai târziu, 
în 1991, a fost întemeiat Institutul 
de Fonetică pe lângă Universitatea 
din Paris, ai căror colaboratori au 
adus o contribuţie substanţială la 
dezvoltarea foneticii ca ştiinţă. Aici 
se ţineau cursuri de ortoepie, de or- 
tofonie, de fonetică experimentală, 
iar absolvenţii Institutului căpătau 
un certificat de fonetician, o diplomă 
de fonetică, o diplomă de rostire 
franţuzească, diplomă de foniatrie, 
de fonetică generală, de fonetică 
istorică, de fonetică psihologică şi 
pedagogică [16, p. 39]. Din anul 
1971, la Londra, apare revista Jo- 
urnal of the International Phonetic 
Association. În anul 1932 la Am- 
sterdam, din iniţiativa lui Zwirner, 
ia naştere Asociaţia Internaţională 
a Ştiinţelor Fonetice (International 
Society of Phonetic Sciences). În 
cadrul Asociaţiei există un Consi- 
liu permanent pentru organizarea 
Congreselor Internaţionale ale Fo- 
neticienilor. Primul Congres (CIF) 
a avut loc la Amsterdam în anul 
1932, iar ultimul, al XII-lea, şi-a 
desfăşurat lucrările la Aix-en-Prove- 

nce (Franţa) în anul 1991. Din anul 
1979, la Universitatea din Florida 
(SUA), apare o revistă informativă 
The Phonetician. La Strasbourg 
funcţionează un Institut de Fonetică 
(L'Institut de Phonétique de Stras- 
bourg), care editează şi publicaţia 
Travaux de l'Institut de Phonétique 
de Strasbourg. Université des Sci- 
ences Humaines de Strasbourg, 
ajunsă, în anul 1994, la nr. 24. În 
cadrul Academiei Române, alături de 
alte institute de cercetări ştiintifice, a 
activat şi Institutul de Fonetică şi Di- 
alectologie (comasat de câţiva ani cu 
Institutul de Lingvistică „Iorgu lordan” 
şi numit Institutul de Lingvistică „lor- 
gu lordan — Al. Rosetti”), începând 
cu anul 1958 editează anual, cu 
anumite întreruperi, revista Foneti- 
că şi dialectologie, ajungând în anul 
2000 la volumul XIX. 
Enumerarea institutelor şi 
revistelor ştiinţifice care vizează 
cercetările din domeniul foneticii ar 
putea continua. Informaţia însă ar 
fi necompletă, dacă nu am nomina- 
liza şi câteva dintre numeroasele 
Laboratoare de fonetică experimen- 
tală, întemeiate pe lângă centrele 
ştiinţifice şi universitare. Aşadar, 
în 1897, la College de France, a 
fost înfiinţat, de către abatele J. 
P. Rousselot, primul Laborator de 
fonetică experimentală din Franţa 
şi, am putea spune, din lume. În 
1895, la Universitatea din Kazan, 
a fost fondat un laborator de acest 
fel de către V. A. Bogorodiţkii, primul 
în Rusia, iar, în 1899, S. K. Bulič 
întemeiază un asemenea laborator 
pe lângă universitatea din Sankt 
Petersburg, la care mai apoi au 


desfăşurat o activitate prodigioasă 
L. V. Ščerba şi discipolii lui, M. 1. 
Matusevič, L. R. Zinder ş.a. În Ro- 
mânia primul Laborator de fonetică 
experimentală a fost înființat în 
1920, pe lângă Universitatea din 
Cluj, de către losif Popovici, care a 
fost elevul lui E. Sievers la Leipzig 
şi al abatelui Rousselot la Paris. Ex- 
perienţele în acest laborator au fost 
continuate cu mult succes de către 
Em. Petrovici (fost elev şi colabo- 
rator al lui |. Popovici). Ar mai fi de 
menţionat Laboratorul de fonetică 
experimentală din Grenoble, fondat 
în 1904, cel din Montpellier, înteme- 
iat în 1905 şi condus de Maurice 
Grammont, de asemenea, Labora- 
torul de fonetică experimentală de 
pe lângă Institutul Pedagogic de 
Stat de Limbi Străine din Moscova, 
condus de V. A. Artiomov, şi cel de 
pe lângă Universitatea Naţională 
„T. Ševčenko” din Kiev, cercetările 
fiind îndrumate de L. G. Skalozub 
[16, passim]. În Laboratoarele din 
Moscova şi Kiev, conduse de V. 
A. Artiomov şi L. G. Skalozub, au 
făcut, pe timpuri, cercetări şi unii 
tineri din Republica Moldova, 
devenind apoi specialişti în fone- 
tica experimentală (G. Gogin, A. 
Cenuşă, N. Babâră ş.a.). 

În concluzie, se desprind câ- 
teva idei marcante, emise de mari 
personalităţi ale lingvisticii, din care 
reiese că fonetica formează un 
capitol important al lingvisticii, este 
„tabla de înmulţire, fără de care nu 
se pot face operaţiuni complicate de 
calcul”. Fonetica este chiar modul 
de existenţă a oricărei limbi, de ace- 
ea cercetarea ştiinţifică a fiecărei 

limbi în parte trebuie să se înceapă 
de la fonetică, este de natură fone- 
tică (sonoră). Anume datorită fone- 
ticii lingvistica a devenit una dintre 
cele mai exacte ştiinţe umaniste. În 
cele din urmă, cu câtun lingvist are 
cunoştinţe mai ample în fonetică, cu 
atât e mai bine înarmat. 

Maria COSNICEANU 


ÎNDRUMĂTOR 
AL DISCIPOLILOR 


Prin remarcabilul talent de cer- 
cetător ştiinţific, prin concepţia sa 
despre lume, prin căldura sufletului 
său nobil, cu o deosebită măiestrie 
şi tact, academicianul Nicolae Cor- 
lăteanu a sădit în sufletele studen- 
tilor, discipolilor şi tuturor cititorilor 
săi dragostea de limba maternă, de 
plaiul natal, de popor, i-a învăţat să 
perceapă frumuseţea cuvântului, i-a 
convins că munca asiduă trebuie să 
devină o necesitate stringentă, i-a 
înzestrat cu o gândire creatoare. 
Făclia cunoştinţelor, pe care acad. 
Corlăteanu a aprins-o în minţile şi 
inimile celor ce i-au ascultat pre- 
legerile, i-au studiat lucrările, s-au 
bucurat de sfaturile şi îndrumările 
ştiinţifice ale Domniei sale, lumi- 
nează cu lumină proprie munca 
fiecăruia din cei ce constituie azi 
marea armată de învăţători, ziarişti, 
cercetători ştiinţifici, profesori, scrii- 
tori, redactori, editori etc. 

Stima şi popularitatea dom- 
nului acad. Corlăteanu în rândurile 
discipolilor, ale oamenilor de ştiinţă, 
din ţară şi de peste hotarele ei se 
datoreşte, în primul rând, calităţilor 
sale de Om cu literă mare. Domnia 
sa ne învaţă că înainte de toate tre- 
buie să fii Om în orice situaţie te-ai 
afla: în clipele de caldă fericire sau 
în momentele de grea cumpănă, 


să fii totdeauna stăpânul cuvântului 
dat, fie că e vorba de o întâlnire, fie 
că trebuie să realizezi în termenul 
stabilit un lucru în corespundere cu 
un angajament etc., fiindcă Omenia 
este prima dintre toate virtuțile. Fi- 
ind mai presus de toate om, trebuie 
să acţionezi totdeauna în folosul 
colegilor, al discipolilor tăi, al ţării, 
al poporului care te-a crescut, te-a 
educat, ţi-a dat o situaţie în socie- 
tate, ţi-a oferit fericirea. 

În sfaturile sale înțelepte şi 
generoase acad. Corlăteanu s-a 
referit la toate aspectele vieţii şi 
ale eticii comportării omului, a 
tineretului studios şi a discipolilor 
săi: comportare adecvată faţă de 
colegii de muncă, respectul profund 
faţă de înaintaşi, stabilirea unei 
orientări corecte în viaţă, tinderea 
spre „roadele dulci” ale învăţăturii 
şi ale ştiinţei, munca ce trebuie să 
devină pentru fiecare nu numai o 
obligaţie socială şi umanitară, ci şi 
o datorie morală şi de conştiinţă, 
fiindcă „natura e darnică numai cu 
cei muncitori, cu cei bine pregătiţi 
şi înarmaţi cu cele mai diverse 
cunoştinţe şi aptitudini”. Şi fiindcă 
pentru toate sferele de activitate, 
pentru toate ştiinţele există un do- 
meniu comun, prin care se exprimă 
năzuinţa omului de a înţelege şi a 
transforma lumea înconjurătoare, 
şi acest domeniu este limba, acad. 
Corlăteanu ne îndeamnă şi ne 
convinge că trebuie să învăţăm, să 
cultivăm, să dezvoltăm, să iubim şi 
să ne mândrim cu limba română, 
care este comoara de nepreţuit 
a poporului nostru. Într-adevăr, 
cultura interioară şi intelectul vor- 

bitorului se manifestă, în primul 
rând, prin maniera de a vorbi, felul 
de a pronunţa cuvintele, modul de 
a întreţine o convorbire, reacţia la o 
discuţie în contradictoriu etc. 
Toate acestea acad. Corlă- 
teanu le-a dovedit prin exemplul 
vieţii sale şi ni le-a mărturisit în 
cartea autobiografică Răspântii 
(Chişinău, 1995): „În ceea ce mă 
priveşte, am fost şi rămân un om 
ce nu m-am manifestat niciodată 
ca o fire înfocată, care se mistuie 
într-o văpaie. Sunt o fire măsurată, 
cumpănită, meditând mult la fiecare 
pas făcut în viaţă” (p. 177). „Nu-i 
pot suferi în nici un chip pe cei 
care cheltuie o inepuizabilă ener- 
gie, ... pentru a defăima prin toate 
mijloacele posibile şi a împroşca cu 
cât mai mult noroi... în distrugerea 
adversarilor reali, dar mai ales a 
celor închipuiţi şi în special a celor 
pe care-i invidiază pentru succe- 
sele obţinute cinstit” (p. 178). „Pe 
unii îi incomodează şi faptul că nu 
reacţionez la invectivele lor. Con- 
sider că, dacă răspunzi, trebuie să 
pierzi mult timp şi mulţi nervi ca să 
aduni material şi argumente pentru 
a-l combate — nu a-l convinge, căci 
asta este aproape imposibil — pe 
adversar. Timpul acesta e mult mai 


util şi e bine să-l foloseşti creând 
ceva pozitiv, ceea ce îţi face cinste 
şi ţie, şi altora!” (p. 179). 

Bun ca pâinea cea caldă şi 
ocrotitor ca un părinte, domnul 
Academician a vegheat permanent 
la menţinerea climatului psihologic 
favorabil între discipolii săi, a pro- 
movat prietenia sinceră, stima şi 
ajutorul reciproc. 

Autor, organizator, conducă- 
tor, redactor, consultant, recenzent 
al lucrărilor de lingvistică şi de 
literatură, Domnia sa şi azi, ajuns 
la o vârstă venerabilă, lucid şi bine 
intenţionat ca totdeauna, se bucură 
din toată inima când cineva dintre 
elevii săi a mai publicat o carte, un 
manual, un dicţionar etc., spunând 
că-i face o deosebită plăcere şi are 
un sentiment de mândrie şi de sa- 
tisfacţie pentru acei care constituie 
Şcoala Lingvistică a Domniei sale. 

Să ne trăiţi, domnule Academi- 
cian, să vă dea Domnul sănătate şi 
discipolii, copiii şi nepoţii să vă tot 
aducă bucurii. 

La mulţi ani! 

Victor CIRIMPEI 


CINE MERGE ÎNCET 
AJUNGE DEPARTE 


Sînt unul dintre miile de foşti 
studenţi ai profesorului universitar, 
acum de 90 de ani, academicianul 
Nicolae Corlăteanu, precum şi unul 
dintre numeroşii colegi ai Domniei 
sale. 


| 

Personal, îl cunosc de aproa- 
pe 50 de ani, din august 1958. 
Eram în fierberea de după întiiul 
şi cel mai responsabil examen de 
admitere (compunere în scris) la 
Universitatea de Stat din Chişinău, 
filologie — încă nu ştiam nota luată 
la acel examen, de limbă-literatură. 

— Ai la compunere nota maxi- 
mă: foarte bine. Nu ai scris mult, Ciri- 
mpei, însă nu ai făcut nici o greşeală, 
mi-a zis profesorul-examinator N. 
G. Corlăteanu, cu voce limpede şi 
calmă, domolitoare pentru arderea 
în care mă aflam de vreo două zile. 

Student fiindu-i, prelegerile 
filologice ni le expunea temeinic, 
fără a se grăbi, doritorii de a 
conspecta reuşind să-şi fixeze în 
caiete fiecare cuvînt, pronunţat 
cu dicţie răspicat-lămurită, într- 
o frumoasă limbă românească 
(nu în à la Borşci sau l-De-Ceban). 
Conspectul acelor prelegeri ne era 
manualul de bază după care pregă- 
team în timpul sesiunii de examene 
susţinerea disciplinei respective, 
„imba”. 


II 

Pe nepusă masă, alături de şi 
împreună cu filologi de faimă sovie- 
tică „moldovenească” românofobă, 
ca A.T. Borşci, I.D. Ceban / Cioba- 
nu, I.C. Vartician, supravegheat 
ideologic şi redactat de aceştia, 
Nicolae Corlăteanu, în anii stalinişti 
'40-'50, a elaborat, cu multă răbda- 
re şi precauţie, programe şcolare 
şi universitare, manuale, cresto- 
maţii — pentru cunoaşterea limbii 
şi literaturii lui Neculce, Creangă, 
Eminescu. 

La o manifestaţie revoluţiona- 
ră de prin septembrie '89 (un miting 
spontan într-o aulă a Universităţii) 
mi-a _ reuşit să potolesc şi să co- 
rectez oratoria înflăcărată a unor 
studenţi care au pronunţat numele 
CORLĂTEANU în acelaşi buchet 
condamnabil de „pîngăritori ai limbii 
noastre: Borşci, |. D. Ciobanu şi...”. 

— Nu este lingvistul Cor- 
lăteanu de o teapă cu Borşci şi 
I-De-Ciobanu, stimaţilor vorbitori 
precedenţi! Nu vă încărcaţi de 


păcate... 


Iii 

După Facultate, în toamna 
anului 1964, eram proaspăt angajat 
la Academia de Ştiinţe, Institutul de 
Limbă şi Literatură, al cărui director 
era acelaşi profesor universitar, 
binecunoscut şi apreciat, Nicolae 
Corlăteanu. Într-o joie am fost poftit 
„la director”. 

— Te-am chemat, Cirimpei, să 
aflu dacă vrei sau nu să faci trei ani 
de aspirantură la Moscova. 

— Sigur că vreau! am reac- 
tționat cu voce tare, fulgerător, ca 
din puşcă. 

— Nu te grăbi. Va trebui să faci 
disertaţie în domeniul de care eşti 
preocupat, la folclor. Gîndeşte-te 
bine pînă marţi. Atunci ai să vii şi ai 
să-mi spui dacă te-ai hotărît definitv, 
dacă nu te-ai răzgîndit. 

— Nu trebuie să mă gîndesc 
pînă marţi! Vă spun fără pic de 
ezitare: sînt hotărît definitivi 

— Nu merge aşa. Să te gîn- 
deşti bine pînă marţi. Poate vorbeşti 
şi cu părinţii, sfătuie-te şi cu dînşii. 
Marţi vei veni şi-mi vei spune ce ai 
decis. 

„Măi, măi, ce om socotit şi 
prudent e directorul!... Să mă gîn- 
desc atitea zile! Pî...nă mari]...”, 
mi-am tot zis în gînd, ieşind afară. 


IV 

Mi s-a întîmplat (aşa mi-a fost 
norocul, de aspirant / doctorand) să 
fiu martorul susţinerii, la Moscova, 
în ianuarie 1965, al celui de al doi- 
lea doctorat în filologie al profeso- 
rului nostru Nicolae Corlăteanu, la 
Institutul de Lingvistică al Academi- 
ei Unionale de Ştiinţe; eram în sală, 
basarabeni, vreo cinci, în rest — pu- 
blic străin, cam 20 de mari lingvişti 
(Budagov!, Bieloded!, Mihalci! etc.). 
Pătrunşi de importanţa evenimen- 
tului, urmăream amuţit-respectuos, 
derularea ceremonialului acelei 
sustineri. 

Sobru, stăpînit şi înțelept, 
fără vreun semn de emotivitate 
sufocantă, cu precizia cuvenită 
acceptării de netăgăduit, exami- 
natul N. G. Corlăteanu îşi semăna 
vorbele-teze, una cîte una, rar şi 
clar, întregind, amănunt cu amă- 
nunt, profilul „temei de acasă”: 
Studiu asupra sistemului lexical 
moldovenesc în anii 1870-1890 


(contribuţia lui lon Creangă şi a altor 
scriitori la valorificarea stilistică a 
vocabularului contemporan). Aşa- 
dar, lexic moldovenesc din dreapta 
Prutului anilor 1870-1890 (al scriito- 
rilor Vasile Alecsandri, lon Creangă, 
Mihail Eminescu şi alţi reprezentanţi 
de frunte ai literaturii române). 


V 

În una din cărţile sale, omul 
de ştiinţă Nicolae Corlăteanu, re- 
ferindu-se la elementele de lexic 
geto-dacic, expune următoarea 
informaţie: 

„În 1954 a fost descoperită o 
inscripţie alcătuită din trei cuvinte: 
Decebalus per Scorilo, aplicată de 
mai multe ori ca ştampilă pe un vas 
mare pentru cereale. Inscripţia a 
fost interpretată: «Decebal fiul lui 
Scoriloy”. 

Atît. Nici un cuvînt mai mult în 
legătură cu inscripţia dată. 

l-am spus domnului profesor, 
în 1982, că mă preocupă mult 
această inscripţie, că — 1) nu-s „trei 
cuvinte”, ci patru, 2) nu e vorba de 
o ştampilă, ci de două (una cu DE- 
CEBALUS, alta cu PERSCORILO), 
3) vasul nu e „pentru cereale”, ci e 
unul de cult, 4) nu înseamnă „De- 
cebal, fiul lui Scorilo”, ci „(Vas-altar) 
pentru cenuşa eroilor (epocii lui) 
Decebal”. Deoarece (zisem) „asu- 
pra ipotezei trebuie să mai lucrez”, 
domnul profesor m-a sfătuit că 
bine ar fi să mă ocup de probleme 
reale, pozitive, nu aşa de vechi şi 
cu atîtea necunoscute, ale căror 
adevăr, controversat, este limpezit 
aproximativ, cu multă pierdere de 
nervi şi timp. Nu am zis nimic, dar 
nu am fost de acord. 

VI 

De mulți ani, cînd mi se înîm- 
plă să mă întîlnesc, în diverse oca- 
zii, cu domnul profesor, Domnia 
sa nu mă numeşte Cirimpei, ca la 
începuturi, ci pe numele mic: Victor. 
Sigur, mi-i plăcut să mă aud numit 
în acest fel de domnul academician. 
Parcă ar fi tatăl meu, parcă aş fi 
feciorul sau nepotul Domniei sale. 

Şi cum de menţine în memorie 
nu numai numele, ci şi prenumele 
meu?! 

Am observat că şi altora, 
foştilor lui studenţi, li se adresează 
tot aşa, numindu-i afectuos-părin- 
teşte cu numele mic. la memorie! 
Şi eu, care uit „de la mînă păn la 
gură” prenumele, ba chiar şi nu- 
mele celor pe care nu i-am văzut o 
lună-două!... 


VII 

În ziua de 18 mai 2002, la In- 
stitutul de Lingvistică al Academiei 
de Ştiinţe a Republicii Moldova, 
urma să se producă, începînd cu 
ora 14, o lansare de carte a cer- 
cetătorului G. Verebceanu, despre 
un manuscris de la 1774 (Viaţa lui 
Bertoldo). Era de interes pentru 
mine, de aceea, grăbindu-mă să 
ajung la timp, mai pe aproape de 
Institut, o luasem pe scurtătură, prin 
Grădina Publică, tot uitîndu-mă la 
ceas, impacientat: „Vai, întîrzii!... 
Au rămas cîteva minute!”. Fac pasul 
mai mare... 

Deodată, extrem de zorit 
cum eram, îl văd înaintea mea, 
păşind agale, fără nici o grabă, 
pe domnul profesor Corlăteanu. 
„Nu cumva s-o fi ducînd şi domnul 
profesor la aceeaşi lansare?”, mi-a 
scăpărat prin minte. Ajuns în drept 


cu Domnia sa, îi zic „bună ziua”, 
adăugînd precipitat încotro mi-i 
drumul. 

— Stai, Victor... Nu fii aşa gră- 
bit. Şi eu mă duc acolo. la să ne 
aşezăm pe banca aceasta — ne mai 
odihnim, vorbim ceva... „Vai, vai, 
vai... Încă şi să ne aşezăm!”, îmi 
zic îngrozit. — Nu te teme, Victor; nu 
vom întîrzia. — Dar au rămas numai 
trei minute pînă la ora începerii! zic. 
— O să reuşim. Fii liniştit. 

Nu am avut încotro, mă aşez 
în aşa fel ca să ne vedem la faţă 
şi, deoarece de multă vreme nu ne 
întîlniserăm, constat în sine că „s-a 
cam împuţinat la chip domnul pro- 
fesor... Dar la anii săi să vină pe jos 
de acasă, o bunişoară distanţă, nu 
e glumă. Trebuie să se odihnească 
puţin pe această bancă din parc”. 

Şi, odată aşezaţi, îmi spune că 
a citit ce am publicat, nu de mult (25 
apr.) în Literatura şi arta despre tatăl 
meu („Tata a murit român”), decedat 
în al 90-lea an de vieţuire. 

— Citiţi dumneavoastră şi nişte 
materiale aşa de ne-lingvistice? 

— Citesc Literatura şi arta nu- 
măr de număr — este o revistă bună. 
Mi-a plăcut cum ai scris despre tatăl 
dumitale. 

Eram surprins de părerea 
Domniei sale. În continuarea dialo- 
gului nostru însă, domnul profesor, 
ca să-mi tempereze românismul din 
„Tata a murit român”, îmi vorbeşte 
despre o revelaţie a sa, în deza- 
cord cu Sextil Puşcariu, vizavi de 
interpretarea diferită a dependenţei 
Apostolului din 1563 al lui Coresi 
faţă de Codicele voroneţean şi, tan- 
genţial-concluziv: „Fraţii noştri din 
Regat nu se uită la basarabeni cu 
acea dragoste cu care ne uităm noi 

la dînşii. Ei ne au de necompetenţi 
în ale ştiinţei; şi nu numai”, ilustrîn- 
du-şi opinia cu un exemplu, al cărui 
actant era lingvistul Puşcariu. 

Nu am zis nimic împotrivă, 
pentru că mi s-a întîmplat şi mie. 
(Cum numai începeam să le vor- 
besc despre per scor ilo unor arheo- 
logi de la Cluj, de la Bucureşti, unor 
etnologi de la laşi — mă opreau, 
mai mult sau mai puţin delicat, cu 
subtextul că nu e de mintea mea 
problema, apucînd ei alt capăt de 
vorbă. Nu toţi. Au fost şi dintre cei 
care înclinau să-mi dea dreptate.) 
Dar mie Sextil Puşcariu îmi este 
foarte scump. El, asemenea lui 
B. P. Hasdeu, era de părerea că 
sufixul -ilă e o reminiscență de pe 
vremea dacilor. Da, aşa e! Tracul 
Il-u („Viteazul”) a înfiinţat pe coasta 
nord-vestică a Asiei Mici cetatea 
Il-ion a regiunii Troia. În IL-O din 
per scor ilo, în folcloricele Ger-iă, 
Donc-ilă/Ăîi+-66, Ră-66f, în isto- 
ricele Gudilas/căpetenie getică), 
Petr-ilo (domnitor moldovean în 
cronica polonezului M. Styjkowski) 
etc., în antroponime ca Qo6p-un, 
Bbp3-urr, Crpamu-un, Corn-ilă, Voic- 
ilă etc. — avem paradigma evoluării 
substantivului tracic il („erou /viteaz 
/ voinic”) spre calitatea de sufixoid 
şi, în sfîrşit, spre cea _ 

Ne-am ridicat şi, încetişor, 
hai-hai, hai-hai (eu frînîndu-mi 
politicos pasul), am ajuns la Insti- 
tut. Erau trecute de ora 14 cîteva 
minute, dar a trebuit să mai aştep- 
tăm ceva timp pînă la începerea 


manifestaţiei, aşa că s-au adeverit 
vorbele domnului profesor — nu am 
întîrziat, am reuşit să fim „la timp”. 

În cadrul comentariilor pe 
marginea cărţii lansate, profesorul 
Nicolae Corlăteanu a menţionat 
că lucrarea domnului Verebceanu, 
apărută în bune condiţii poligrafice, 
tratează „cu multă stăruinţă şi cu 
deosebită acribie, filologic şi lingvis- 
tic (aceasta mai rar înfăptuindu-se 
în Republica Moldova), un text de 
literatură populară veche, filozofică 
şi satirică, de largă circulaţie în di- 
ferite colţuri ale lumii”. 


La venerabila-i vîrstă a celor 
90 de ani (lungească-i Dumnezeu 
durata bucuriilor pămînteşti), Pro- 
fesorul Nicolae Corlăteanu este 
cu noi — discipoli, prieteni, simpli 
cunoscuţi, foarte mulţi asaltînd în 
grabă mare tehnologiile electronice 
ale începutului de mileniu trei; Dom- 
nia sa — continuînd a fi, după cum 
ni se destăinuie, „o fire măsurată, 
cumpătată, meditînd mult la fiecare 
pas făcut în viaţă”. 

lar cine merge încet, zice 
poporul, ajunge departe. 

Mihail Gh. CIBOTARU 


OMUL CARE NU ŞTIE 
SĂ SE FRĂSUIE 


E Omul care, atunci când am 
plecat din casa părintească pentru un 
timp mai îndelungat şi, văzându-l, mi 
l-a amintit atât de mult pe tata, încât 
mai-mai să mă reped în întâmpinarea.-i 
şi să-l îmbrăţişez. De atunci — timp de 
jumătate de veac! — ori de câte ori îl 
întâlnesc sau conversăm la telefon 
(cu anumite ocazii), îmi amintesc de 
acel moment şi, bineînţeles, de tata... 

E Omul cu mers agale, negră- 
bit, puţin legănat, de parcă ar su- 
gera celor din preajma-i: grăbiţi-vă, 
oameni buni, dar, vorba strămoşilor 
— grăbiţi-vă... încet... 

E Omul care s-a străduit — dar 
a şi reuşit! — să fie totdeauna corect 
atât cu autorităţile, cât şi cu semenii, 
cu învăţăceii săi. Cu toată lumea! 

E Omul pe care nu l-am văzut 
niciodată supărat, cu atât mai mult 
— înfuriat. Calmul şi înţelepciunea, 
aceste surori-gemene ale Domniei 
sale, totdeauna i-au fost vrednice, 
sincere şi fidele. 

E unicul, probabil, printre pro- 
fesorii universitari care păstrează 
cu acuratețe şi dragoste părinteas- 
că, sinceră, agendele (cu notele şi 
menţiunile respective) ale tuturor 
promoţiilor de filologi cărora le-a 
fost dascăl în cei peste cincizeci de 
ani de activitate profesorală, răsă- 
dindu-le în suflete, cu o neţărmurită 
pasiune, dragostea de graiul matern. 

E Omul pe cât de bun la suflet, 
pe atât de principial în toate celea. 
Compromisul l-a acceptat doar atunci 
când deasupra capului îi atârna, 


amenințătoare, sabia lui Damocle... 

E Omul care şi-a iubit şi-şi 
iubeşte Limba nu mai puţin decât 
propria-i viaţă, rămânând de-a lun- 
gul anilor Mesagerul şi Promotorul 
ei consecvent... 

E Omul care s-a zidit în Credin- 
ta şi-n Aspiraţia Neamului, chiar şi-n 
cele mai nesigure şi mai periculoase 
timpuri, cu rodul trudei sale de o viaţă, 
dar pe care trudă n-a încercat măcar 
o dată s-o afişeze... 

E Omul care, în viaţa sa, n-a 
hulit pe nimeni şi nu s-a războit cu 
nimeni, chiar nici cu acei care s-au 
încumetat să-l împroaşte cu pietrele 
negrei invidii şi duşmănii. Pe aceştia îi 
lăsa „în plata Domnului”. Şi totdeauna 
Domnul făcea dreptate. Fie, uneori, 
şi cu anumită întârziere... 

E Omul care a fost dăruit de 
Cel de Sus să străbată unul dintre 
cele mai respectabile ca dimensiu- 
ne, dar şi ca har şi valoare, drumuri 
ale veleatului omenesc, drum şi cu 
hopuri, şi cu cotituri neaşteptate, 
şi cu suişuri pieptişe, şi coborâşuri 
abrupte, şi bătut de vânturi sturluba- 
tice, şi desfundat de ploi torențiale, şi 
învârtejit de nămeţi sau ars de soa- 
rele dogoritor al secetei. Dar nu s-a 
dat abătut din acea cale. Şi nici nu 
s-a văicărit vreodată (asemeni atâ- 
tora) că-i vine greu să şi-l continue. 
Păşea cu aceeaşi „grabă înceată”, 
cumpănită, plină de încredere şi de 
Credinţă, reuşind să ajungă, iată, în 
capătul celei de-a nouăzecea vârste, 
gata să păşească cu aceeaşi dem- 
nitate şi seninătate, dar şi bărbăţie, 
mai departe. 

Acesta-i Marele nostru Savant, 
Marele nostru Cetăţean, Marele 
nostru Om de Cultură şi de Omenie, 
Măria sa domnul Academician Nico- 
lae Corlăteanu! 

La mulţi ani înainte, cu sănăta- 
te şi cu inspiraţia-Vă de totdeauna, 
iubite Dascăl! 

Lidia 
COLESNIC-CODREANCA 


ÎN CĂUTAREA 
VOCAŢIEI... 


Un caracter distinct păstrat 
până la venerabila senectute. O 
perseverenţă şi o forță de muncă 
de invidiat. O imensă dragoste faţă 
de cuvânt. 

Îl văd elev în clasa a Ill-a la 
liceul „Al. Donici, din Chişinău pre- 
dând ore pentru a-şi face un ban 
de cheltuială, pentru a-şi procura o 
carte, o haină... Nu-şi ia bacalau- 
reatul o dată cu toţi absolvenţii de 
liceu, tot din lipsa banilor. „Se cerea 
o sumă de 1.500 de lei pentru remu- 
nerarea examinatorilor invitaţi de la 
Bucureşti şi de la laşi”. L-a susţinut 
toamna, scutit fiind de această taxă 
la intervenţia directorului Macovei. 

A fost tentat să dea la medici- 
nă având o rudă medic. Dar a învins 
dragostea de litere. 

— Ca să fii medic, trebuie să ai 
fire aspră, să fii dur cu omul bolnav. 
Dar eu sunt milos, când văd cum 
suferă cineva mă doare..., iată de 
ce nu m-am dus la medicină. 

Pe când îşi făcea planuri să 
plece la Bucureşti, oraş mare şi 
necunoscut pentru el, îşi aminti de 
Eminescu şi de Cernăuţi. 

— Mă duc la Universitatea din 
Cernăuţi. 

Îl văd aievea student ascultând 
cursurile profesorilor Procopovici şi 


Nandriş, despre care îşi aminteşte 
cu multă căldură. Ambii au jucat 
un rol decisiv în formarea perso- 
nalităţii lui creatoare. Procopovici 
a fost acela care a observat cel 
dintâi spiritul de cercetător-filolog al 
absolventului Nicolae Corlăteanu, 
propunându-i ca temă pentru teza 
de licenţă „Relaţiile dintre Codicele 
Voroneţean şi Psaltirea Şcheiană”. 

— Puşcariu l-a invitat pe fostul 
său discipol Procopovici la Cluj şi 
nu l-am mai văzut. 

Dar ce poveste nostalgică auzi 
despre Nandriş! Studentul Corlă- 
teanu şi tânărul profesor Nandriş, 
devenit personalitate la 30 de ani, 
au fost foarte apropiaţi în toţi anii 
de studii. Dar şi acesta a plecat la 
Londra şi nu l-a mai văzut... 

După Cernăuţi, licenţiat al 
Facultăţii de Drept cu menţiunea 
cum laude şi al Facultăţii de Litere şi 
filozofie — cu magna cum laude, tâ- 
nărul absolvent Nicolae Corlăteanu 
se porneşte în căutarea unui loc de 
muncă în satul de baştină Caracui. 
Era vara anului 1940. 

Peste o lună de zile, apare 
în sat un reprezentant al stăpânirii 
ruse pentru a alege un nou primar. 
Pe lista aceluia la postul de primar 
„candidau vreo 6-7 persoane”. 
La întrebarea ofițerului: „ Pe cine 
credeţi că ar fi bine să-l alegem?”, 
ţăranii au răspuns: „Pe Corlăteanu! 
E cu două facultăţi”. Când a aflat 
ofiţerul ce facultăţi are şi unde 
le-a absolvit, i-a zis tăios: „Du-te 
acasă!”. 

— Ei, dacă n-am fost bun de 
primar, mă gândeam ce să fac? 

Se sfătuieşte cu mama şi cu 

17 iunie 2002. Ana Corlăteanu — stăpâna casei, nepotul Săndică, în mantie 
de absolvent al Universităţii de Medicină, şi Nicolae Corlăteanu, în mantie de 
Doctor Honoris Causa al U.S.M. 


cele două mătuşi şi se duce la 
Chişinău, la bunul său director de 
liceu lon Macovei, poate îl ajută 
cumva. Acela l-a încurajat să vină 
peste o lună, când se vor deschide 
nişte cursuri organizate de ruşi şi 
conduse de |. D. Ciobanu. Peste o 
lună nu-l mai găseşte pe Macovei, 
fostul director al liceului „Al. Donici” 
şi inspector general şcolar. Nimeni 
nu vroia să-i spună unde este. După 
mai mulţi ani de zile a aflat că lon 
Macovei fusese arestat. 

Este îndemnat să se ducă 
la Direcţia de învăţământ a căilor 
ferate. Acolo au fost repartizări 
la sate. 

— Şeful direcţiei de învăţă- 
mânt, un rusnac mic de statură 
şi beat turtă, îmi zice: „Dilăliu â 


Îei%66/. 

Cam aşa a început cariera 
pedagogului Nicolae Corlăteanu. 
La Ocniţa a predat româna în clasa 
a VIll-a timp de un an. Într-o zi se 
pornise la Chişinău şi, pe când se 
întreba nedumerit de ce o fi întâr- 
ziind atât de mult trenul, auzi pe 
cineva: „A început războiul!”. 

— Toţi fugeau care şi încotro, 
trenurile nu circulau. Unul de la „în- 
că-nu-te-vede” mi-a arătat revolve- 
rul şi mi-a zis: „Pleacă de aici!”. Ştii 
ce-i „încă-nu-te-vede”"? Un militar 
dintre aceia... 

În câteva ore trebuia să 
decidă încotro se refugiază cu 
tânăra soţie care aştepta un copil. 
Făcuse cunoştinţă cu ea în acel an 
la Ocniţa, ea fiind venită acolo după 
absolvirea Universităţii Pedagogice 

din Saratov. 

O lună de zile au mers cu trenul 
de la Ocniţa până la Balaşov, unde 
locuiau părinţii soţiei. Tatăl-socru, 
directorul unei şcoli primare, l-a privit 
cu neîncredere: „Şi ce-ai să faci în 
Balaşov?”. Într-o zi însă îi aduse o 
veste bună: „Avem un post de pro- 
fesor de germană!”. 

A predat şi germana (pe care 
o ştia din cei şase ani de liceu şi de 
la facultate) în acel orăşel din Rusia. 
Dar numai un semestru, pentru că 
fusese mobilizat în armata rusă. La 
o uzină de tancuri, în Nijnii Taghil. 

— De la filologie am ajuns la 
tancuri! 

Pe un frig de 40 de grade. 
Departe de oraş, în pădure. 12 
ore de serviciu şi 12 ore acasă. De 
mâncare li se dădea numai de două 
ori pe zi... De acest calvar l-a salvat 
o scrisoare a ministrului învăţă- 
mântului din Basarabia, evacuat 
la Buguruslan, care cerea superio- 
rilor uzinei ca „Nicolae Corlăteanu 
să fie eliberat din lucru”. „Huuero, 
NONOXAELIb NOKA BOMHa KOHUATCA.” 
Totuşi, după acel demers, peste o 
lună a fost eliberat. 

Acolo, în regiunea Sverdlov- 
sk, a mai avut o tentaţie — să facă 
matematică la Universitate, pentru 
a-şi găsi un rost în acele noi condiţii. 
Şi-a adunat manualele necesare, 
dar imediat se dezamăgeşte, a înţe- 
les că este departe de matematica 


superioară... 

Abia după ce s-a retras la 
Buguruslan, unde era evacuat Insti- 
tutul de Lingvistică de la Chişinău, 
au luat sfârşit peregrinările viitorului 
cercetător şi savant în căutarea 
vocației sale. 

— lată, vezi ce istorie! îmi zice 
zâmbind. 

„„„L-am lăsat să-şi depene 
firul vieţii fără să-l întrerup. Şi mă 
gândeam că şi-a cultivat caracterul 
şi acele calităţi de muncă de invidiat 
anume atunci, în anii fragedei tine- 
reti, care l-au făcut să înţeleagă că 
vivere est militare... Atunci înfrunta 
greutăţile, acum bătrâneţile. 

Am expus aceste crâmpeie 
biografice pentru că mi-au părut 
pe cât de evocatoare, pe atât de 
zguduitoare în căutarea de sine a 
acestei personalităţi basarabene. 

Îi mulţumesc veneratului nos- 
tru professor professorum pentru 
confesiuni şi îi urez din toată inima 
multă sănătate şi cât mai multe 
zile senine, pline de bucuria re- 
cunoștinței din partea discipolilor 
Domniei sale, despre care vorbeşte 
totdeauna cu mare drag... 

„BUCOVINA 
E O ISTORIE VIE...” 


Dialog: 
Nicolae BILE ŢCHI — 
acad. Nicolae CORLATEANU 


— Stimate dle academician, 
fiind născut în Bucovina, nu 
pot să nu ştiu că sunteţi legat 
prin mii de fibre de acest colţ 
al Moldovei istorice. Am obser- 
vat că de fiecare dată, la auzul 
cuvintelor Bucovina şi Cernăuţi, 
faţa vi se luminează, iar gându- 
rile, probabil, călătoresc spre 
acele meleaguri încântătoare. 
Sunt ferm convins că în pragul 
acestui frumos jubileu de 90 de 
ani o călătorie imaginară pe me- 
leagurile Bucovinei ar avea darul 
de a vă reînvia vârsta tinereţii. 
Acceptaţi să pornim la drum pe 
calea amintirilor? 

— Fără îndoială! La Cernăuţi se 
mai aud paşii lui Ştefan cel Mare şi 
ai lui Mihai Eminescu, mai distingi în 
susurul Prutului şi al Siretului vocea 
blândă a lui Aron Pumnul. Cum să 
nu tresari de bucurie când ai aceste 
senzaţii plăcute?! Apoi, acolo am 
absolvit cele două facultăţi — de litere 
şi filozofie şi de drept — acumulând 
cunoştinţe şi deprinderi, m-am for- 
mat ca cetăţean şi ca om de știință. 
Se poate să nu rămâi recunoscător 
acestui pământ binecuvântat de 
Dumnezeu?! 

— Se ştie că dintru început 
visaţi să deveniți medic. Insă 
ajuns la Cernăuţi, aţi îmbrăţişat 
filologia. Cum explicaţi această 
metamorfoză? Să fie la mijloc 


zicerea lui Al. Donici (aţi absolvit 
liceul din Chişinău care îi purta 
numele) că totul „atârnă de la 
rădăcină”, adică de condiţiile 
materiale, ori poate v-a fascinat 
parfumul poeziei lui M. Eminescu 
care, cum se ştie, se mai resimte 
în aerul Cernăuţiului? 

— Parfumul poeziei lui Emi- 
nescu într-adevăr s-a resimţit şi se 
resimte până acum în aerul Cer- 
năuţiului şi eu nu puteam să nu fiu 
fascinat de el. Problema însă era 
că, dincolo de acest aer romantic, 
de această poezie miraculoasă, 
exista, din păcate, şi proza vieţii. 
Să ştii că prin gestul tău îi redai 
omului bucuria de a fi sănătos. Să 
ai conştiinţa că de tine depinde 
destinul lui fericit — e ceva ce ţine 
de domeniul fantasticului. Cum să 
nu aspiri spre un atare ideal, mai 
ales când ai convingerea — şi eu 
am avut-o! — că în acest sens mi-a 
pus Dumnezeu mâna pe creştet. 
Dar, vorba cronicarului, omul mai e 
şi sub vremi. lar vremurile, pe când 
eu îmi căutam fericirea, erau grele. 
Fabulistul a avut dreptate. Pentru 
medicină se cereau bani grei şi 
eu nu îi aveam. Am ales, aşadar, 
filologia, care necesita mai puţine 
parale, adică era mai pe măsura 
buzunarului părinţilor. Nu regret 
însă alegerea. Pentru că, având 
două mâini, Dumnezeu mi-a pus- 
o pe creştet şi pe a Lui, dăruindu-mi 
fericirea de a vindeca oamenii prin 
cuvânt. Să ne amintim în acest sens 
de afirmaţia lui Martin Heidegger: 
„Vorbirea este păstrătorul fiinţei”, 
deci are puterea de regenerare, 
proprie medicinii. 

— Lumea vă cunoaşte, înainte 
de toate, ca filolog. Despre a doua 
specialitate — cea de drept — pe 
care aţi obținut-o la Cernăuţi nu 

se ştie mai nimic. Cum a încolţit 
ea în sufletul dumneavoastră? 
Ce perspective vă oferea ea 
atunci? De ce aţi abandonat-o 
pe parcurs? 

— Ideea de a mă ocupa şi de 
drept mi-a dăruit-o fratele meu mai 
mare, Alexandru. El ţinea mult la 
această specialitate. Vorba e că 
juriştii se bucurau pe atunci de o 
educaţie aleasă. Ei erau iniţiaţi în 
aproape toate disciplinele. Deşi în 
realitate multe lucruri le cunoşteau 
la suprafaţă, ei lăsau impresia că 
ştiu totul. Apoi mai era la mijloc 
arta elocinţei care îi făcea să stră- 
lucească în discursuri. Peste toate 
acestea plana ideea că într-o lume 
nedreaptă tu eşti acela care faci 
dreptate. Încurajat de aceste idei, 
am absolvit şi a doua specialitate 
— dreptul. Dar nu am practicat-o. 
Pentru că la scurt timp după ab- 
solvirea Universităţii din Cernăuţi 
a început cel de al doilea război 
mondial care m-a făcut să apuc cu 
totul pe alte drumuri şi să mă ocup 
de cu totul altceva. 

După război, în condiţiile 
teroarei istoriei, prestigiul acestei 
specialităţi a scăzut simţitor. Despre 
o apărare veritabilă a drepturilor 
omului nu mai putea fi vorba. Aşa 
stând lucrurile, nu m-am mai ocupat 
de aceste probleme. 

— „Fiind băiet, păduri cutre- 
ieram”, zicea poetul. E imposibil 
să nu fi fost atras şi dumneavoas- 
tră, la vârsta tânără de atunci, de 
călătorii prin Bucovina. Ce locuri 
aţi vizitat? Ce oameni aţi întâlnit. 
Cu ce impresii v-aţi ales? Nu 
cumva priveliştile bucovinene 
au constituit prototipul acelui 
„cabinet verde” de la Chişinău, 
unde — zice-se — aţi elaborat toate 
lucrările ştiinţifice? 


— Bucovina e o istorie vie. 
Cum să trăieşti în ea şi să nu vrei 
să hoinăreşti prin Codrii Cozminu- 
lui, unde au avut loc atâtea lupte 
istorice, unde se mai păstrează 
stejarul lui Ştefan cel Mare? Cum 
să nu doreşti să-ţi porţi paşii prin 
Dumbrava Roşie care e la o az- 
vârlitură de băț de la Cernăuţi şi în 
care fiecare copac e un monument 
al istoriei noastre glorioase. Putea 
oare M. Eminescu să pornească de 
la Cernăuţi spre lpoteştii lui altfel 
decât pe jos? Cine, locuind în Cer- 
năuţi, nu ar fi fost ispitit să tragă o 
fugă până la Boian, unde e moşia 
lui lon Neculce, până la Herţa, unde 
s-a născut Gheorghe Asachi, sau 
până la Cristineşti, unde a văzut 
lumina zilei B. P. Hasdeu? Cum să 
fii student în Bucovina şi să nu-i 
cunoşti vestitele mănăstiri? 

Am călătorit deci mult. Îm- 
preună cu bunul meu prieten, Eu- 
geniu Russev, am fost, practic, în 
fiecare localitate, ajungând până 
la graniţa cu Transilvania. Peste 
tot, unde am călătorit, am întâlnit 
oameni deosebiți prin bunătatea şi 
spiritul lor gospodăresc. Azi mi-ar 
veni greu să precizez de unde am 
luat mai mult: de la anii petrecuţi 
în Caracui, numiţi cei şapte ani de 
acasă, ori de la Alma Mater care 
este Universitatea din Cernăuţi, 
de la bunii mei consăteni ori de la 
minunaţii bucovineni, unde m-am 
simţit ca acasă. Toţi mi-au fost în 
egală măsură părinţi spirituali. Şi 
dacă am trăit o viaţă frumoasă, 
dacă nu m-am compromis nicicând, 
e pentru că am învăţat omenia de 
la dânşii. Vorba cântecului: „iarba 
verde de acasă / să mă rătăcesc 
prin lume / nu mă lasă”. 

Despre forţa de inspiraţie 
a peisajelor Bucovinei şi despre 


62 


Limba Română 


acel „cabinet verde” al meu de la 
Chişinău voi vorbi, din motive de 
modestie, mai puţin, oferindu-i, în 
acest sens, cuvântul poetului Nico- 
lae Dabija: „Acolo (adică în Buco- 
vina — N.C.), menţionează el, cerul 
se prelinge pe cupolele mănăstirilor 
voievodale, dealurile de piatră suie 
cu tot cu sate deasupra lumii, mai 
aproape de munte, timpul curge 
altfel, râurile se prăvălesc altfel, 
oamenii sunt altfel. Şi din motiv că 
Dumnezeu e mai aproape. Acolo, 
dacă ai la îndemână un toc şi o filă 
de hârtie, poezia se scrie singură” 
(Literatura şi arta, 1999, 17 iunie). 
Cu o anume doză de convenţiona- 
litate, am putea admite că spusele 
se referă şi la munca ştiinţifică. 

Intr-adevăr, priveliştile bucovi- 
nene au constituit prototipul acelui 
„cabinet verde”, unde, cum observă 
critica, mi-am scris toate lucrările 
ştiinţifice. Nimic deosebit, dacă ne 
gândim la spusele lui Albrecht Durer 
că „...arta se ascunde în natură” şi 
că „cine ştie să o extragă de acolo 
acela o şi posedă”. Spusele, cred 
eu, pot fi raportate în egală măsură 
şi la rezultatele muncii ştiinţifice. 

— „Un peisaj oarecare este o 
stare de suflet”, zicea scriitorul 
elveţian de limbă franceză H. F. 
Amiel. Cum credeţi, schimbând 
peisajul moldovenesc pe cel bu- 
covinean, v-aţi ales cu anumite 
stări de suflet noi? 

— Fără îndoială. In primul rând 
mă gândesc că m-am ales cu o 
bonomie aparte, dar şi cu o tărie 
de caracter proprie oamenilor de 
la munte. 

— Ştiindu-vă, între altele, pe- 
dant — în sensul bun al cuvântului 
— mă întreb şi vă întreb dacă nu 
cumva bucovinenii, cu meticu- 
lozitatea lor de esenţă austriacă, 


v-au cultivat această calitate. 
Insist asupra presupunerii, căci 
consider că o asemenea calitate 
e absolut necesară în activitatea 
ştiinţifică şi că e capabilă să 
explice multe particularităţi fru- 
moase ale ei. 

— Pedanteria am moştenit-o 
de la părinţi, dar Bucovina mi-a 
şlefuit-o, ceea ce, cred, se poate 
vedea şi în firea mea, şi în scrisul 
meu. 

— Cernăuţii din prima jumă- 
tate a secolului XX, universitatea 
din acest oraş dispuneau de un 
potenţial artistic şi ştiinţific deo- 
sebit de interesant şi de bogat. 
Pe cine dintre profesorii univer- 
sitari, dintre colegii-studenţi de 
atunci i-aţi înscrie, azi, în primul 
rând, în lista care a constituit 
anturajul dumneavoastră ştiinţi- 
fic? Cum s-a imprimat în sufletul 
dumneavoastră acest anturaj? 

— În primul rând l-aş numi pe 
Sextil Puşcariu. Dumnealui, ce e 
drept, nu mi-a fost profesor, înain- 
te de a veni eu la universitate, s-a 
mutat cu traiul la Cluj-Napoca. A 
fost însă profesorul lui Alexe Pro- 
copovici, care mi-a predat foarte 
adânc şi frumos limba română şi 
prin care am simţit că spiritul lui 
Sextil Puşcariu domina atmosfera 
Ştiinţifică cernăuţeană şi după ple- 
carea lui. Apoi l-aş numi pe vestitul 
profesor de slavistică Grigore 
Nandriş, care a avut o influenţă 
foarte puternică în formarea mea 
ca om şi ca personalitate ştiinţifi- 
că. Imi amintesc cu recunoştinţă 
de profesorul de limba latină Radu 
Sbiera, de profesorul de istoria 
românilor lon Nistor, de eruditul 
şi elegantul profesor de literatura 
română şi folclor Leca Morariu. 
„Fără a cunoaşte puterea cuvinte- 

lor e imposibil să cunoşti oamenii”, 
zicea Confucius. Toţi aceşti profe- 
sori m-au ajutat să cunosc puterea 
cuvintelor — obiectul lingvisticii 
— deci şi să intuiesc virtuțile lor 
personale. Le datorez mult. 

Dintre colegii de facultate cel 
mai drag sufletului meu a fost lon 
lliuţ, fecior de ţăran din Bucovina. 
Cu el mi-am împărţit necazurile 
şi bucuriile, grijile prezentului şi 
speranţele de viitor. Cu el şi prin el 
am cunoscut mai bine Bucovina şi 
oamenii ei. Nu ştiu dacă mai e în 
viaţă, dar îl pomenesc de fiecare 
dată cu cele mai alese cuvinte. 

— Despre unele personalităţi 
din acest anturaj, cum ar fi Nan- 
drişii, aţi scris mult şi frumos. 
Dacă, azi, v-ar permite sănătatea 
şi timpul, despre cine aţi mai 
scrie? 

— Am organizat la Institutul 
de Limbă şi Literatură al A.Ş.M. 
un simpozion important consa- 
crat operei lui Alexe Procopovici. 
Despre el însă mai urmează să 
scriem. A fost o personalitate 
marcantă şi ne-a lăsat o operă 
foarte interesantă. Aş mai scrie 
cu plăcere despre Radu Sbiera, 
lon Nistor, Leca Morariu. In ge- 
nere, trebuie să recunoaştem că 
despre personalităţile ştiinţifice 
şi literare din Bucovina s-a scris 
până acum puţin. Aceste goluri se 
cuvin acoperite. 

— Dumneavoastră sunteţi 
din categoria savanților care, 
pornind de la studierea limbii, 
ajung numaidecât şi la literatură, 
făcând mult şi pentru rezolvarea 
problemelor din acest, al doilea, 
domeniu. Aţi procedat astfel în 
virtutea rezolvării fireşti a proble- 
melor de limbă sau în mod pre- 
meditat, dorind să puneţi umărul 


şi la prosperarea literaturii aflate 
în impas? 

— Studiind profund problemele 
de limbă, e imposibil să nu ajungi 
şi la cele de literatură, căci ambele 
domenii ţin de ceea ce numim mai 
larg filologie. E clar de la sine că, 
la această confluență, am studiat, 
în măsura necesităţii şi posibilită- 
tii, ambele discipline. Aceasta se 
impune în mod obiectiv. În plan 
subiectiv, ţinând cont de starea 
precară a literaturii, am înţeles că 
m-aş putea implica. Citind lucrările 
apărute după cel de al doilea război 
mondial, îmi dădeam seama că 
infernul proletcultist duce inevitabil 
la ceea ce criticul Eugen Simion a 
numit extrem de sugestiv „fenome- 
nul morții artistului”, înţelegeam că, 
lipsită de tradiţii, literaturii noastre 
nu-i rămânea să se dezvolte altfel 
decât, aşa cum a intuit mai târziu 
Mihai Cimpoi în O istorie deschisă 
a literaturii române din Basara- 
bia, „pe cont propriu”. 

Puteai, înțelegând aceste 
lucruri, să nu te implici premeditat, 
cum zici dumneata, şi în rezolvarea 
problemelor de literatură? Puteai, în 
context, să nu te gândeşti şi la sta- 
rea filologiei din Bucovina acestor 
ani? In pofida faptului că ziarul de 
limba română de acolo Bucovina 
Sovietică era obligat să susţină 
permanent rubrica Bucovina — pă- 
mânt slav, eu am fost întotdeauna 
conştient că acest teritoriu aparţine 
Moldovei istorice. 

Am purces, aşadar, la acţiuni 
de studiere a limbii în conexiune 
directă cu problemele literaturii, 
organizând, dintru început, pe la 
sfârşitul anilor cincizeci la Chişi- 
nău simpozionul Limba literară şi 
limba scriitorului. Nu i-am uitat nici 
pe bucovineni — am repetat acelaşi 

simpozion la Universitatea de Stat 
din Cernăuţi. Am publicat apoi o 
serie de articole: D. Cantemir şi 
limba literară, V. Alecsandri şi lim- 
ba literară, Actualitatea operei lui 
Creangă, precum şi studiile mai 
ample: Studiu asupra sistemei 
lexicale moldoveneşti din anii 
1870-1890 (1964), consacrat lui lon 
Creangă, Scriitorul în faţa limbii 
literare (1985) şi Neologismul în 
opera eminesciană (2004). Fiind 
citite şi în Bucovina, aceste articole 
şi studii au contribuit, cred, la dez- 
voltarea tinerei literaturi din ţinut. 
Sunt mândru că am putut restitui 
măcar ceva din atâtea lucruri fru- 
moase acumulate pe acest plai cu 
adevărat mioritic. 

— Având conştiinţa acestei 
viziuni largi în studiul limbii, ce 
probleme credeţi că ar trebui să 
abordeze lingviştii contemporani 
care să aibă un impact benefic 
şi asupra evoluţiei literaturii? 
Intrebându-vă, încerc, după cum 
cred că intuiţi, să trag jăraticul şi 
la literatura română din Bucovina 
care mai are multe de făcut până 
la sincronizarea deplină cu cea 
din spaţiul basarabean şi cu cea 
din Ţară. 

— Cred că trebuie să urmăm 
în continuare calea de la limbă spre 
literatură, aşa cum au făcut mai 
mulţi lingvişti. Să nu uităm însă că 
ea, calea, poate şi trebuie să ne 
poarte paşii în ambele sensuri. Sunt 
specialişti, şi nu puţini, care, pornind 
de la problemele de literatură, au 
ajuns să rezolve în mod original 
probleme importante ce ţin de lim- 
bă. Exemplul lui Tudor Vianu e în 


acest sens ilustrativ. Calea aceasta 
se cere şi ea urmată intens, căci e 
foarte productivă. În genere, mi se 
pare că în ultimul timp problemele 
limbii şi ale literaturii se studiază 
prea izolat unele de altele, ceea 
ce se soldează cu pierderea 
imaginii integrale a fenomenului. 
Restabilirea echilibrului necesar 
în acest domeniu ar scoate la 
iveală foarte multe probleme ce 
ar stimula dezvoltarea literaturii, în 
primul rând a celei din Bucovina, 
care se străduie din răsputeri să 
încheie procesul sincronizării cu 
cea din spaţiul basarabean şi cu 
cea din Ţară. 

— Vă mulţumesc din suflet 
pentru amabilitatea de a răspun- 
de la întrebări. Primiţi felicitările 
mele cordiale cu prilejul sărbă- 
toririi celor 90 de ani. Vă doresc 
multă sănătate şi fericire. Să ne 
trăiţi încă mulţi ani înainte. 

— Vă mulţumesc şi eu, dorin- 
du-vă, de asemenea, ani mulţi, plini 
de succese şi numai bine. 


Retrospectivă necesară 

„ATRIBUIREA 
DENUMIRII DE LIMBĂ 
ROMÂNĂ PENTRU 
„NOŢIUNEA DE 

LIMBĂ LITERARĂ ÎN 
REPUBLICA MOLDOVA 
NU ŞTIRBEŞTE NICI 
AUTORITATEA ŞI 

NICI DEMNITATEA 
NIMĂNUI” 


Dialog: Alexandru BANTOŞ — 
acad. Nicolae CORLATEANU 


— Stimate domnule acade- 
mician, aţi participat împreună 
cu dnii Silviu Berejan, Nicolae 
Bileţchi, Anatol Ciobanu şi Ha- 
ralambie Corbu la elaborarea 
opiniei specialiştilor-filologi ai 
Academiei de Ştiinţe a Republicii 
Moldova privind denumirea limbii 
noastre**. Răspunsul formulat 
şi acceptat apoi în unanimitate 
la şedinţa lărgită a Prezidiului 
Academiei din 9 septembrie 
1994 constituie pe drept cuvânt 
o victorie a oamenilor de ştiinţă 
de la noi, cea mai temerară acţi- 
une din istoria lingvisticii basa- 


rabene. De la înălţimea acestei 
„redute” vă invităm la o discuţie 
retrospectivă... Aşadar, dle aca- 
demician, în calitatea d-voastră 
de martor al istoriei noastre 
din ultima jumătate de secol, 
cum apreciaţi evoluţia mişcării 
pentru renaşterea naţională de 
la sfârşitul anilor '80? Cum cre- 
deţi, ce va rămâne în istorie din 
efortul general de a proiecta un 
alt destin Republicii Moldova? 

— Nu este în competenţa mea 
să vorbesc despre destinul istoric 
al Republicii Moldova. Cât priveşte 
rolul mişcării pentru renaşterea 
naţională de la sfârşitul anilor '80 
ai secolului nostru în istoria culturii, 
literaturii şi lingvisticii, consider că 
ea a însemnat o adevărată revela- 
ţie, o descoperire de idei şi concepţii 
noi, mai ales pentru generaţiile mai 
tinere. 

E vorba despre un proces 
de modernizare a mijloacelor de 
expresie, a concepţiei privitoare 
la dezvoltarea literaturii, a culturii 
noastre. Modernizarea limbii şi 
a culturii în Republica Moldova 
înseamnă, de fapt, o revenire la 
trecut, la însuşirea deplină a moşte- 
nirii clasice literare, despre care nu 
se poate spune că nu se vorbea şi 
după 1940, mai ales în anii '50-'60, 


* Dialogul a apărut în nr. 1, 1995, al revistei Limba Română. 

** La Addenda reproducem informaţia privind Şedinţa lărgită a Prezidiului 
Academiei de Ştiinţe a Republicii Moldova... din 9 septembrie 1994 şi Opinia spe- 
cialiştilor-filologi ai Academiei, aprobată la această şedinţa. În 1996, la 28 februarie, 
Adunarea Generală Anuală a Academiei de Ştiinţe a Moldovei a reconfirmat printr-o 
declaraţie opinia ştiinţifică argumentată a specialiştilor-filologi, „potrivit căreia denu- 
mirea corectă a limbii de stat (oficiale) a Republicii Moldova este LIMBA ROMÂNĂ”. 

dar acest patrimoniu cultural era 
prezentat cu multe rezerve, fiind 
divizat în cel din dreapta Prutului, 
adică din Moldova istorică, pe de 
o parte, şi în cel din Basarabia şi 
Transnistria, pe de alta, unde se 
studiau cărturarii Varlaam şi Do- 
softei, cronicarii moldoveni, dar nu 
se pomenea activitatea culturală a 
diaconului Coresi, care a pus baze- 
le limbii literare româneşti prin tra- 
ducerile mai multor cărţi bisericeşti 
în limba slavă şi română. Aceasta 
numai din cauza că el îşi tipărise 
lucrările la Târgovişte şi Braşov. 
Dintre cronicari se studiau numai 
Grigore Ureche, Miron Costin, lon 
Neculce, dar erau uitate cronicile lui 
Constantin Cantacuzino stolnicul, 
Radu Hrizea Popescu, cea ano- 
nimă brâncovenească. Perioada 
clasică a literaturii era reprezentată 
doar prin C. Negruzzi, V. Alecsan- 
dri, M. Eminescu, |. Creangă, B. 
P. Hasdeu ş.a., dar nu se vorbea 
despre părintele limbii şi literaturii 
române, |. Heliade-Rădulescu, care 
împreună cu C. Negruzzi şi cu arde- 
leanul G. Barițiu au stabilit normele 
limbii literare de pe întregul masiv 
romanic oriental. Nu mai vorbim 
despre scriitori ca M. Sadoveanu, 
L. Rebreanu, L. Blaga, ale căror 
opere erau puse la index. În felul 
acesta firul tradiţiei literar-culturale 
era rupt. 

— Se ştie însă că între tradi- 
ţie şi modernitate există o legă- 
tură indisolubilă. Dacă aceasta 
lipseşte, are loc o izolare de 
tradiţie, iar modernizarea mijloa- 
celor expresive devine efemeră, 
incompletă. 


— Exact! Şi atunci se recurge 
la o imitare sau un împrumut direct 
nemotivat. Or, meritul mişcării noas- 
tre naţionale are la temelie tendinţa 
activă de a realiza o îngemănare 
reală şi completă a tradiţiei în toată 
complexitatea ei cu modernizarea 
resurselor de vocabular, cu pronun- 
ţia şi sintaxa limbii literare naţionale 
româneşti. Modernizarea poate şi 
trebuie să respire aerul, să simtă 
atmosfera vitală a tradiţiei literare 
şi culturale de pe întreg masivul 
dacoromân. S-ar putea spune că 
e vorba de realizarea unei tradiţii 
moderne, ţinându-se cont de pro- 
gresul ştiinţific, tehnic, cultural al 
zilelor noastre şi prevăzându-se în 
măsura posibilităţilor — în virtutea 
faptelor prezente — evoluţia eveni- 
mentelor viitoare. 

— Chiar după ce au fost adu- 
se — în special în 1994 — suficiente 
şi mult prea convingătoare argu- 
mente ştiinţifice privind unitatea 
limbii române, unii politicieni din 
republică, sfidând adevărul, mai 
continuă să susţină că realităţile 
istorice, sociale, politice ce au 
survenit după 1812 au determinat 
apariţia în Basarabia a unei limbi 
diferită de cea de peste Prut. 
Dumneavoastră, domnule acade- 
mician, care cunoaşteţi legităţile 
de constituire a unei limbi, ce aţi 
avea de spus în problema dată? 

— Consolidarea fundamen- 
tului, dezvoltarea şi perfecţionarea 
unei limbi literare — care constituie 
chintesenţa, forma sublimată a unei 
limbi naţionale — nu au loc în zece 
sau o sută de ani de existenţă. 
Secole întregi le-au fost necesare 

celor mai diverse popoare ca să 
ajungă la stabilizarea normelor 
literare. Două exemple în această 
privinţă: francezilor le-au trebuit 
opt secole ca să ajungă la scriitorii 
clasici — P. Corneille, J. Racine şi 
J.-B. Molière — consideraţi modele 
de folosire a mijloacelor expresive 
ale limbii franceze, devenită limbă 
literară, iar ruşii au avut nevoie de 
cinci secole ca să citească şi să 
scrie aşa ca A. Puşkin, F. Dosto- 
ievski, L. Tolstoi. 

De la primele texte scrise în 
limba română şi până la clasicii 
literaturii române au trecut nu mai 
puţin de patru sau cinci secole. 
Până la 1812 limbajul vorbit pe te- 
ritoriul dintre Prut şi Nistru, precum 
şi dincolo de Nistru, a fost inclus 
în procesul general de dezvoltare a 
limbajului vorbit pe tot arealul roma- 
nic est-european. După acea dată 
limbajul vorbit în Basarabia timp de 
106 ani s-a dezvoltat incidental, cu 
intermitențe, fără să participe efec- 
tiv la perioada clasicismului român, 
neavând posibilitatea — aflându-se 
în condiţii vitrege — să dea la iveală 
anumiţi scriitori ce ar fi putut pune 
bazele unei noi limbi literare, deo- 
sebite de cea română. În Basarabia 
şi în Transnistria au rămas să fie în 
uz mijloacele de conversaţie, sub 
forma unor graiuri ale subdialectului 
moldovenesc, care — ca element 
component alături de celelalte gra- 
iuri dacoromâne — era inclus peste 
Prut în limba literară română. 

— Deşi prin anii '20 ai se- 
colului al XIX-lea în Basarabia 
s-au deschis unele şcoli în limba 
băştinaşilor, a fost editat şi un 


abecedar moldovenesc, au fost 
tipărite cărţi bisericeşti în limba 
noastră, după un timp relativ 
scurt a început procesul de ru- 
sificare masivă, de altfel ca şi în 
oricare altă gubernie ţaristă. 

— În cunoscuta sa lucrare 
din 1952 academicianul rus VI. F. 
Şişmariov descrie amănunţit acest 
proces. Din 1878 Prutul a fost în- 
chis, devenind un hotar de netrecut. 
Abia după 1905 s-au făcut simţite 
şi în Basarabia unele semne timide 
de renaştere naţională, inclusiv 
predarea limbii materne a moldo- 
venilor în şcoli, însă fără prea mari 
rezultate din cauza revenirii din şoc 
a ţarismului, care, până la urmă, 
s-a prăbuşit, în 1917. Între 1918 şi 
1940 limbajul vorbit în Basarabia 
a fost inclus din nou în procesul 
general de dezvoltare a limbii ro- 
mâne, dar cu o restanţă de 106 
ani de existenţă precară în timpul 
rusificării ţariste, care a continuat, 
poate chiar mai intensiv, în timpul 
dominaţiei totalitarismului (1940- 
1989). Este o realitate istorică 
pe care trebuie s-o conştientizăm 
şi care impune, în special acum, 
îmbinarea strânsă a tradiţiei cul- 
tural-lingvistice a patrimoniului 
naţional general românesc cu 
ceea ce s-a conservat în vorbirea 
maselor populare ale românilor din 
Basarabia şi Transnisnistria din 
timpurile de stăpânire rusească şi 
sovietică. VI. F. Şişmariov sublinia 
în mod deosebit că, deşi populaţia 
băştinaşă din R.S.S.M. se află în 
strânse legături cu ruşii şi cu alte 
popoare, ea nu trebuie să uite că 
vorbeşte o limbă romanică domina- 

tă de legile sale interne. Savantul 
rus atribuia un mare rol scriitorilor 
în statornicirea normelor unei limbi, 
dar nici în prima, nici în a doua peri- 
oadă în Basarabia n-a apărut vreun 
scriitor de talia clasicilor, care să 
poată fi considerat întemeietor al 
unei limbi literare, vorbirea de aici 
menţinându-se doar la nivel de grai 
sau subgrai. 

-În opinia unora denumirea 
limbii nu contează şi implemen- 
tarea ei în viaţa social-politică a 
statului moldovenesc nu poate 
avea nici un fel de repercusiuni. 
Ce părere aveţi d-voastră în acest 
sens? Care sunt dificultăţile ce 
pot surveni în şcoala de toate 
treptele după legiferarea gloto- 
nimului „limba moldovenească”? 

— O dată cu legiferarea gloto- 
nimului „limba moldovenească” în 
şcolile de toate gradele se creează 
o mare încurcătură — aş spune chiar 
harababură. Elevilor şi studenţilor 
de la toate specialităţile li se spunea 
odinioară că limba noastră e cea 
română, manualele erau intitulate 
la fel. lar la 1 septembrie 1994 în- 
văţătorul şi profesorul au fost puşi 
în situaţia stupidă de a le spune dis- 
cipolilor că obiectul şi-ar fi schimbat 
denumirea. Şi aceasta se întâmplă 
după ce Academia de Ştiinţe a Re- 
publicii Moldova, atât înainte, cât 
şi după votarea din Parlament s-a 
pronunţat absolut clar, fără echivoc, 
că limba de stat urmează să fie 
numită limba română, fapt motivat 
istoric şi ştiinţific. 

— Din momentul angajării 
generale în inutila discuţie des- 
pre „corectitudinea” denumirii 


limbii noastre, am intrat într-o 
fază când este, se pare, tot mai 
mult neglijată cultivarea limbii. 
Radioul, televiziunea, ziarele şi 
revistele abordează doar spo- 
radic problema. Ce ar trebui să 
întreprindem în acest context la 
nivel republican, cum ar putea fi 
orientate şi concentrate forţele 
pentru a demara la un nivel nou, 
calitativ, procesul de îngrijire a 
limbii vorbite şi scrise, lărgind, 
astfel, sfera ei de funcţionare? 
— Într-adevăr, din cauza ezită- 
rii în legătură cu denumirea limbii 
noastre se constată o anumită 
neglijare a procesului de cultivare 
a limbii. În această situaţie, chiar 
dacă mai există pentru cineva 
unele nesiguranţe privind denu- 
mirea ei, pentru toţi este absolut 
clar că normele literare (fonetice, 
morfologice, sintactice şi lexicale) 
sunt unice pentru limba noastră 
de pe tot întinsul spaţiului daco- 
român. De aceea procesul de 
cultivare a limbii (la radio, TV, în 
ziare, reviste, lucrări aparte etc.) 
trebuie intensificat, pentru a face 
să pătrundă normele literare cât mai 
adânc în toate păturile de vorbitori 
(de pronunțare, anumite forme 
morfologice, construcţii sintactice, 
elemente de vocabular). În acest 
mod se va lărgi şi funcţionarea 
plenară a limbii române literare în 
Republica Moldova. Important este 
însă ca fiecare cetăţean al republicii 
noastre să simtă că este liber într-o 
tară democratică, să se considere 
un demn urmaş al atâtor oameni de 
seamă — D. Cantemir, V. Alecsandri, 
M. Eminescu, |. Creangă, M. Sado- 

veanu, L. Rebreanu, L. Blaga ş.a. 
— cunoscuţi în multe ţări din lume şi 
care au dus gloria neamului nostru, a 
limbii şi literaturii române pe întregul 
glob pământesc. 

— Un vechi dicton spune: 
Nec regnum non est supra gra- 
maticos. Altfel zis, dacă e să ne 
referim la situaţia de la noi, Parla- 
mentul nu este investit cu dreptul 
de a stabili legi pentru gramatică, 
nu are dreptul să neglijeze ade- 
vărul ştiinţific, unanim recunos- 
cut. Ce ar trebui să întreprindă 
oamenii politici de la Chişinău 
pentru a ieşi din impasul în care 
s-au pomenit după impactul cu 
ştiinţa? 

— Răspunsul la această în- 
trebare vreau să-l anticipez cu 
următoarea remarcă. La Consiliul 
catolic din oraşul elveţian Konstanz 
din 1414 împăratul roman german 
Sigismund de Luxemburg, deşi pro- 
misese nevătămarea reformatorului 
ceh Jan Hus, a încuviinţat arderea 
de viu pe rug a acestuia. Din aro- 
ganţă, împăratul — atunci când ar- 
hiepiscopul Placentius l-a corectat 
pentru o greşeală gramaticală — i-a 
replicat: Ego sum rex romanus et 
supra grammaticam („Sunt împărat 
roman şi mai presus de gramatică”). 
Prelatul i-a răspuns: Caesar non 
est supra gramaticos („Împăratul 
nu este mai presus de gramatici”). 
M-aş încumeta să afirm că Parla- 
mentul nostru a abuzat de drepturile 
sale când şi-a asumat răspunderea 
de a fixa denumirea limbii literare, 
care nu trebuie confundată nici- 
decum cu vorbirea obişnuită, de 
conversaţie în familie, pe stradă, 


în alte situaţii similare, vorbire care 
în ştiinţa limbii se numeşte dialect, 
subdialect, grai, subgrai etc. B. P. 
Haşdeu sublinia că funcţia principa- 
lă a limbii literare este „de a unifica 
toate dialectele, de a şterge sau cel 
puţin a slăbi provincialismele, de 
a spori puterea graiului din statul 
întreg printr-o centralizare cam ana- 
loagă cu centralizarea cea menită 
a mări forţa administraţiei”. 

Limba literară are un caracter 
supradialectal, ea absoarbe din 
dialecte şi graiuri tot ce prezintă 
valoare expresivă. Ea selecţionea- 
ză în mod conştient prin intermediul 
creaţiilor literare, lucrărilor ştiinţifice 
elementele lingvistice care coexistă 
în limba naţională la etapa actuală 
sau fac parte din rezerva lingvistică 
a trecutului. În raport cu limba litera- 
ră dialectul (cu toate subdiviziunile 
sale) se află cam în aceleaşi relaţii 
ca şi melodiile populare moldove- 
neşti („Am un leu şi vreu să-l beu”, 
„Ciocârlia” ş.a.) cu elementele 
componente iniţiale întrunite în mod 
genial de G. Enescu în Rapsodiile 
sale, în Sonata a III-a (pentru vi- 
oară şi pian „în caracter popular”), 
în suita a Ill-a Sătească pentru 
orchestră, în suita pentru vioară şi 
pian Impresii de copilărie etc. G. 
Enescu a realizat o sinteză genială 
între melosul popular românesc şi 
marile tradiţii muzicale europene, 
ajungând la o surprinzătoare origi- 
nalitate de limbaj general european, 
bazată pe valorificarea potenţelor 
expresive ale cântecelor populare 
româneşti din Moldova. 

Comparasion n'est pas raison, 
spun francezii, şi totuşi cred că per- 

fecţionarea limbii literare româneşti 
i-a dat posibilitate marelui Emi- 
nescu să creeze opere nemuritoare 
prin împletirea potenţelor expresive 
ale tuturor graiurilor şi subgraiuri- 
lor de pe tot cuprinsul românesc, 
incluzând şi Moldova, şi Muntenia, 
şi Transilvania, şi Basarabia, şi 
Bucovina ş.a.m.d. A apărut şi s-a 
dezvoltat acea muzicalitate tulbu- 
rătoare şi armonie în spirit folcloric 
ce dăinuieşte de veacuri, au fost 
făurite capodopere ale literaturii 
noastre şi s-au creat posibilităţi de 
exprimare pentru toate noţiunile 
ştiinţifice şi tehnice specifice con- 
temporaneităţii. 

În toate ţările lumii de aceste 
probleme filologice s-au ocupat de-a 
lungul veacurilor instituţii speciale, 
academii, aşezăminte de învăţă- 
mânt şi tot felul de organizaţii de 
cultură. 

În primele articole ale regula- 
mentelor unor asemenea instituţii 
(începând cu Academia dei Lincei 
de la Roma, înfiinţată în 1603; 
Academie Française, 1635; Royal 
Society (Londra), 1662; Academia 
din Madrid, 1713; Academia din 
Petersburg, 1725 ş.a.) se arăta că 
scopul principal al academicienilor 
este studierea problemelor privi- 
toare la limba şi literatura ţărilor 
respective. 

La 1 aprilie 1886 a fost sem- 
nat decretul de înfiinţare a Societă- 
tii Literare Române, iar la 1 august 
1867, la deschiderea acestei Soci- 
etăţi (devenită în 1879 Academia 
Română), a fost adoptat regula- 
mentul, al cărui prim articol suna 
astfel: „Se va forma în Bucureşti 


o Societate literară cu misiunea 
specială: 

a) de a determina ortografia 
limbii române; 

b) de a elabora gramatica 
limbii române; 

c) de a începe şi a realiza 
lucrarea dicționarului român”. 

Vreau să spun prin aceasta 
că problemele de ştiinţă sunt de 
competenţa forurilor ştiinţifice. Şi 
numai a lor. 

— Dle academician, cum ar 
putea fi spulberate odată şi pen- 
tru totdeauna speculaţiile ce se 
fac în jurul problemei denumirii 
limbii noastre? 

— Denumirea unei limbi nu 
poate fi decretată, ea rezultă din 
conceptul şi definiţia de limbă lite- 
rară — forma superioară a oricărei 
limbi naţionale —, spre deosebire 
de dialecte, subdialecte, graiuri, 
subgraiuri, care pot fi diverse (mol- 
dovenesc, muntean, ardelean, 
crişean, bănăţean, maramureşean 
etc.), indiferent de faptul dacă ulti- 
mele sunt sau nu vorbite în state 
aparte. Cred că atribuirea denumirii 
de limbă română pentru noţiunea de 
limbă literară în Republica Moldova 
nu ştirbeşte cu nimic nici autorita- 
tea şi nici demnitatea nimănui. Ea 
are însă avantajul că prin această 
recunoaştere avem tot dreptul de 
a folosi întreaga moştenire clasică 
literară şi lingvistică din spaţiul 
est-romanic, se creează posibili- 
tatea de a pătrunde mai lesne şi 
mai adânc în contextul general 
european, în care limba română nu 
este în nici un chip pusă la îndoială. 
Trebuie să înţelegem cu toţii, odată 

şi pentru totdeauna: încercările în- 
treprinse în perioada sovietică de a 
crea o nouă limbă romanică diferită 
de română n-au dat nici un fel de 
rezultate. 

- În continuare vă rog să 
vă referiţi la corelaţia dintre 
principialitate, consecvență în 
promovarea adevărului ştiinţific 
şi putere. Au putut oare oamenii 
noştri de ştiinţă, mulţi dintre 
ei oneşti, de la '40 încoace să 
impună adevărata denumire a 
limbii sau premisele reale au 
apărut abia acum câţiva ani? 

— Puterea politică a unui singur 
partid — în condiţiile unei democraţii 
veritabile, care se extinde tot mai 
mult pe întreg globul pământesc 
—, deşi poate să se impună pentru 
o anumită perioadă şi în domeniul 
literar lingvistic (în cazul nostru — la 
denumirea limbii), — tocmai dato- 
rită faptului că nu se sprijină pe 
argumente, pe dovezi ştiinţifice şi 
adevăr, pe cunoaşterea istoriei, a 
faptelor concrete ale limbii noastre 
şi a multor alte limbi, nu are şanse 
de izbândă definitivă, ci doar tem- 
porară. Oamenii de ştiinţă nu pot 
fi acuzaţi de lipsă de principialitate 
sau de onestitate într-o anumită 
perioadă a vieţii lor. În condiţiile de 
absolutism politic şi de dictatură era 
vorba de evitarea unor consecinţe 
nefaste, adeseori chiar tragice, 
consecinţe referitoare nu numai 
la anumite persoane, ci chiar la 
popoare întregi, care puteau fi su- 
puse deportărilor, surghiunurilor, 
exterminării fizice. În asemenea 
împrejurări se recurgea la limbajul 
lui Esop, pentru a se evita unele 


afirmaţii directe, deşi aluziile de 
multe ori erau înţelese adecvat de 
cei vizaţi direct. În acele condiţii, 
era greu să menţii trează conştiinţa 
de neam şi de credinţă, de aparte- 
nenţă la unul şi acelaşi popor, la una 
şi aceeaşi entitate naţională. Încă 
înțeleptul călugăr şi medic al Evului 
Mediu francez François Rabelais, 
care credea în esenţa umană şi în 
ştiinţa generatoare a progresului, 
afirma pe bună dreptate că „ştiin- 
ta fără conştiinţă înseamnă ruina 
sufletului”. 

— Domnule academician, în 
ce context limba vorbită şi scri- 
să în stânga Prutului ar putea 
să funcţioneze nestingherit, să 
atingă nivelul de dezvoltare din 
dreapta Prutului? 

— Neavând posibilitatea de a 
se dezvolta liber, în strâns contact 
cu matca românească în perioada 
1812-1918 şi apoi în anii de stăpâ- 
nire sovietică, limbajul vorbit şi mai 
ales limba literară au fost lipsite de 
o evoluţie normală, în special în 
privinţa îmbogăţirii vocabularului cu 
caracter romanic, a însuşirii termi- 
nologiei ştiinţifice şi tehnice. Limba- 
jul vorbit pe malul stâng al Prutului 
şi mai ales pe cel al Nistrului a fost 
inundat de multe elemente alogene 
ruseşti, forme calchiate, cuvinte 
create artificial, care amenințau 
destrămarea lui completă în lipsa 
tradiţiei lingvistice şi literare clasi- 
ce şi a dezvoltării limbii literare în 
corespundere cu procesele comu- 
nicative specifice epocii moderne 
din viaţa popoarelor civilizate. 

În încheierea interviului m-aş 
referi la unele aspecte ale compor- 

tării noastre într-un stat care a pornit 
de curând pe calea democraţiei şi a 
independenţei. În diverse ţări con- 
temporane au loc mari schimburi 
de populaţie, datorită unor fapte şi 
evenimente ce se produc în viaţa 
curentă (războaie civile, conflicte 
interetnice, persecutii, deportări, 
acte teroriste etc.). În acest mod 
se creează situaţia când trebuie să 
convieţuiască oameni de diverse 
origini etnice, adică să trăiască 
paşnic împreună în cadrul aceluiaşi 
stat. Drepturile şi obligaţiile convie- 
ţuitorilor trebuie să aibă un caracter 
reciproc: majoritatea să respecte 
prin toate legile patrimoniul lingvis- 
tic şi cultural al etniilor minoritare în 
statul dat şi invers — minoritățile sunt 
datoare nu numai să nu neglijeze 
în nici un fel moştenirea literară, 
lingvistică şi culturală a populaţiei 
de bază, majoritare, ci şi s-o res- 
pecte. În lipsa unei atare înțelegeri 
a fenomenelor sunt inevitabile 
şi conflictele. Cu alte cuvinte, se 
cere creată o unitate în diversitate, 
inclusiv în plan lingvistic şi literar. 
Ideea aceasta nu este nouă. La 
ea s-au gândit predecesorii noştri. 
Astfel, marele ierarh-cărturar Dosof- 
tei, aflându-se în a doua jumătate a 
secolului al XVII-lea în condiţii grele, 
poate chiar mai grele decât ale 
noastre de astăzi, a găsit totuşi 
cuvinte înțelepte de propovăduire 
a bunei înţelegeri nu numai între 
fraţii de aceeaşi limbă şi neam, ci 
şi între aceştia şi străini: 

Cine face zid de pace, 

Turnuri de frăţie 

Duce viaţă fără greață 


'Ntr-a sa bogăţie, 

Că-i mai bună, depreună, 

Viaţa cea frățească 

Decât arma ce destramă 

Oaste vitejească. 

Să luăm aminte la sfaturile 
înaintaşilor, căci ele pot avea efecte 
benefice şi asupra comportamen- 
tului nostru acum, la sfârşit de 
mileniu, când se impune în mod 
imperios frăţia între cei de un neam 
şi de-o lege: 

Fraţilor, rămâneți fraţi 

Într-o ţară, într-o lume, 

Într-o limbă, într-un nume. 

Asta v-o doresc anume — 

Fraţilor, rămâneți fraţi. 

(V. Romanciuc) 

Nicolae CORLĂTEANU 


ROMÂNA LITERARĂ ÎN REPUBLICA MOLDOVA: 
ISTORIE ŞI ACTUALITATE* 


1. Ori de câte ori mă aflu în situaţia de a vorbi într-un mediu rural sau 
al unor oameni mai puţin versaţi în problemele lingvistice, obişnuiesc să-mi 
încep cuvântul cu adresarea: „Oameni buni!”, auzită nu numai la sătenii 
mei caracuieni, ci şi la alţi locuitori, în timpul investigaţiilor dialectologice şi 
folclorice realizate pe teritoriul republicii noastre şi al Bucovinei. În continuare 
le spuneam ce aveam de spus în moldoveneşte, aşa cum eram deprins a 
vorbi cu mama, tata, fraţii şi surorile mele, cu toţi consătenii şi concetăţenii 
mei. Şi totdeauna m-au priceput, şi am ajuns la bună înţelegere. 

Acum mi s-a oferit ocazia să mă înfăţişez în incinta Parlamentului Re- 
publicii Moldova, ai cărui deputaţi din actuala legislatură sunt în marea lor 
majoritate oameni de la ţară, feciori şi fiice de ţărani, dar care astăzi — mulţi 
dintre ei — nu mai mânuiesc sapa şi cazmaua, coasa, îmblăciul şi plugul, ci 
sunt cu studii superioare de specialitate, au ajuns în posturi de conducere 
(agronomi, ingineri, învăţători, profesori, medici, ziarişti etc.). Făcând carte la 
Universitatea de Stat din Moldova şi la alte instituţii de învăţământ superior, 
ei au devenit doctori în ştiinţe, profesori de liceu şi profesori universitari, 
conducători de întreprinderi industriale, nu numai la sate, ci şi la oraşe, 
scriitori de vază, oameni de înaltă cultură. Dvs., domnilor deputaţi, prin 
voinţa poporului nostru, aţi ajuns acum la cârma legislaţiei, întocmiţi legile. 

Şi totuşi, omul simplu de la ţară, ca şi cel plecat de curând de acolo, 
deşi are alte preocupări în epoca noastră de dezvoltare rapidă a ştiinţei şi 
tehnicii, nu uită de cele ce i s-au întipărit în inimă şi în suflet de la moşi şi 
strămoşi. Cred că are mare dreptate Petru Cărare când spune: 

Eu n-am ucis ţăranul din mine 

Şi, dacă-n vârtejuri de timp nou 

A fost să schimb eu plugul 

pe stilou, 

Tot asudând îmi capăt drept 

la pâine. 

De altfel, problema legăturii indestructibile dintre generaţii, adaptabi- 
litatea la noile condiţii de viaţă i-a preocupat pe mulţi oameni de cultură şi, 


* Acad. Nicolae Corlăteanu a prezentat textul respectiv în calitate de raport 
principal la Conferinţa ştiinţifică „Limba Română este numele corect al limbii noastre” 
desfăşurată la Chişinău pe 20-21 iulie 1995. 

Chişinău, 20 iulie, 1995. Academicienii Nicolae Corlăteanu, Haralambie 
Corbu şi Pavel Vlad la Conferinţa ştiinţifică „Limba Română este numele corect 


al limbii noastre” 

Casa Limbii Române, 2000. Nicolae Corlăteanu este felicitat cu prilejul 
zilei de naştere de către Victor Bârsan, ambasadorul României în Republica 
Moldova 

în special, pe scriitori. T. Arghezi, de exemplu, reda cu deosebită emoție 
gândul: 

Ca să schimbăm, acum, 

întâia oară 

Sapa-n condei şi brazda-n 

călimară 

Bătrânii-au adunat, printre 

plăvani, 

Sudoarea muncii sutelor de ani. 

Această experienţă a vieţii generaţiile mai în vârstă au adunat-o pentru 
a uşura calea celor tineri spre cuceririle ştiinţei, spre progresul tehnic, spre 
atingerea idealurilor supreme de păstrare şi dezvoltare a tradiţiilor seculare, 
pentru a ridica neamul nostru strămoşesc la un nou nivel de ştiinţă, cultură, 
aşezându-l alături, în rând cu toate popoarele civilizate ale lumii. 

În această convorbire cu dumneavoastră, doresc să mă adresez cu 
aceleaşi cuvinte, moştenite de noi de la strămoşi: 

— Oameni buni! Hai să explicăm, să lămurim pe înţelesul tuturor unele 
probleme şi să ajungem la o bună înţelegere şi în privinţa chestiunilor ce 
privesc limba noastră, ca să nu mai menţinem tensiunile, neliniştea: nici 
a noastră, nici a celorlalţi concetăţeni, mai ales a celor conduşi de avânt 
tineresc. 

1.1. Zicând acestea, cu învoirea dumneavoastră, mă voi strădui să-mi 
expun părerile asupra următoarelor teme, ce vor fi continuate mai în detaliu 
de oratorii care vor urma la cuvânt: 

a) Limba vorbită a graiurilor şi limba literară; 

b) Româna literară — sinteză a specificului lingvistic romanic 
est-european; 

c) Mihai Eminescu despre sursele de formare a românei literare; 

d) Integrarea noastră în spiritualitatea europeană şi mondială. 


A. LIMBA VORBITĂ A GRAIURILOR ŞI LIMBA LITERARĂ 


2. Din multitudinea de probleme ce privesc limba ca fenomen social, ca 
principal mijloc de comunicare a gândurilor şi sentimentelor umane, m-am 
hotărât să expun aici pe scurt relaţiile dintre vorbirea vie — graiurile, limba 
de conversaţie, pe de o parte, şi limba literară, limba exemplară — cum o 
numesc unii, pe de alta. 

Ceea ce caracterizează în mod deosebit vorbirea vie este prezenţa 
a doi, trei (în orice caz nu prea mulţi) vorbitori, posibilitatea de a indica 
în mod nemijlocit un obiect concret despre care se discută, uneori chiar 
arătându-l cu degetul (iată-l, iaca, vezi!). În asemenea condiţii se cere o 
precizie mai mică în exprimare, fără prea mulţi termeni ştiinţifici sau tehnici 
de specialitate, se recurge frecvent la folosirea pronumelor demonstrative 
(acesta, acela, chiar şi la formele lor dialectale aista, asta, aiasta, ăla) etc. 

Caracterul de dialog exclude utilizarea propoziţiilor mai lungi şi complica- 
te. Se admit şi unele repetări. Ca mijloace suplimentare de expresie apar 
mimica, gesturile, intonaţia. Nu mai menţionăm faptul că în vorbirea vie 
mai apar câteodată greşeli care pot trece uneori şi neobservate, cuvinte 
străine, nelalocul lor sau alte abateri de la normele literare. Cele mai frec- 
vente sunt rostirile populare ca: tişior, chişior sau scurtat: cior — ţi-ai spalat 
cioarili (rostirea literară cere forma picior). Nu sunt recunoscute ca fiind 
literare nici formele morfologice dialectale ca să şie, să ştibă (literar — să 
fie, să ştie), precum şi construcţiile sintactice de tipul ce tu faci? (literar 
— ce faci tu?). Abundente sunt şi abaterile de la normele lexicale. Când 
auzim vorbindu-se, chipurile, în moldoveneşte: acolo palucesc butâlşili, 
el îi zaslujenâi, l-o lişât, altă astanovkă şi multe altele de acelaşi fel, mai 
putem noi spune că e vorba de limba noastră? Nu! Acestea sunt cuvinte şi 
forme luate din diverse limbi. Nu e vorba aici nici de limba noastră, nici de 
cea rusă, ci de un ghiveci lingvistic. Asemenea vorbire macaronică circula 
pe vremea ocupaţiei austriece şi în Bucovina, când amestecul lingvistic 
includea germana. „Ein popă ging odată mit o iapă zum căpăstru. Aber de 
ia un zeit încoace iapa wollte nicht să meargă. Haide, iapă, sagte popa, 
aber iapa în veci se culcă”. Lucrurile acestea întotdeauna se luau în râs. 
Astfel în comediile lui V. Alecsandri cucoana Chiriţa vorbea cu francezul 
Charles despre fleurs de coucou (flori de cuc) şi de tambour d'instruction 
(dobă de carte). Ruşii au avut şi ei chiriţa lor. În 1840-1844 scriitorul Ivan 
Petrovici Meatlev a publicat poemul N/jnrăce č giăl-fi8 ăîńdićč E6dăţeiâte 
çf ădri&ăle, ări &yhătici în care apar versuri macaronice ca Je ne dis pas 
la kawa / Mannaa avec de nenku; / [lopoc&nox sous le xpen etc. lar la noi, 
astăzi, auzim deseori curiozităţi lingvistice ca cele citate, rostite chiar în 
serios în convorbirile obişnuite nu numai dintre oameni puţin instruiți. 

Mergând pe această cale, se poate ajunge în genere la o asimilare 
deplină, când vorbirea corectă va fi înlocuită cu totul prin mijloace lexico- 
gramaticale ce aparţin altor limbi. 

Se observă totuşi în ultima vreme o anumită tendinţă — ce-i drept, 
foarte timidă — de a corecta într-o oarecare măsură situaţia. Am surprins 
astfel convorbiri dintre diferite persoane, mai ales tinere, de felul: „Asta-i 
după potrebnosti. — Da pe moldoveneşte? — După necesitate. — Şi voobşce 
aşă-i. — Da moldoveneşte? — În general”. Trebuie deci să fim mereu atenţi 
la felul cum vorbim, să ne controlăm mijloacele de exprimare. 

Acum despre limba literară. Ea a luat naştere, mai întâi de toate, în 
formă scrisă, de aceea cere mai multă atenţie şi precizie în alegerea cu- 
vintelor, o construire mai adecvată şi îngrijită a propoziţiilor, o diferenţiere 
mai vădită din punct de vedere stilistic. În vorbirea literară se utilizează 
frecvent cuvintele cu sens abstract (aspect, ipoteză, respectiv etc.), ter- 
menii ştiinţifici şi tehnici (micron, proton). Se impune aici folosirea corectă 
şi obligatorie a articolului posesiv (al, a, ai, ale) şi a altor particularităţi 
gramaticale normative. 

Oamenii de cultură, scriitorii în special, au sesizat foarte bine această 

diferenţiere. Se întreba odată poetul clasic rus A. Puşkin: „Poate oare limba 
scrisă să se asemene întru totul cu limba vorbită?”. Şi răspundea: „Nu, tot 
aşa după cum limba vorbită nu se poate asemăna întru totul cu cea scrisă... 
Limba scrisă se împrospătează în fiece clipă cu expresii născute în vorbire, 
dar nu trebuie să renunţe la cele dobândite în decursul secolelor. A scrie 
numai cu mijloacele limbii vorbite înseamnă a nu şti limba” — încheia 
poetul rus. 

Sunt importante şi instructive şi părerile altor maeştri ai cuvântului. 
Scriitorul italian Edmondo de Amicis (1846-1908) considera că „diferenţa 
dintre limba vorbită şi cea scrisă ne reaminteşte deosebirea dintre fugă şi 
un mers liniştit” (autorul avea în vedere, probabil, mai ales tempoul rapid de 
vorbire al italienilor). Englezul B. Shaw (1856-1950) preciza: „Sunt cincizeci 
de feluri de a spune da şi cinci sute de a spune nu, dar numai un singur 
mod de a scrie aceasta”. 

Limba literară, mai ales cea scrisă, adresându-se unui public larg, 
poartă un caracter monologic sub forma unei stilizări a modului oral de co- 
municare. Are loc ceea ce se numeşte proces de sublimare, perfecţionare, 
înălţare la cel mai înalt grad de desăvârşire a vorbirii vii, populare. 

Limba literară este un idiom cu caracter universal, funcţionând în toate 
sferele de activitate umană a entității etnice respective. Limba literară are 
un caracter supradialectal, ea e superioară dialectelor, graiurilor, vorbirii 
populare vii, mijloacelor expresive de conversaţie obişnuită, degajată, 
nestingherită. 


B. ROMÂNA LITERARĂ -— SINTEZĂ A SPECIFICULUI 
LINGVISTIC ROMANIC EST-EUROPEAN 


3. E de subliniat în mod special că la procesul de formare şi stabilizare 
a limbii române literare moderne, unice pentru toţi românii (moldoveni, 
munteni, ardeleni, bucovineni, maramureşeni etc.), au participat re- 
prezentanţii tuturor provinciilor istorice româneşti, după cum constata şi 
academicianul rus V. F. Şişmariov. 

Adevăraţii ctitori ai acestei forme sublimate a romanităţii lingvistice 
orientale — limba română literară — au fost: muntenii lon Heliade-Rădules- 
cu, Cezar Bolliac, moldovenii Gh. Asachi, C. Negruzzi, ardelenii G. Bariț, 
A. Mureşanu ş.a. Toţi aceştia înțelegeau că în procesul de formare a unei 
limbi literare (ca cele ce se stabiliseră deja în Spania, Franţa, Italia, precum 
şi în Portugalia) nu se pot limita (în noile condiţii de dezvoltare socială şi 
economică a secolului al XIX-lea) doar la mijloacele expresive ale vorbirii 
populare din cutare sau cutare ţinut românesc, ci erau necesare resurse 
de îmbogăţire din toate ţinuturile şi din alte limbi, în special din latină — ca 
bază de formare a tuturor limbilor romanice literare moderne, de asemenea, 
din aceste limbi romanice actuale. 

lon Heliade-Rădulescu scria: „Noi nu ne împrumutăm, ci luăm cu 

îndrăzneală de la maica noastră (latina) moştenire şi de la surorile noastre 
(limbile romanice apusene) partea ce ni se cuvine”. Aplicând în practică acest 
principiu, el a căutat să pună în circulaţie o serie întreagă de cuvinte, consi- 
derate atunci ca neologisme (deputat, instanţă, procuror, tribunal, reciproc 
etc.). În acelaşi timp Heliade-Rădulescu cerea „să lucrăm limba”, ceea ce 
însemna că aceste cuvinte, luate din alte limbi, trebuiau adaptate „după 
genul şi natura limbii noastre”. Deci nu se cade a spune, de exemplu, ca în 
greceşte, patriotismos, cliros etc., ci patriotism, cler. El se pronunţa categoric 
împotriva traducerilor lingvistice artificiale (calcurilor) de tipul: cuvântel/nic (în 
loc de dicţionar), neîmpărțit (atom), asupragrăit (predicat), aniadzănoapte 
(nord) ş.a. Ca să anihileze deosebirile regionale „în pronunție, în materie, 
în formă şi în fraze” (adică ceea ce astăzi numim dialectisme — N. C.) în 
1828, la Sibiu, Heliade-Rădulescu a publicat o gramatică pe baza tuturor 
celorlalte lucrări similare cunoscute de el (S. Micu şi Gh. Şincai, lenăchiţă 
Văcărescu, |. Molnar ş.a.). 

Heliade a purtat o vie corespondenţă cu ardeleanul G. Bariț şi moldo- 
veanul C. Negruzzi, apărând ca un veritabil animator cultural, dând dovadă 
de multă înţelepciune în procesul de creare a unei limbi literare unice pentru 
românii de pretutindeni pe baza subdialectelor dacoromânei. Heliade-Ră- 
dulescu socotea că „singurul mijloc ca să ne unim la scris şi să ne facem o 
limbă generală literară este să urmăm limbii cei bisericeşti şi pe tipii ei să 
facă cineva şi limba filozofului, matematicului, politicului”. Aceasta însemna 
că pe baza limbii folosite în textele vechi, scrise în corespundere cu limba 
vorbită, recurgându-se — în vederea creării terminologiei filozofice, ştiinţifice 
şi social-politice — la mijloacele de limbă din latină şi din limbile romanice 
occidentale, să se completeze golurile din sistemul lexical şi gramatical al 
limbii române literare. 

Contactele dintre cei trei oameni de cultură din cele trei provincii se 
realizau şi prin publicarea de articole, schiţe literare, traduceri în revistele 
şi ziarele timpului. Astfel, în revista de sub direcţia lui Heliade „Curier de 
ambe sexe”, C. Negruzzi şi-a publicat schiţa Cum am învăţat româneşte 
(nu moldoveneşte!, deşi Negruzzi era moldovean!), recunoscând că el a 
învăţat limba maternă de la ardeleanul P. Maior. Tot în revista lui Heliade- 
Rădulescu moldoveanul C. Negruzzi a publicat traducerea în limba româ- 
nă a povestirii Cârjaliul şi cea a poemului Şalul negru — ambele de A. 
Puşkin. In aceeaşi revistă C. Negruzzi a publicat nuvela istorică Alexandru 
Lăpuşneanul şi poemul Aprodul Purice, iar V. Alecsandri a apărut cu o 
serie de poezii populare din Moldova. În tipografia lui Heliade-Rădulescu 
a fost publicată în româneşte traducerea lui Al. Donici a poemului Ţiganii 
de A. Puşkin. Ardeleanul G. Bariț a tipărit şi el mai multe articole în ziarele 
lui Heliade-Rădulescu. 

C. Negruzzi vorbea cu admiraţie despre această activitate de până la 
1848 a lui |. Heliade-Rădulescu, numindu-l „vindecător” al limbii române. E 
de subliniat că o caracterizare similară prezenta mai târziu şi M. Eminescu 
în ziarul Timpul (21 noiembrie 1881). „El (Heliade) scria cum vorbeşte, viul 
grai a fost dascălul său de stil. Prin el limba s-a dezbărat de formele con- 
venţionale de scriere din evul mediu şi ale cărţilor eclesiastice, a devenit 

unealta sigură pentru mânuirea oricărei idei moderne (sublinierea mea — N. 
C.). Din acest punct de vedere Heliade-Rădulescu a fost cel dintâi scriitor 
modern al românilor şi părintele acelei limbi literare pe care o întrebuinţăm 
astăzi. Chipul propus de el în 1828 pentru încetăţenirea termenilor tehnici, 
a termenilor noi pentru idei nouă se urmează şi se recomandă şi astăzi ca 
cel mai potrivit” — încheia Eminescu. Meritul mare al lui |. Heliade-Rădu- 
lescu constă în faptul că el s-a străduit să absoarbă din cultura europeană 
marile valori spirituale ale umanităţii, adaptându-le la necesităţile timpului 
şi îmbrăcându-le într-o haină lingvistică aleasă — româna literară. 


C. MIHAI EMINESCU DESPRE SURSELE DE FORMARE 
A ROMANEI LITERARE 


4. Trei izvoare principale considera M. Eminescu că trebuie puse la 
baza formării şi a dezvoltării limbii române literare: 

a. Vorbirea vie, limba vorbită pe întregul masiv romanic nord-dunărean 
(moldoveni, munteni, ardeleni, olteni, basarabeni, bucovineni etc.); 

b. Tradiţia lingvistică şi literară, cuprinsă în cărţile noastre vechi (lite- 
ratura religioasă şi cea populară, operele cronicarilor); 

c. Mijloacele de limbă folosite de scriitorii de mare talent, numiţi scri- 
itori clasici. 

4.1. Relaţiile dintre vorbirea vie a graiurilor, pe de o parte, şi limba 
literară (sub forma ei scrisă, mai ales), pe de alta, Eminescu le considera 
ca raporturi dialectice între general şi particular, căci fundamentalul şi prin- 
cipalul încorporează diversitatea. „Aceste dialecte — scria poetul — stau în 
acelaşi raport cu limba scrisă, ca şi mulţimea concretă de fiinţe organice 
de acelaşi fel, însă totuşi deosebite de ele.” Este ceea ce numim astăzi 
(E. Coșeriu ş.a.) proces de abstractizare succesivă: întâi actul concret de 
vorbire (prima etapă de abstractizare), apoi eliminarea individualului şi 
generalizarea socialului (a doua etapă de abstractizare). 

In epoca modernă a limbii literare aspectul ei scris (dar şi cel literar 
oral) se deosebeşte în plan sincronic de varianta populară (şi de cele 
regionale) printr-o aplicare mai strictă şi mai consecventă a sistemului de 
norme academice, fixate în dicţionare şi în gramatici. Normele literare con- 
stituie un sistem de reguli unitare de întrebuințare a mijloacelor expresive 
ce conferă limbii literare o anumită stabilitate, unitate, ferind-o de utilizări 
subiective şi incorecte. 

4.2. S-a spus, pe drept cuvânt, că Eminescu a fost cel mai harnic 
scriitor, care citea mereu cărţile înaintaşilor săi, medita asupra fiecărui 
cuvânt folosit de ei. In acest mod în scrierile sale poetul căuta totdeauna 
cuvântul ce exprimă adevărul. 

Poetul nota: „In hârţoage vechi am descoperit mai multe formaţii sin- 
tactice fermecătoare, mai multe timpuri, care au fost uitate, apoi conjuncţii, 
prepoziţii şi adverbe şi chiar două moduri noi, deşi defective”. In acest tezaur 
al limbii vechi a aflat Eminescu, de exemplu, acea formă expresivă de mai 
mult ca perfect analitic, care apare şi în Luceafărul: 

lar apa, unde a fost căzut 

In cercuri se roteşte. 

El scotea în evidenţă importanţa cărţilor vechi, având în vedere toate 
operele scrise în perioada preclasică, mai ales cele ale cronicarilor mol- 
doveni şi munteni. 

4.3. In diverse articole eminesciene aflăm aprecieri elogioase la adresa 
scriitorilor moldoveni. Astfel el sublinia că Varlaam „a făcut ca limba noastră 
să fie aceeaşi, una şi nedespărţită în palat, în colibă”, că Negruzzi este 
„cel mai bun prozaist”, iar Alecsandri — „cel mai mare poet al nostru, care 
străbate secolele” şi deşteaptă „dorul ţării străbune”. 

In acelaşi timp Eminescu avea cuvinte de laudă pentru scriitorii munteni 
şi ardeleni: „Eliad zidea din visuri şi din basme seculare / Delta biblicelor 
sunte, profeţiilor amare”, „Bolliac cânta iobagul ş-a lui lanţuri de aramă”, 
„L-ale ţării flamuri negre Cârlova oştirea cheamă”, „Mureşan scutură lanţul 
cu-a lui voce ruginită ...Preot deşteptării noastre, semnelor vremii profet”. 

4.4. Cele trei surse de constituire şi dezvoltare a limbii literare se cer a 
fi îmbinate în mod raţional, fără a exclude sau a exagera rolul uneia dintre 
ele. Procesul de selecţionare a celor mai adecvate mijloace expresive se 
realizează în mod conştient şi efectiv prin stabilizarea normelor literare. 

La ce se poate ajunge dacă se recurge cu preponderență la caracteris- 
ticile fonetice şi la structurile gramaticale exclusiv populare (denaturate încă 
în fel şi chip), ne arată practica lingvistică din fosta R.A.S.S.M. în perioada 
1924-1940, când apăreau mostre de tipul: şinşiancă, slăbăşiune militară, 
stare întrenorodnică, guvern de coroli sau calchieri directe de tipul: crudărie, 
cruzâme (din rus. „materie primă”), „unirea soartei istorişe, aşa cum şi cu 
unirea lind'ii şi alcătuinţii naţionale” sau împrumuturi inutile denaturate de 
tipul: zădăşili, crujoaşili, iaceişili, krasni ugolok, komnati ş. a. 

Altă extremă se încercase anterior în unele lucrări lingvistice şi lite- 
rare ale latiniştilor şi italieniştilor în secolul al XIX-lea, supuse satirei lui 
C. Negruzzi în Muza de la Burdujeni. 

Calea dreaptă, care constă în folosirea echilibrată a celor trei surse, 
urmată adecvat şi consecvent în dezvoltarea limbii române literare, a fost 
realizată de adepţii curentului tradiţionalist (|. Heliade-Rădulescu [primul 
preşedinte al Academiei Române], C. Negruzzi, G. Bariț, M. Kogălniceanu, 
V. Alecsandri, Al. Russo, Gr. Alexandrescu, D. Bolintineanu), apoi de M. Emi- 
nescu, |. Creangă, B. P. Hasdeu, I.L. Caragiale, G. Coşbuc, Al. Vlahuţă ş.a. 

Toată lumea înţelege acum că limba literară constituie o unitate ling- 
vistică spaţială şi structurală de rang superior, având o răspândire teritorială 
şi socială generală şi structură riguros normată, ce asigură în modul cel 
mai adecvat necesităţile de redare a gândurilor şi sentimentelor vorbitorilor 
unui popor. Limba literară reprezintă tot ce conţine mai de preț vorbirea vie, 
graiurile de pe întregul teritoriu al poporului dat. Ea constituie un diasistem, 
care s-a format în decursul secolelor. Pentru a ajunge la starea contempo- 
rană a limbii lor literare, francezilor le-a trebuit nu mai puţin de opt secole: a 
fost nevoie să apară scriitori clasici, consideraţi drept modele de folosire a 
mijloacelor expresive ale limbii franceze. Ruşii au avut nevoie nu mai puţin 
de cinci veacuri ca să ajungă la nivelul lui A. Puşkin, F. Dostoevski, L. Tolstoi. 

De la primele texte scrise în limba română şi până la apariţia clasicilor 
literaturii române au trecut de asemenea nu mai puţin de patru sau cinci 
secole. Până în 1812 limbajul vorbit pe teritoriul din estul Prutului era inclus 
în procesul general de dezvoltare a limbii pe întregul masiv romanic nord- 
dunărean. După această dată, timp de 106 ani vorbirea vie din Basarabia 
s-a dezvoltat spontan, fără a se cizela, a se perfecționa şi fără a beneficia 
eficient de îmbogățirea resurselor expresive din perioada clasicismului 
lingvistic şi literar român. Despre condiţiile deosebit de vitrege în care s-a 
aflat graiul basarabean vorbea clar academicianul rus V. F. Sişmariov, spe- 
cificând lipsa limbii naţionale în învăţământ, administraţie, ştiinţă, cultură, 
biserică. In timpul rusificării ţariste n-au putut exista scriitori basarabeni, 
care ar putea fi consideraţi clasici, în stare să pună bazele unei noi limbi 
literare, deosebite de cea română. Cu referire la perioada sovietică V. F. 
Şişmariov sublinia în mod deosebit că, deşi populaţia băştinaşă din R.S.S.M. 
se află în strânsă legătură cu ruşii şi cu alte popoare, ea nu trebuie să uite 
că vorbeşte o limbă romanică, dominată de legile ei interne. Savantul rus 
atribuia un mare rol scriitorilor în procesul de statornicire a normelor unei 
limbi literare. 

In această epocă însă, scriitorii îşi realizau creaţia literară în concor- 
danţă doar cu ideologia dominantă, care promova existenţa în R.A.S.S.M. 
(iar apoi şi în R.S.S.M.)a unei noi limbi romanice — „limba moldovenească”, 
deosebită de cea română. Deosebită în sensul că ea era coborâtă la rangul 
de grai teritorial, lipsită multă vreme de tradiţia lingvistică şi literară clasică, 
îmbibată cu elemente lexicale şi calchieri după model rusesc, neologisme- 
le necesare fiind considerate ca elemente burgheze dăunătoare. Nu era 
vorba, la scriitorii din R.S.S.M., de o corespundere între trăire şi limbaj, ci 
de o competitivitate a semnificației poetice cu o anumită concepţie social- 
politică oficializată, redată de multe ori într-o formă lingvistică aservită unor 
modele alogene. În felul acesta se creau mostre de exprimare primitivă, 
proletcultistă, caracter absolut efemer, legat de un eveniment politic sau 
chiar de un discurs al unui conducător politic. 

Nu pot nega că şi eu personal, ca şi mulţi dintre cei prezenţi aici, am 
vorbit şi am scris nu o dată (fiind constrânşi de împrejurările cunoscute) 
despre „limba moldovenească”. Sustin şi în prezent că noi, moldovenii, — şi 
din Basarabia, şi din Moldova istorică — am vorbit şi vorbim moldoveneşte, 
cântăm cântece moldoveneşti, spunem poveşti moldoveneşti. Sunt creaţiile 
seculare ale poporului nostru. Am auzit şi am însuşit încă din copilărie graiul 
moldovenesc de la mama, de la apropiații noştri, de la consăteni. II vorbim 
cu toţii şi astăzi în împrejurările şi situaţiile potrivite. 

Cât priveşte limba literară, limba model, exemplară, de care ne 
folosim mai ales în scris, în lucrările literare, ştiinţifico-tehnice, limba 
oficială din documentele social-politice şi administrative, ea trebuie 
numită limbă română. Ea este limba normată, supradialectală, limba 
română literară, unică pentru toţi românii (moldoveni, munteni, arde- 
leni, bucovineni, transnistrieni, cei din Banatul sârbesc, din Ungaria, 
Bulgaria, Ucraina, Rusia, S.U.A. etc.). E cazul să-l cităm aici pe scriitorul 
nostru I.C. Ciobanu (Moldova literară, 18 iunie 1995): „Doamne fereşte 

dacă această limbă (2literară) s-ar fi născut prin uzurpare şi s-ar fi numit 
după vreo regiune oarecare: muntenească, oltenească, ardelenească, 
bănăţeană, bucovineană, moldovenească etc.! Atunci s-ar fi văzut cum 
joacă dracul într-un picior! Sintagma „limba română” e unificatoare. Ea 
nu înalţă, nu coboară, nu laudă, nu subapreciază pe nimeni, ea creează 
condiţii egale! Şi taie o dată pentru totdeauna apa de la moara rătăciţilor!”. 

De altfel, istoria şi situaţia modernă ne oferă multe exemple concrete 
când în diverse state este în circulaţie aceeaşi limbă literară, deşi statele 
sunt independente şi suverane. 


D. INTEGRAREA NOASTRĂ ÎN SPIRITUALITATEA 
EUROPEANA ŞI MONDIALA 


Se impune a înţelege, o dată pentru totdeauna, că încercările 
întreprinse în perioada sovietică de a crea o nouă limbă literară roma- 
nică pe teritoriul fostei R.S.S.M,., diferită de cea română, n-au dat şi, de 
fapt, nu puteau da nicicând rezultatele scontate. Dimpotrivă, au generat 
discuţii infructuoase, pentru că în nici un chip nu se poate ascunde adevărul 
confirmat istoriceşte prin unitatea de limbă, literatură, creaţii artistice. Odată 
şi odată trebuie să ajungem cu toţii la înţelegerea că limba noastră 
literară trebuie numită cu numele său adevărat — română. Acest lucru 
nu afectează în nici un fel nici ambițiile, nici orgoliul cuiva, cu atât mai mult, 
independenţa şi suveranitatea statală a Republicii Moldova. Recunoaşte- 
rea unei limbi literare unice în estul romanic creează posibilitatea reală de 
a restitui şi a folosi întreaga moştenire creatoare clasică (literatură, artă, 
tradiţii cultural-istorice), excluzând practica din trecutul nu prea îndepărtat 
când scriitorii şi valorile artistice, culturale şi istorice comune se divizau 
după criteriul teritorial şi politic. 

In afară de aceasta, se poate realiza mai eficient pătrunderea mai 
lesne şi în contextul economic şi cultural general-european, în care cultura 
şi limba română nu sunt în nici un fel puse la îndoială. Dimpotrivă. Oamenii 
de ştiinţă (lingviști, literați, istorici, filozofi, reprezentanţi ai disciplinelor bi- 
ologice şi ai ştiinţelor exacte) caută să stabilească legături tot mai strânse 
între Vestul şi Estul romanic european. Un singur exemplu în această 
privinţă. Cunoscând şi admițând concepţiile lui B. P. Hasdeu, S. Puşcariu, 
N. lorga ş.a. despre latinitatea limbii române, asemănările şi deosebirile ei 
structurale faţă de limbile romanice apusene, lingvistul (romanist şi românist) 
suedez Alf Lombard în monumentala sa lucrare, consacrată verbului român 
(2 volume, 1223 pag.), publicată în 1955 în limba franceză în oraşul Lund 
din Suedia, sublinia că studiul istoric şi comparativ al limbilor romanice în 
general şi al fiecărei limbi romanice în parte, fără a ţine cont de ambele 
Romanii (cea de vest şi cea de est), trebuie considerat nu numai incomplet, 
ci chiar şi zadarnic. In legătură cu aceasta savantul suedez recurgea la 
o comparaţie plastică. E ca şi cum, lucrând la o masă cu patru picioare, 
tâmplarul s-ar mulţumi s-o lase doar cu trei. In aceeaşi situaţie s-ar afla un 
romanist care în studiul său istoric-comparativ, studiind limbile romanice, 

alături de cele trei limbi principale surori (franceza, spaniola, italiana), n-ar 
vorbi şi de a patra — „limba română, care, în opinia romanistului german W. 
Meyer-Liibke, „arată caracterele romanice, ba încă le arată în multe privinţe 
mai curate decât celelalte limbi romanice. Limba poporului român prezintă 
în chipul cel mai netulburat dezvoltarea de la graiul latin spre cel romanic”. 

Nu mai vorbim de atenţia ce i se acordă Republicii Moldova în prezent în 
plan internaţional, când — prima dintre ţările C.S.I. — a fost primită în Consiliul 
Europei, organism în care reprezentanţilor ţării noastre li se fac traduceri 
nu în pretinsa limbă moldovenească, ci în limba română, pentru că inte- 
grarea în structurile europene necesită mijloace adecvate de limbă care 
să redea această opţiune strategică fundamentală, iar ştiinţa lingvistică 
urmăreşte crearea condiţiilor optime pentru realizarea acestui obiectiv. 

Cred că în starea actuală de lucruri se impune, poate mai mult decât 
oricând, concilierea părţilor antagoniste ale cercurilor politice din republica 
noastră în problema denumirii limbii. Vehicularea ideii despre un eventual 
referendum în această privinţă este absurdă, deoarece ar însemna ca o 
problemă strict ştiinţifică să fie soluţionată de oameni care se orientează 
poate mai puţin în asemenea domenii teoretice şi istorice complicate. Să 
ne Închipuim pentru moment că s-ar declara un „sfat cu poporul” în privinţa 
sistemului heliocentric şi cel geocentric ale universului. Cum credeţi, mulţi 
dintre oamenii simpli s-ar decide să-l voteze pe Mikolaj Kopernik? Cred că 
nu, deoarece în concepţia populară până astăzi soarele merge pe cer de 
la răsărit spre apus într-un rădvan tras de cai albi. 

Şi mai este ceva. La referendum sunt chemaţi să se pronunțe toţi, 
toată populaţia. Ca să determinăm numirea limbii populaţiei majoritare, 
trebuie să apelăm la alogeni? Nu e curios? 

5. Incheind, consider că atribuirea denumirii de limbă română 
pentru noţiunea de limbă literară, oficială în Republica Moldova, nu 
ştirbeşte cu nimic nici autoritatea, nici demnitatea nimănui. Dimpotrivă, 
urmăm calea de dezvoltare firească a oricărui popor, despre care M. Emi- 
nescu scria: „Măsurariul civilizaţiei unui popor astăzi este o limbă sonoră şi 
aptă a exprima prin sunete — noţiuni, prin şir şi accent logic — cugete, prin 
accent etic — sentimente”. Pentru realizarea acestui scop în zilele noastre 
apare cu evidenţă rolul decisiv al limbii române literare ca factor de cultură, 
de dezvoltare a terminologiei ştiinţifice şi tehnice, de diversificare stilistică. 
li urmăm în această privinţă pe predecesorii noştri în utilizarea experienţei 
de perfecţionare a mijloacelor expresive, pentru a ne situa alături de toate 
popoarele civilizate ale lumii. 

Confirmarea limbii române ca limbă literară în Republica Moldova 
nu lezează cu nimic sentimentul general uman şi conştiinţa naţională ale 
vorbitorilor, deoarece la formarea şi dezvoltarea limbii române literare — 
alături de scriitorii şi oamenii de cultură munteni şi ardeleni — au contribuit 
în mod substanţial, cum am arătat mai sus, şi cei moldoveni, inclusiv cei 
originari din Basarabia (A. Donici, Al. Russo, B. P. Hasdeu, A. Mateevici, 
C. Stere ş.a.). Afară de aceasta, rămâne în vigoare forma vie a graiurilor 
moldoveneşti, dar fără acele denaturări care i s-au atribuit în mod dăunător 
în diverse perioade. 

Dacă tindem să mergem pe calea progresului economic, social, 
politic, tehnico-ştiinţific, cultural, e cazul să milităm şi pentru mijloace 
de exprimare adecvate, pentru o limbă care să corespundă epocii în 
care trăim, numind această limbă cu numele ei adevărat. Să nu ne as- 
cundem după deget, ci să privim realitatea în mod cinstit, aşa cum este. E 
vorba şi de o îmbinare fericită a formei denominative cu cea a conţinutului, 
doar nimeni nu se mai îndoieşte acum că în estul Europei nu există decât 
o singură limbă romanică. 

La sfârşitul acestei comunicări aş dori să amintesc un fapt din trecutul 
istoric îndepărtat. A fost întrebat odată Alexandru Macedon cum de a supus 
el toată lumea cunoscută pe acele timpuri, nimeni până atunci nereuşind să 
facă acest lucru. Impăratul a răspuns: „Avut-am patru ajutoare cu mine: unul 
— cuvântul dulce; altul — mâna întinsă prieteneşte; altul — judecata dreaptă; 
altul — iertarea celor greşiţi. Cu aceste ajutoare am supus toată lumea”. 

Noi astăzi nu vrem să cucerim lumea, dar ca să ne înţelegem — noi 
înde noi — suntem în stare? Să cugetăm cu toată înţelepciunea. Dacă 
toţi, cum declarăm în ultimul timp, recunoaştem unitatea limbii, trebuie să 
mărturisim şi unitatea denumirii ei, cum apare ea în toate statele unde are 
circulaţie această limbă (România, Republica Moldova, Ucraina, Rusia, 
Serbia, Bulgaria, S.U.A. etc.). Este o denumire absolut justificată ştiinţific, 
pe care a acceptat-o o lume întreagă, denumire precisă, corectă, durabilă 
— limba română. 

Reformularea cuvenită a Articolului 13 din Constituţie va servi drept 
chezăşie pentru însuşirea unei limbi literare (scrise şi orale) în formele cerute 
de normele respective cu toată terminologia ştiinţifică, tehnică, culturală, 
adecvată exigenţelor contemporaneităţii. 

ŞEDINŢA LĂRGITĂ A PREZIDIULUI 
ACADEMIEI DE ŞTIINŢE A REPUBLICII MOLDOVA 
PENTRU DISCUTAREA 
ŞI APROBAREA RASPUNSULUI SOLICITAT 
DE PARLAMENTUL REPUBLICII MOLDOVA 


Pe data de 9 septembrie a.c. Prezidiul A.Ş.M s-a întrunit într-o şedinţă 
lărgită cu participarea membrilor Academiei — specialişti în domeniu, a direc- 
torilor de institute şi a mai multor şefi de servicii de la Secţia de Organizare. 

Pe ordinea de zi a figurat o singură problemă — examinarea variantelor 
de răspuns ale A.Ş.M. la Hotărârea Parlamentului „Cu privire la necesitatea 
abordării ştiinţifice a istoriei şi folosirii glotonimului „limba moldovenească” 
din 28 iulie 1994, pregătite de membrii Academiei care activează în dome- 
niul filologiei (Silviu Berejan, Nicolae Bileţchi, Anatol Ciobanu, Haralambie 
Corbu, Nicolae Corlăteanu). 

În cuvântul său de deschidere preşedintele A.Ş.M. dl acad. Andrei An- 
drieş a menţionat că nu e nimic neobişnuit în faptul că Parlamentul Republicii 
s-a adresat Academiei, solicitându-i opinia competentă într-o problemă de 
ştiinţă. Şi nu e vorba că Parlamentul n-ar fi fost informat asupra opiniei spe- 
cialiştilor de la Institutul de Lingvistică şi a unor prestigioase foruri ştiinţifice 
cu privire la limba vorbită în Republica Moldova. Hotărârea Parlamentului de 
a solicita opinia Academiei în problema dată îşi găseşte explicaţie în faptul 
că unele aspecte ale problemei necesită precizări suplimentare. 

Pentru a onora solicitarea Parlamentului şi a formula un răspuns 
competent, a menţionat dl A. Andrieş, au fost convocați filologii-membri ai 
Academiei, care au elaborat şi au prezentat Prezidiului A.Ş.M. spre discutare 
şi aprobare trei variante de răspuns. 

În continuare academicianul coordonator al Secţiei de Ştiinţe Uma- 
nistice dl Silviu Berejan a făcut o retrospectivă a problemei, încadrând-o 
în contextul larg al evoluţiei lucrurilor în ultima jumătate de secol. Mai întâi, 
acad. S. Berejan a atras atenţia celor prezenţi asupra consecinţelor nefaste 
pentru ştiinţa Republicii Moldova pe care le-ar implica acceptarea perima- 
tului glotonim „limba moldovenească” pus din nou în circulaţie de actualul 
Parlament. În felul acesta lingvistica din Republica Moldova ar fi aruncată 
cu cel puţin cincizeci de ani în urmă, revenindu-se astăzi la o stare de lucruri 
de mult depăşită sub toate aspectele. Suntem puşi, a menţionat raportorul, 
în situaţia de a demonstra, pentru a câta oară, adevăruri ştiinţifice bine 
cunoscute, devenite axiomatice, precum sublinia recent şi membrul titular 

al A.Ş.M. scriitorul lon Druţă. De aceea, a precizat dl Silviu Berejan, „nu voi 
prezenta un raport propriu-zis de elucidare a esenţelor, — cu atât mai mult 
cu cât toţi membrii Prezidiului A.Ş.M. cunosc problema fie din materialele 
prezentate astăzi, fie din cele publicate în presă —, ci voi expune doar nişte 
date suplimentare care vor contribui, sper, la luarea unei decizii juste”. 

Problema limbii a fost discutată în Republică la mai multe foruri spe- 
ciale. Mai întâi de toate, a fost o conferinţă la Chişinău în 1951, la care 
s-au pus bazele cercetării ştiinţifice adecvate a limbii utilizate în Moldova. 
La această conferinţă, în raportul acad. V. Şişmariov, s-a vorbit despre uni- 
tatea limbii standard, adică a limbii literare folosite în Republica Moldova şi 
în România. Mai târziu, problema unităţii limbii a fost reluată în 1967, 1972, 
1988, 1989, 1990,1991,1992, 1993, 1994. Cu toate acestea, în prezent s-a 
creat o anume situaţie în ceea ce priveşte denumirea ei. 

Apare ideea că: „Da, limba e una, dar e vorba, în cazul nostru, de 
denumire. lar denumirea ce-i? E pur şi simplu o etichetă”. Or, lucrurile nu 
sunt atât de simple, pentru că denumirea fixată actualmente în Constituţie 
va atrage după sine urmări dezastruoase de lungă durată pentru întreaga 
noastră cultură. Acest lucru este incontestabil. Putem spune chiar că deja se 
fac simţite anumite presiuni, deschise şi foarte agresive. În ceea ce priveşte 
folosirea termenului de limba română, care este singurul termen admis 
pentru limba literară atât de la noi, cât şi din România. Altă denumire nu 
poate fi, precum nici altă limbă nu s-a constituit, nimeni n-a format-o, nimeni 
n-a ajuns să ridice la nivel de limbă a culturii vorbirea (care are particularităţi 
specifice reale) din Republica Moldova şi din Moldova de dincolo de Prut, 
vorbire care se încadrează în subdialectul moldovenesc, ce nu se termină 
la Prut, nu se termină nici chiar la Carpaţi, căci, sub aspectul ariei sale de 
răspândire, idiomul romanic oriental are două mari ramuri: cea muntenească 
şi cea moldovenească. Cea moldovenească cuprinde Republica Moldova, 
Moldova de până la Carpaţi, dar şi Bucovina, şi Nordul Transilvaniei, şi 
Maramureşul, şi alte regiuni care merg până aproape de graniţa de vest a 
României. Ramura muntenească cuprinde Muntenia, dar şi Sudul Moldovei 
istorice, Sudul Transilvaniei, Oltenia, Dobrogea. 

Deci nu ne putem opri la Prut, oricât am vrea. lar limba de cultură, 
care s-a format pe baza tuturor graiurilor de pe teritoriul locuit de populaţia 
romanizată, a cuprins toate particularităţile esenţiale ale tuturor acestor 
graiuri, şi în primul rând ale celor două mari ramuri de care am vorbit. Deci 
nu există o altă limbă literară care s-ar fi statornicit aici, pentru că aceasta 
nu se face într-un an, în zece ani sau chiar în câteva decenii. Istoria a lucrat 
în decursul secolelor până a ajuns să fie demonstrat şi ştiinţific cunoscutul 
adevăr că limba română este o limbă unitară, formată pe baza tuturor gra- 
iurilor şi subdialectelor din Nordul Dunării în primul rând. Graiurile, limba 
vorbită, vorbirea regională, locală este tot domeniul nostru; tot noi, lingviştii, 
care ne ocupăm de limba română, ne ocupăm şi de ele: le înregistrăm, le 
studiem pe teren, le valorificăm. Dar nu se poate spune că acesta este 

mijlocul de comunicare cultă în Republica Moldova. 

Consider că materiale au fost multe şi cine a vrut să se documenteze, 
cine a vrut să cunoască situaţia a avut posibilitatea să-şi satisfacă curio- 
zitatea, chiar dintre cei care nu sunt specialişti şi n-au nevoie de detalii de 
acest fel; în definitiv, nu e nevoie ca toată lumea să facă lingvistică. 

În încheiere, a spus dl S. Berejan, consider că toate cele întâmplate 
cu fixarea glotonimului „limba moldovenească” în Constituţie încap bine 
între două maxime latineşti. Prima: Ignorantia non est argumentum, pen- 
tru că asta o ştiau încă strămoşii noştri (dacă nu ştii, nu ştii, nimeni nu 
te învinuieşte; dar nici argument neştiinţa nu poate fi). Şi a doua: Errare 
humanum est, perseverare diabolicum. Or, suntem în faţa faptului când se 
perseverează anume în eroare. 

Comunicarea acad. S. Berejan a fost completată de vicepreşedintele 
A.Ş.M., acad. Haralambie Corbu, care a menţionat că dacă s-ar proceda 
la un istoric mai aprofundat al problemei discutate, s-ar putea găsi situaţii 
analogice în secolul al XIX-lea şi, mai ales, în deceniul al patrulea al secolului 
nostru, când în Republica Autonomă Moldovenească s-a revenit la grafia 
latină, la limba literară, la scriitorii clasici. După cum vedem, a continuat 
oratorul, în 1951 s-a revenit la aceeaşi problemă, discuţia susţinându-se, 
fireşte, cu noi argumente şi la nivel. Să nu uităm că lucrurile acestea s-au 
făcut în anii când mai trăia losif Vissarionovici Stalin şi se ştie bine cu ce 
s-a încheiat perioada anilor 1931-1937. 

Tendinţa de a promova o limba literară veritabilă, a menţionat dl H. 
Corbu, a fost dintotdeauna o tendinţă a intelectualităţii, deoarece nu se 
poate face cultură într-o limbă provincială, care a rămas la nivelul anului 
1812. Cu părere de rău, evoluţia firească a limbii la noi a fost stopată, 
deoarece am fost rupţi de masivul lingvistic românesc. Cu toate acestea, 
intelectualitatea a încercat în repetate rânduri să depăşească această stare 
de lucruri. Dacă ne referim la situaţia actuală de la noi, observăm că se 
încearcă a atribui problemei în discuţie un caracter pur terminologic. Or, 
lucrurile nu sunt tocmai de aşa natură. Vorba e că terminologia pe care 
vrem s-o stabilim trebuie să acopere realitatea lingvistică şi să corespundă 
adevărului ştiinţific. Nu se poate înlocui întregul cu o parte a lui, adică nu 
se poate substitui limba literară comună cu unul dintre subdialectele ei. 

Atât în 1932, cât şi în 1952, a continuat domnul vicepreşedinte, era 
absolut clar că Alecsandri, Eminescu, Creangă, recunoscuţi drept clasici 
şi ai literaturii moldoveneşti, au scris într-o singură limbă. Cu atât mai mult 
astăzi, când avem acces nu numai la piscurile literaturii, ci şi la întreaga 
literatură românească, nu mai pot fi discuţii în problema unităţii limbii, pre- 
cum şi a denumirii ei. Există o singură limbă şi denumirea ei adecvată este 
limba română. Dar faptul că o parte a populaţiei din republică se consideră 
moldoveni, iar limba pe care o vorbesc — moldovenească, ne obligă să 
dăm dovadă de o anumită înţelegere şi toleranţă. Însă toleranţă nu în ceea 
ce priveşte principiile — în Constituţie trebuie să fie fixată limba română, 

deoarece altfel, dacă în Constituţie se va strecura o formulare dubioasă, 
putem nimeri iarăşi într-o zonă foarte acută. Fixând în Constituţie adevărul 
aşa cum este, putem să scoatem de pe tapet acest război lingvistic, termi- 
nologic, care se duce la noi astăzi. 

Luând cuvântul în cadrul discuţiilor, dl acad. Vasile Anestiadi şi-a 
exprimat îngrijorarea în legătură cu faptul că unii jurnalişti, precum şi par- 
lamentari, n-au conşiientizat pe deplin seriozitatea problemei discutate. 
Dacă lingvistica modernă a demonstrat cu probe irefutabile că limba de pe 
ambele maluri ale Prutului este una şi aceeaşi şi că denumirea ei adecvată 
este limba română, acest adevăr, fiind axiomatic, trebuie să devină lege 
pentru toată lumea. Ştiinţa trebuie să fie respectată de orice regim politic 
şi orice putere de stat trebuie să se înconjoare de consilieri inteligenţi, care 
pledează numai şi numai pentru adevăr. Abandonarea adevărului ştiinţific 
duce, inevitabil, la deformări de ordin spiritual. De lucrul acesta m-am con- 
vins când lucram ca profesor la Telenești în anii 1944, 1945, 1946 şi când 
mi s-a pretins să predau limba moldoveneşte, nu româneşte. 

Referindu-se la declaraţiile mişcării „Pro Moldova”, şi anume la pasa- 
jele în care i se recomandă conducerii de vârf a Academiei „să mediteze 
adânc” şi să răspundă: „<...> Academia de Ştiinţe a cărei ţări ei o reprezintă, 
din sudoarea cărui popor au răsărit şi se hrănesc împreună cu oastea lor de 
habilitaţi şi mai puţin habilitaţi”, oratorul a menţionat că profesionalismul şi 
probitatea morală ale acestor consilieri din „Pro Moldova” lasă mult de dorit. 
lar în ceea ce priveşte acuzaţiile aduse lingviştilor că ar fi inconsecvenţi în 
tratarea problemelor discutate astăzi, acad. V. Anestiadi a subliniat în mod 
special onestitatea şi marele curaj de care au dat dovadă lingviştii care au 
încercat şi în epoca totalitarismului să spună lucrurilor pe nume, dar mai 
ales acum când ne-am debarasat de ideologia sufocantă totalitaristă, au 
demonstrat onest care este adevărul ştiinţific, pe care noi, dacă suntem 
oameni de ştiinţă şi dacă ţinem la Academia noastră, avem obligaţia să-l 
susţinem şi să-l promovăm, indiferent care ar fi conjunctura politică. Trebuie 
să conştientizăm marele pericol pe care îl reprezintă tendinţele actuale de a 
abandona profesionalismul atât în ştiinţă, cât şi în alte domenii de activitate. 
Să-l conştientizăm şi să atenţionăm opinia publică asupra acestui pericol. 

În încheiere dl acad. V. Anestiadi a propus ca Prezidiul A.Ş.M. să 
adreseze Preşedintelui Republicii următorul apel: „Ţinând cont de axiomele 
ştiinţifice cu privire la unitatea limbii române şi la denumirea ei, axiome 
recunoscute pe plan atât naţional, cât şi internaţional, precum şi de starea 
socială tensionată, vă solicităm, domnule Preşedinte al Republicii Moldo- 
va, în calitatea Dumneavoastră de garant al tuturor cetăţenilor Republicii 
Moldova, prin decret prezidenţial să suspendaţi Articolul 13 al Constituţiei 
R.M. până la legalizarea termenului limba română în Constituţie”. 

Domnul acad. Sergiu Rădăuţanu s-a declarat întru totul de acord cu 
cele expuse de lingvişti în răspunsul prezentat, menţionând că avem de-a 
face cu o singură limbă literară, care este limba română. Sunt de acord, 

a subliniat dl S. Rădăuţanu, cu cele spuse de dl Anestiadi. Profesorii tre- 
buie să ştie ce vor preda. S-a creat o situaţie penibilă: generaţia care ieri a 
studiat şi a susţinut examenul la limba română astăzi nu mai ştie ce obiect 
va studia în calitate de limbă maternă — limba română sau aşa-zisa limbă 
moldovenească. Şi noi, şi domnii din Parlament trebuie să înţelegem ce 
dificultate creăm şcolii şi învăţământului în general: pentru că noi discutăm, 
iar profesorii trebuie să lucreze. În ultimul timp a scăzut atenţia faţă de lim- 
bă. Valul acesta de luptă pentru limba literară trebuie folosit pentru a spori 
interesul faţă de limba română, pentru a aprofunda cunoştinţele noastre în 
materie de limbă literară. 

Academicianul Ilie Untilă consideră că versiunea de răspuns prezen- 
tată de lingvişti este bine gândită şi reflectă întru totul adevărul. Şi dacă a 
venit vorba de adevăr, a subliniat Domnia sa, s-ar cuveni să-l formulăm cu 
maximum de claritate şi să ne amintim că anume în 1940, în urma pactului 
Molotov-Ribbentrop şi a ocupaţiei Basarabiei de către sovietici, a fost creată 
Republica Sovietică Socialistă Moldovenească şi a fost impusă oficial „limba 
moldovenească”. Acesta e adevărul şi nu avem de ce ne teme a-l spune. 
Să nu ne închipuim că dacă vom vota „limba moldovenească”, pierzându- 
ne demnitatea, vom obţine liniştea şi pacea pe acest pământ şi liderii de 
la Tiraspol se vor dezice de ambițiile lor secesioniste. Dimpotrivă. La ora 
actuală se pierde, se distruge tot ce a fost câştigat în ultimii ani. Şi noi, ca 
oameni cinstiţi, trebuie să spunem care este realitatea şi să nu ne ascun- 
dem de ea ca struţul care-şi bagă capul în nisip. Asta e tragedia neamului 
nostru. Dacă vom descrie istoria just, va deveni limpede de unde s-a luat 
„limba moldovenească” pe acest pământ. Ea n-a fost limbă moldoveneas- 
că... Doar până în 1812 pe ambele maluri ale Prutului se vorbea una şi 
aceeaşi limbă. E cel puţin neserios să crezi că după o sută şi cincizeci de 
ani de ocupaţie la noi s-a format o limbă nouă. Vorba e că peste Prut limba 
şi-a continuat dezvoltarea ei firească, pe când la noi această dezvoltare a 
fost întrucâtva încetinită. 

În încheiere acad. Ilie Untilă a declarat că susţine propunerea acad. V. 
Anestiadi de a adresa Preşedintelui Republicii un apel privind suspendarea 
Articolului 13 al Constituţiei şi a subliniat în mod special necesitatea de a 
conştientiza pericolul pe care-l poate aduce perpetuarea stării de lucruri 
legiferate astăzi. Nu e vorba de un joc de cuvinte: moldovenesc, românesc... 
E vorba de nişte consecinţe foarte grave atât pentru copii, elevi, cât şi, mai 
ales, pentru limbă în general, care se poate dezvolta normal doar în mediul 
ei amplu. Chestiunea dată trebuie rezolvată urgent, pentru că începe anul 
şcolar şi lucrurile nu mai pot fi tărăgănate. 

Academicianul Gheorghe Ghidirim s-a declarat îngrijorat de soarta 
copiilor şi a nepoților noştri cărora ministrul învăţământului dl Gaugaş le-a 
promis un dicţionar moldovenesc-românesc (sic!). Situaţia creată, a conti- 
nuat Domnia sa, se explică prin existenţa a două lucruri: conformismul şi 
agnosticismul. Încă agnosticul Du Bois-Reymond spunea că Ignoramus et 

ignorabimus, adică „nu ştim şi nici nu vrem să ştim”. lată aceasta e situaţia 
de la noi în momentul de faţă. Dar se cunoaşte şi altceva: în evul mediu 
papa de la Roma i-a răspuns unui rege din Germania că: Nec regnum 
non est supra grammaticos. Deci nici chiar Parlamentul nu poate domina 
gramatica, adică ştiinţa. 

Insist ca adevărul să fie primar, să nu iasă că aceasta e doar părerea 
lingviştilor, ci că, bazându-se pe opinia lingviştilor, Prezidiul A.Ş.M. aprobă 
astăzi versiunea de răspuns la apelul Parlamentului. Şi al doilea lucru, 
referitor la propunerea dlui acad. Anestiadi de a face un demers către Pre- 
şedintele Republicii Moldova, care într-adevăr este un garant pentru absolut 
toţi locuitorii, indiferent de opţiune politică, confesiune şi aşa mai departe. 
Menţionez că, dacă nu vom face chestia aceasta, discuţiile în Parlament 
pot să dureze la infinit. Dar anul de învăţământ a început deja. De aceea 
rezolvarea acestei probleme trebuie urgentată. 

DI academician Mihai Cimpoi a atras atenţia asistenţei asupra inuti- 
lităţii acestor discuţii, deşi, pe de altă parte, există şi o utilitate: e vorba de 
comunitatea ştiinţifică internaţională şi trebuie să avem obrazul curat în 
faţa acestei comunităţi. Academia noastră trebuie să spulbere speculaţiile 
care se fac în jurul acestei probleme, demonstrând că noi pledăm pentru 
adevărul ştiinţific, pentru adevărul istoric. În felul acesta vom curma tot 
ce se mai insinuează prin rubricile gazetelor noastre. S-a menţionat deja 
că avem de a face cu o axiomă, cu un adevăr axiomatic şi discuţiile în 
problema dată sunt absolut de prisos. Bineînţeles, Parlamentul ne poate 
provoca şi la alte discuţii „ştiinţifice”, din moment ce se afirmă că cercul are 
380°, iar triunghiul are patru laturi. Acad. M. Cimpoi şi-a declarat adeziunea 
la opinia colegilor care au accentuat că sub acest glotonim se ascund mai 
multe dedesubturi, despre care, de altfel, Domnia sa a scris în Literatura 
şi arta şi nu e cazul să le mai repete. 

DI academician Mihai Lupaşcu a relatat că problema dată a fost 
discutată în repetate rânduri în Parlament, în diferite comisii, discuţiile 
însă nu se purtau pe baze ştiinţifice, ci pornindu-se de la cu totul alte con- 
siderente. Faptul că dl P. Lucinschi a venit cu iniţiativa de a solicita opinia 
Academiei trebuie apreciat pozitiv: cine vrea să cunoască adevărul poate 
să-l cunoască. Aş mai dori să subliniez, a continuat acad. M. Lupaşcu, că 
dacă luarea de cuvânt la Radio a marelui scriitor acad. lon Druţă, precum 
şi articolul Domniei sale apărut în Moldova suverană ar fi anticipat votarea 
Constituţiei, atunci faptul ar fi dus la limpezirea şi înțelegerea multor lucruri. 
Cele întâmplate să ne fie de învăţătură: există încă multe probleme com- 
plicate, care se cer rezolvate, şi noi nu trebuie să aşteptăm semnalul de 
sus: ia expuneţi-vă părerea! Noi trebuie să acţionăm cu mai multă promp- 
titudine, să ne expunem opinia cu competenţă şi să demonstrăm astfel că 
fără ştiinţă astăzi nu poate fi rezolvată nici o problemă. Eu am vorbit nu o 
singură dată şi în Parlament că ignorarea ştiinţei duce la distrugerea so- 
cietăţii. Atitudinea mea ca deputat în Parlament faţă de această problemă 

a fost una şi aceeaşi — termenii limba moldovenească şi limba română 
sunt identici: ei denumesc una şi aceeaşi realitate, una şi aceeaşi limbă. 
În privinţa denumirii — română sau moldovenească — vreau să spun că o 
mare parte de vină o poartă şi oamenii de ştiinţă. Unii nedoritori ca limba 
noastră să fie numită română speculează presupusa lipsă de principialitate 
a specialiştilor. Ei ne întreabă: ieri spuneaţi una, iar astăzi spuneţi alta, deci 
când aţi spus, dlor savanţi, adevărul? De aceea trebuie să fim totdeauna 
principiali până la sfârşit, aşa cum suntem astăzi, şi să nu ne schimbăm 
opiniile o dată cu schimbarea puterii, a partidelor. Partidele vin şi se duc, 
iar adevărul ştiinţific rămâne. 

Acad. Dumitru Ghiţu a subliniat în mod deosebit importanţa A.Ş.M. în 
calitate de consilier colectiv al Parlamentului şi al Guvernului Republicii, deşi 
se întâmplă, şi nu rareori, ca Academia să rămână în urma evenimentelor 
în rezolvarea unor probleme de mare importanţă şi actualitate. Astăzi noi 
trebuie să demonstrăm opiniei publice că ne situăm pe poziţii ştiinţifice, că 
Academia este templul unde sălăşluieşte adevărul şi se caută adevărul. Aş 
vrea să se ştie, a continuat dl acad. Ghiţu, că nu e corect, ba chiar avem 
de-a face cu un şantaj ascuns, când se admite sau se lansează ideea că 
cutare sau cutare membru al Prezidiului A.Ş. poate decide soarta limbii. 
Şi dacă a venit vorba de şantaj în ştiinţă, să ne amintim de situaţia de 
nu demult a lingviştilor care erau forţaţi de C.C.-ul atotştiutor să pună în 
circulaţie idei străine ştiinţei. Şi nu spuneam noi deseori: mulţumesc ţie, 
Doamne, că nu sunt lingvist? 

Bineînţeles, avem toţi păcate, dar acum, când există posibilitatea să 
scăpăm de ele, să ne spălăm obrazul şi să rămânem cu conştiinţa curată — 
să nu ratăm această ocazie şi să spunem lucrurilor pe nume, aşa cum au 
procedat lingviştii în răspunsul propus spre discuţie. 

Acad. Vsevolod Moscalenco a atras atenţia asupra oportunității su- 
gestiei dlui acad. V. Anestiadi privind necesitatea unor acţiuni eficiente în 
vederea întreruperii acţiunii Articolului 13 al Constituţiei până la legiferarea 
adevărului ştiinţific, adică existenţa unei singure limbi de cultură şi de o par- 
te, şi de alta a Prutului — limba română. Mai pe larg, mi-am expus părerea 
în această problemă şi în presă, a menţionat Domnia sa, de aceea nu voi 
insista aici cu argumente. 

Domnul acad. Teodor Furdui s-a referit la necesitatea de a specifica 
în Răspunsul A.Ş.M. către Parlament că acest răspuns reprezintă opinia 
Academiei, adică a tuturor membrilor ei, inclusiv a nespecialiştilor în materie 
de limbă, dar argumentată şi expusă de specialişti, de persoane competente. 

La discuţie au luat parte şi alţi membri ai Academiei. 

Preşedintele A.Ş.M. acad. Andrei Andrieş a formulat o serie de pre- 
cizări şi sugestii. 

Mai întâi, în ceea ce priveşte expresia: „limba moldovenească este 
identică cu limba română”. Este o formulare greşită care camuflează ideea 
existenţei a două limbi, a susţinut Domnia sa. Trebuie să spunem clar: avem 

de a face cu o singură limbă — limba română, pe care unii, aici în Republica 
Moldova, o numesc şi limbă moldovenească. 

Alt aspect. Trebuie să fie clar pentru toată lumea că noi nu ne implicăm 
în jocuri politice. Răspunsul nostru trebuie să aibă o ţinută academică, să 
fie expus, precum, de altfel, au şi procedat lingviştii, în termeni ştiinţifici şi 
susţinut cu argumente ştiinţifice. 

Ştim cum au procedat parlamentarii, dar suntem obligaţi să ştim de ce 
au procedat aşa şi nu altfel, să fim în stare să dezvăluim şi cauzele acestui 
comportament. Ar fi cel puţin neserios să credem că deputaţii au dorit să ne 
facă nouă un rău. Se ştie doar că în urma vicisitudinilor de care ne-a făcut 
parte istoria ne-am ales cu o conştiinţă în multe privinţe deformată şi multe 
neadevăruri ce ne-au fost cultivate cu insistenţă pe parcursul deceniilor s-au 
înrădăcinat în conştiinţa multor concetăţeni. De aceea datoria noastră, a 
oamenilor de ştiinţă, a întregii intelectualităţi este să folosim toate mijloacele 
admise într-o societate civilizată pentru a-i ajuta pe cei ce au avut de suferit 
de pe urma ideologiei totalitare să revină la starea spirituală normală, la 
mentalitatea adecvată adevărurilor istorice şi ştiinţifice. 

În încheierea şedinţei răspunsul prezentat de lingvişti a fost supus 
votului. Cei 11 membri ai Prezidiului A.Ş.M., prezenţi la şedinţă: Andrei 
Andrieş, Vasile Anestiadi, Silviu Berejan, Haralambie Corbu, Dumitru Ghiţu, 
Gheorghe Ghidirim, Mihai Lupaşcu, Vsevolod Moscalenco, Sergiu Rădă- 
uţanu, Ilie Untilă, Gheorghe Şişcanu (au lipsit, fiind în concediu: Nicolae 
Andronati şi Andrei Ursu), au votat unanim varianta mai amplă de răspuns 
al A.Ş.M. la solicitarea Parlamentului Republicii Moldova din 28 iulie 1994. 


Pentru conformitate: 
lon EŢCU, Tamara RAILEANU 

RĂSPUNS LA SOLICITAREA PARLAMENTULUI 
REPUBLICII MOLDOVA PRIVIND ISTORIA 
ŞI FOLOSIREA GLOTONIMULUI 
„LIMBA MOLDOVENEASCA” 


(OPINIA SPECIALIŞTILOR-FILOLOGI Al ACADEMIEI, 
ACCEPTATA LA ŞEDINŢA LARGITA A PREZIDIULUI A.$.M.) 


În problema limbii literare şi a celei vorbite pe teritoriul Republicii Mol- 
dova, inclusiv a istoriei şi folosirii glotonimului „limba moldovenească”, ştiinţa 
lingvistică s-a pronunţat demult. S-a vorbit la o serie întreagă de întruniri 
naţionale şi internaţionale ale lingviştilor. Au fost date publicităţii rezoluţii şi 
declaraţii speciale. S-au adresat apeluri directe şi Parlamentului Republicii 
Moldova în chestiunea dată cu rugămintea de a ţine cont de adevărul şti- 
inţific, cunoscut şi recunoscut de toţi cercetătorii în domeniu. A făcut acest 
lucru şi Academia de Ştiinţe a Moldovei prin Institutul de Lingvistică. 

La modul generalizat opinia e următoarea. 

E bine cunoscut faptul că glotonimul limba română a fost moştenit 
din latină de la etnonimul romanus „care ţine de Roma”. După opinia lui 
V. Pârvan, sub influenţa slavă, a înainte de n trece cu timpul în â. Deci, 
romanus în pronunțare populară a devenit român. Glotonimul limba ro- 
mânească (română) a fost denumirea vorbirii populaţiei romanizate de pe 
tot teritoriul celor două mari grupuri dialectale romanice din nordul Dunării 
— muntenesc şi moldovenesc, păstrându-se aici şi după formarea celor trei 
principate: Transilvania, Muntenia şi Moldova. 

Deşi în izvoarele istorice medievale se utiliza şi termenul limba mol- 
dovenească, cărturarii şi oamenii de cultură ai timpului subînţelegeau prin 
această denumire un subdialect (grai) al limbii române comune, dându-şi 
perfect de bine seama de unitatea glotică românească de pe întreg terito- 
riul dacoromân („Locuitorii Valahiei şi Transilvaniei au aceeaşi limbă ca şi 
moldovenii...”; „Noi, moldovenii, la fel ne spunem români, iar limbii noastre 
nu dacică, nici moldovenească, ci românească” (...) — Dimitrie Cantemir; 
Moldovenii nu întreabă „ştii moldoveneşte?”, ci „ştii româneşte?” — Miron 
Costin). 

La sfârşitul sec. XVIII şi începutul sec. XIX, dar mai ales după unirea 
principatelor de la 1859, pe baza graiurilor vorbite în Moldova, Muntenia şi 
Transilvania apare şi se consolidează o limbă literară şi o literatură clasică 
comună numită deja şi oficial limbă şi literatură română. 

Scriitorii clasici (Eminescu, Alecsandri, Russo, Negruzzi, Creangă şi 
ceilalţi, care au fost recunoscuţi ca fiind ai noştri şi luaţi de dincolo de Prut, 
cu tot cu limbă, fireşte), scriitorii de mai târziu (inclusiv Mateevici), scriitorii 
contemporani (începând cu Lupan, continuând cu Druţă şi terminând cu 

cei mai tineri), precum şi oamenii de cultură din celelalte domenii (actori, 
gazetari, muzicieni, oameni de ştiinţă) au vorbit şi au scris în această limbă 
literară unică. 

Desigur că populaţia autohtonă dintre Prut şi Nistru, după anexarea în 
1812 a acestui teritoriu de către Rusia ţaristă, a fost ruptă în mare măsură 
de procesul de unificare şi statornicire a limbii literare moderne. Aici, con- 
fundându-se denumirea graiului local cu denumirea limbii, a continuat să se 
folosească neterminologic şi denumirea „limba moldovenească”. 

La aceasta au contribuit şi factorii politici. In 1818, prin „Regulamentul 
organizării administrative a Basarabiei”, ţarismul declară „limba moldove- 
nească” limbă oficială, alături de limba rusă (de altfel, Rusia ţaristă prin 
„Regulamentul organic” decretase „limba moldovenească” drept limbă 
oficială şi în Principatul Moldovei din timpul ocupaţiei acestuia între anii 
1828 şi 1834). Această situaţie însă a fost păstrată numai până în 1828, 
când drept limbă oficială este recunoscută din nou doar limba rusă, limba 
localnicilor fiind ulterior scoasă cu totul din uz. Denumirea dată a fost re- 
pusă în circulaţie abia la sfârşitul sec. XIX şi începutul sec. XX (iarăşi în 
scopuri pur politice). 

E bine cunoscută evoluţia politică a teritoriilor din stânga Prutului şi 
a Nistrului după 1917. In 1924 a fost organizată o formaţiune politică cu 
anumite funcţii formale statale — Republica Autonomă Sovietică Socialistă 
Moldovenească, iar apoi, în 1940, a fost creată Republica Sovietică Soci- 
alistă Moldovenească. In perioada sovietică populaţiei din aceste teritorii îi 
este impusă oficial denumirea limba moldovenească, care se contrapunea 
net limbii române (deşi în perioada 1932-1938 în R.A.S.S.M. au fost intro- 
duse limba şi literatura română şi alfabetul latin, acţiune calificată ulterior 
ca o greşeală politică). 

Deci contrapunerea care se făcea până nu demult se baza pe consi- 
derente de ordin politic, care nu aveau nici un suport de natură lingvistică, 
situaţie la care nu se mai poate reveni astăzi. Prin urmare, denumirea 
limbii literare unice, de care ne folosim cu toţii în prezent, trebuie să fie 
cea adecvată, adică română. 

Denumirea „moldovenesc”, „moldovenească” o poartă vorbirea po- 
pulară orală folosită în Moldova (de pe ambele maluri ale Prutului şi ale 
Nistrului), vorbire care are reale trăsături specifice (ce n-au intrat însă în 
limba literară) în comparaţie cu vorbirea din alte regiuni ale spaţiului dună- 
reano-carpato-nistrean locuit de populaţia romanizată de pe aceste teritorii. 
Dar ea este doar una din varietățile întregului glotic ce poartă denumirea 
generică „limba română”. In virtutea acestui fapt, denumirea unei varietăţi 
nu poate fi dată întregului în totalitatea sa (căci fiecare varietate se include 
în întreg, ca o parte indispensabilă a lui). Cu atât mai mult cu cât pe baza 
diferitelor varietăţi ale întregului s-a constituit o limbă de cultură (limba lite- 
rară), una singură — limba română. |n această calitate ea a fost consfinţită 
prin tradiţii îndelungate fixate într-un corpus solid de monumente scrise, 
deservind cultura comună a tuturor purtătorilor acestor varietăţi (inclusiv ai 
varietăţii moldoveneşti, care nu are şi nu a avut niciodată o altă formă de 
manifestare literară bazată pe graiul moldovenesc). 

Deci în Republica Moldova se poate vorbi despre graiul moldovenesc. 

Moldovenească poate fi numită vorbirea orală (dialectală) de aici. Se poate 
releva specificul moldovenesc al limbii române vorbite în Moldova istorică. 
Dar nu se poate vorbi despre o „limbă” moldovenească literară, scrisă, de 
cultură. Substituirea termenilor nu poate fi acceptată chiar dacă o parte 
din populaţie, în virtutea unor tradiţii specifice locale, a întrebuințat şi mai 
întrebuinţează încă, neterminologic, glotonimul „limba moldovenească”. 

A legifera astăzi faptul perimat că ar exista o limbă literară moldove- 
nească deosebită de limba română literară comună înseamnă a legifera un 
neadevăr evident, şi noi, reprezentanţii ştiinţei academice, nu avem dreptul 
moral să susţinem acest neadevăr. 

Aşadar, limba literară (şi în primul rând cea scrisă), utilizată în ultimele 
decenii în Republica Moldova, ca şi cea în care au scris toţi înaintaşii noştri, 
este limba română. Aceasta o demonstrează cu toată evidenţa orice scri- 
ere de-a noastră. Cu specificul dialectal moldovenesc n-a scris şi nu scrie 
nimeni în Republica Moldova. 

Toţi au scris şi scriu şi în prezent respectând întru totul normele limbii 
literare comune (alte norme literare noi nu avem, ele nu există pur şi simplu). 
Nerespectarea acestor norme şi acceptarea normelor graiului moldovenesc 
prin ridicarea lui la rangul de limbă înseamnă renunţarea imediată la toată 
tradiţia scrisă (literară şi ştiinţifică) şi în primul rând la toţi scriitorii clasici 
(inclusiv la Eminescu — „cel mai mare poet al românilor”, „Luceafărul poe- 
ziei româneşti”, şi la Creangă — cel mai moldovean dintre scriitorii români, 
dar care a făcut manuale de limba română, nu de moldovenească), ca şi 
la Mateevici, care au scris cu toţii în limba literară comună, numită de ei 
înşişi română. Sub acest raport azi nu mai poate fi separat Eminescu de 
Coşbuc, Caragiale de Alecsandri, Sadoveanu de Rebreanu, Mateevici de 
Bolintineanu ş.a.m.d. 

Istoria ne demonstrează printr-o mulţime de fapte reale că nu în- 
totdeauna denumirea limbii coincide cu denumirea statului. In cazul Re- 
publicii Moldova au fost multe premise şi argumente care au condus la 
proclamarea statului moldovenesc independent (deşi era bine cunoscută 
comunitatea de limbă cu România). Existenţa acestui nou stat n-o pune la 
îndoială nici o ţară din lume, inclusiv România. lată de ce nici din punct de 
vedere politic astăzi nu este motivată excluderea din circulaţie a termenului 
limba română. Doar e bine cunoscut faptul că terminologia elaborată pe 
parcursul timpului, fixată şi folosită azi la noi în toate actele oficiale, chiar 
şi în noua Constituţie, în documentele guvernamentale şi administrative, în 
economie, inclusiv în industrie şi, desigur, în ştiinţă, este parte componentă 
inalienabilă a limbii române literare. Fără utilizarea acestei terminologii nu 
poate exista şi prospera o societate modernă, civilizată şi nu poate fi scrisă 
nici o lucrare ştiinţifică. 

Convingerea noastră este, de aceea, ca Articolul 13 din Constituţie 
să fie revăzut în conformitate cu adevărul ştiinţific, urmând a fi formulat 
în felul următor: „LIMBA DE STAT(OFICIALĂ) A REPUBLICII MOLDOVA 
ESTE LIMBA ROMANA”. 

